Hisaan bilu: MDP in dhekolhu hedhi dhekunu hathareh!\nހިސާން ބިލު: އެމްޑީޕީން ދެކޮޅު ހެދި ދެކުނު ހަތަރެއް!\n"ހިސާން ބިލާ" ދެކޮޅަށް މަޖިލީހުގައި ވޯޓު ދެއްވި އެމްޑީޕީއަށް ނިސްބަތްވާ ދެކުނުގެ ހަތަރު މެމްބަރުން -- ފޮޓޯ: އަވަސް\nއާންމު ތަނެއްގައި، މުސްލިމަކު ކާފަރެއްގެ ގޮތު ސިފަ ކުރުން ނުވަތަ ސިފަ ކުރުމުގައި ބައިވެރި ވުމަކީ ޖިނާއީ ކުށެއް ކަމުގައި ކަނޑައެޅޭ ގޮތަށް ރައްޔިތުންގެ މަޖިލީހަށް ސަރުކާރުން ބިލެއް ފޮނުވައި ސަރުކާރު ހިންގާ އެމްޑީޕީގެ ތުޅާދޫ ދާއިރާގެ މެމްބަރު ހިސާން ހުސެއިން ސްޕޮންސާ ކުރައްވާ އެ ބިލް، މަޖިލީހަށް ތައާރަފު ކުރީ މޭ 31، 2021 ގަ އެވެ.\nބިލު މިހާރު މަޝްހޫރުކަން ހޯދާފައި ވަނީ "ހިސާނު ބިލް" ގެ ނަމުގަ އާއި "ނަފުރަތު ބިލު" ގެ ނަމުގަ އާއި "ލާދީނީ ބިލު" ގެ ނަމުގަ އެވެ. އިތުރު އެހެން ނަންތައް ވެސް ކިޔަ އެވެ. އަދި މި ބިލާ ގުޅިގެން މަސްހުނި އެތައް މައްސަލައެއ މިހާތަނަށް ފެންމަތިވެފައި ވެއެވެ. ބިލަށް އެކަމަށް ފާޑުކިޔުންތައް އަމާޒުވެ މިހާރު ވެސް ދަނީ "ގިނި އަނދައި އަލިފާނަށް" ބަދަލު ވަމުންނެވެ. ދުރަށް ވިސްނާލާއިރު މި މައްސަލައަކީ ފަހަރެއްގައި "ޕެޓްރޯލް އަޅައި ރޯކުރާނެ އެންމެ ބޮޑު ހުޅަށް" ވުމަކީ ވަރަށް އެކަށީގެންވާ ކަމެކެވެ.\nފަހުން ކޮންމެ ގޮތެއް ވިޔަސް މިވަގުތަށް އެއީ ސަރުކާރުގެ "ހިސާނު ބިލު" ކަމަށް ކިޔަމާ ހެއްޔެވެ؟ މި ވަގުތު ރާއްޖޭގައި އެންމެ ބޮޑު ބަހުސަަކަށް ވެފައިވާ "ހިސާނު ބިލު" ގައި ހިމަނާފައި މައިގަނޑަކީ ޕީނަލް ކޯޑް / ގާނޫނުލް އުގޫބާތުގައި ހިމެނޭ ނަފުރަތުގެ އަމަލު ހިންގުމުގެ ބާބަށް ބައިތަކެއް އިތުރު ކުރާށެވެ. ބިލުގައި ވާގޮތުން އާންމު ތަނެއްގައި ވަކި މީހަކީ އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފުރަތު އުފެއްދުން ކުށަކަށް ވެއެވެ.\nއަދި އާންމު ތަނެއްގައި މުސްލިމަކު ކާފަރު ކުރުން، އެގޮތަށް ސިފަކުރުން ނުވަތަ ސިފަ ކުރުމުގައި ބައިވެރިވުން ނުވަތަ އާންމު ތަނެއްގައި މުސްލިމަކު ކާފަރެއް ކަމަށް ތުހުމަތު ކުރުން ވެސް ކުށަކަށް ހަދަން ހުށަހަޅާފައި ވެއެވެ. "ހިސާން ބިލު" ގައިވާ އެ ހުރިހާ ކުށަކީ ވެސް ޖުނާހުގެ އެއްވަނަ ދަރަޖައިގެ ކުށެވެ. އެ ކުށުގެ އެންމެ އަދަބަކަށް އަންނާނީ އަހަރު ދުވަހުގެ ޖަލު ހުކުމެކެވެ.\n"ހިސާނު ބިލު" ގެ މައިގަނޑު ނުކުތާތައް ބުނެދޭ އިންފޯގްރެފިކްސްއެއް -- އަވަސް އިންފޯގްރެފިކްސް\nބިލާ ގުޅިގެން އައި އެއްވެސް "ހަޅޭކެއް" ގެ އަޑު ސަރުކާރާއި އެމްޑީޕީން އަހާކަށް ބޭނުމެއް ނުވި އެވެ. އޭގެ ބަދަލުގައި މިދިއަ އަންގާރަ ދުވަހު މަޖިލީހުގެ ޖަލްސާގައި ބިލްގެ އިބްތިދާއީ ބަހުސް ނިންމާލައި ބޭނުންވީ ބިލް މަޖިލިހަށް ބަލައިގަތުމާ މެދު މެންބަރުންނަށް ފެންނަ ގޮތެއް ބަލަން ވޯޓު އަހާށެވެ.\nބިލް ބަލައިގަތުމަށް ވޯޓު އެމްޑީޕީން 38 މެންބަރުން ވޯޓް ދެއްވި އެވެ. އަދި ބިލާ ދެކޮޅަށް 17 މެންބަރަކު ވޯޓު ދެއްވާފައިވެ އެވެ. "ހިސާނު ބިލަ" ކީ ސަރުކާރުގެ ބިލަކަށްވެފައި އެ ބިލް ބަލައިގަތުމާ ދެކޮޅަށް ވޯޓު ދެއްވި މެންބަރުންގެ ތެރޭގައި ސަރުކާރު ޕާޓީ، އެމްޑީޕީގެ ހަތަރު މެންބަރަކު ވެސް ހިމެނި ވަޑައިގަތެވެ. އެމްޑީޕީގެ ސިފަ، އުސޫލަށް ބަލާއިރު މިއީ ވަރަށް އެކަހަލަ ކަމެކެވެ. އެކަމާ ގުޅިގެން މިހާރުވެސް އެމްޑީޕީގެ ތެރެއިން ވަނީ އެ ހަތަރު ބޭފުޅުންނަށް ފާޑުކިޔުން އަމާޒުވެފަ އެވެ.\nތާރީހުގެ ތެރެއަށް ވަން ހަތަރު މެންބަރުންނަކީ ދެކުނުގެ ފުވައްމުލަކު ސިޓީއަށް ނިސްބަތްވާ އެ ސިޓީގެ ތިން މެންބަރުން، ފުވައްމުލަކު އުތުރު ދާއިރާގެ މެންބަރު މުހައްމަދު ރަޝީދާއި މެދު ދާއިރާގެ މެންބަރު ހުސައިން މުހައްމަދު ދީދީ އާއި، ދެކުނު ދާއިރާގެ މެންބަރު މުހައްމަދު މުމްތާޒެވެ. އެ ތިން މެމްބަރުންގެ އިތުރުން "ހިސާންގެ ބިލު" ބަލައިގަތުމާ ދެކޮޅަށް ވޯޓު ދެއްވި އެމްޑީޕީގެ އަނެއް މެންބަރަކީ ތިނަދޫ ދެކުނު ދާއިރާގެ މެންބަރު އަބްދުﷲ ސަނީފެވެ.\nބިލްގެ ބަހުސްގައި ބިލާ ދެކޮޅަށް ވަރުގަދައަށް ވާހަކަ ދެއްކެވުމުގެ އިތުރުން ބިލް އަނބުރާ ގެންދަން ވެސް ސަނީފު ވަނީ ގޮވާލައްފަ އެވެ. އޭނާ ވަނީ އެމްޑީޕީން ގެނައި އުސޫލު ތަކާއި ނިޒާމުގެ ތެރެއިން ވަރަށް މުހިންމު ދީނީ ނުކުތާއެއް ފާހަގަކޮށް ދެއްވާފަ އެވެ. އެގޮތުން އެމްޑީޕީގައި ދީނީ ގޮތުން މަޝްވަރާ ކުރަން އޮންނަ ކޮމެޓީ ކޮބައިތޯ ސުވާލު އުފައްދަ އެވެ. އެ ކޮމެޓީގައި އެއްވެސް މެމްބަރަކު ނެތި ފަސް އަހަރު ވާއިރު އިސްލާމް ދީނާ ގުޅޭ މިފަދަ ކަންކަމުގައި ގޮތެއް ނިންމަން ވަނީ އެ ކޮމެޓީ ހަދައި މަޝްވަރާއެކުގައި ކަމަށް އެ ކޮމެޓީން އޭނާ ފާހަގަ ކޮށްދެއްވަ އެވެ.\n"އެހެންނޫނީ އިސްލާމްދީނުގެ ދިފާއުގައި މަސައްކަތްކުރާ މީހުންގެ އަތް ފައި ބަނދެވިގެން ދާނެ"\nމީގެ ސަބަބުން އިސްލާމްދީނުގެ ދިފާއުގައި މަސައްކަތްކުރާ މީހުންގެ އަތް ފައި ބަނދެވިގެން ދާނެ\nމެންބަރު އަބްދުﷲ ސަނީފް | ތިނަދޫ ދެކުނު ދާއިރާ\n"ހިސާން ބިލު" މަޖިލީހަށް ފޮނުވި ހިސާބުން ބިލާ ދެކޮޅު ކަމަށް ސަނީފު އައީ ވިދާޅުވަމުންނެވެ. އެކަން އައީ އޭގެ ކުރީ އައި "މަޖާކުރާ މަރުކަޒެއް" އެޅުމުގެ ގަރާރަށް އޭނާ ދެކޮޅު ހަދާފައި ވެސް ވަނިކޮށެވެ. "ހިސާން ބިލު" ގެ ބަހުސްގައި ބައިވެރިވެ ވަޑައިގެން އެނާ ވަނީ އެ ބިލު އޭނާ ބަލައި ނުގަންނަ ސަބަބުތަކެއް ވިދާޅުވެފަ އެވެ.\nސަނީފް ގަބޫލު ކުރައްވާ ގޮތުގައި ބިލުގައި އާންމު ތަނަކު ވަކި މީހަކީ އިސްލާމްދީނާ ހިލާފަށް އުޅޭ ނުވަތަަ އިސްލާމްދީނާ ދެކޮޅު މީހެއް ކަމަށް ތުހުމަތު ކުރުމާއި އިސްލާމީ އަގީދާއާ ގުޅުވައި މުޖުތަމައުގައި މީހަކާމެދު ނަފްރަތު އުފެއްދުން ކުށަކަށް ހަދާފައިވާއިރު އެހެން އޮތުމުން އޭގެ މާނަަ ވަރަށް ފުޅާކޮށް ދަމާލެވެ އެވެ.\n"އިސްލާމްދީނުގެ އަގީދާއާއި ގުޅުވައިގެން މުޖުތަމައުގެ މީހަކާމެދު ނަފްތަރު އުފެއްދުންކަމުގައި މީގަައި ބެލެވިދާނެ ޒިނޭ ކުރާމީހާ ޒިނޭ ކޮށްފިކަމަށް ބުނާ ހިނދުގައި ނުވަތަަ ރާ ބުއި މީހާ ރާ ބޮއެފި ކަމަށް ބުނާ ހިނދެއްގައި... ރާއްޖޭގައި މިބީދައިން ބިލެއް ފާސް ކޮށްފި ކަމަށް ވާނަމަ ރާއްޖޭގެ ޖަލުތަކުގައި ސިޔާސީ މަގުސަަދަކަށްޓަކައި ސިޔާސީ ކުށްވެރިން ރާއްޖޭގެ ޖަލުތަކުގައި ފުރާލެވިގެން ދާނެކަމީ މި ބިލުން އަޅުގަނޑަށް ފެންނަން އޮތް ހަގީގަތް،" ސަނީފް ވިދާޅުވި އެވެ.\nހުސައިން މުހައްމަދު ދީދީ | ފުވައްމުލަކު މެދު ދާއިރާ\nމެމްބަރު ހުސެން އަވަސް އަށް ދެއްވި އެވެ. އެ އިންޓަވިއުއެއްގައ އޭނާ ކުރުކުރުކޮށް ވިދާޅުވި ގޮތުގައި "ހިސާންގެ ބިލު" ބަލައިގަތުމާ ދެކޮޅަށް އޭނާ ވޯޓު ދެއްވީ އެ ބިލްގެ ބައެއް މާއްދާތައް އިބާރާތް ޗކޮށްފައި ހުރި ގޮތުން ގާނޫނުއަސާސީގައި ކަށަވަރު ކޮށްދީފައިވާ ހިޔާލުފާޅު ކުރުމުގެ ހައްގަށް ހުރަސް އެޅޭ ކަމަށް ރަނގަޅަށް ގަބޫލު ކުރެއްވިގެނެވެ.\nހާއްސަކޮށް ބިލްގެ ފުރަތަމަ ދެ މާއްދާ އޮތް ގޮތުން ހިޔާލުފާޅު ކޮށްގެން ޖިނާއީ ދައުވާއެއް ކޮށް އަދަބެއް ދެވޭ ގޮތަށް އޮތުމަކީ ކަންބޮޑުވާ ކަމަކަށް ވާތީ ބިލް ބަލައިގަތުމާ ދެކޮޅަށް އަޅުގަނޑު ވޯޓު ދިނީ،\n"ހާއްސަކޮށް ބިލްގެ ފުރަތަމަ ދެ މާއްދާ އޮތް ގޮތުން ހިޔާލުފާޅު ކޮށްގެން ޖިނާއީ ދައުވާއެއް ކޮށް އަދަބެއް ދެވޭ ގޮތަށް އޮތުމަކީ ކަންބޮޑުވާ ކަމަކަށް ވާތީ ބިލް ބަލައިގަތުމާ ދެކޮޅަށް އަޅުގަނޑު ވޯޓު ދިނީ،" ހުސައިން ވިދާޅުވި އެވެ.\nމެންބަރު މުހައްމަދު ރަޝީދު | ފުވައްމުލަކު އުތުރު ދާއިރާ\nމެންބަރު މުހައްމަދު ރަޝީދު ވެސް "ހިސާން ބިލާ" ދެކޮޅެވެ. އެގޮތަށް އޭނާ ވޯޓު ދެއްވި އެވެ. އެ ސަބަބާ ބެހޭ ގޮތުން މެމްބަރު ރަޝީދު އަވަސް އާ ވާހަކަ ވެސް ދެއްކެވި އެވެ. އޭނާ ވިދާޅުވި ގޮތުގައި "ހިސާނު ބިލު" ގެ އެއްވަނަ ނުކުތާ ރަނގަޅު ކަމަށް ގަބޫލު ކުރެއްވެ އެވެ. ނަމަވެސް ދެވަނަ ނުކުތާ އަދި ތިން ވަނަ ނުކުތާއާ އޭނާ ދެކޮޅެވެ. އެއީ އެ ދެ މާއްދާގެ ސަބަބުން އިސްލާމް ދީނާ ދެކޮޅު މީހުނަށް މިނިވަން ކަމަކާއި ބާރުތަކެއް ލިބިގެން ދާތީ އެވެ.\n"އެ ބިލްގެ އެއްވަނަ މާއްދާ އެންމެ ރަނގަޅު ކަމަށް ގަބޫލު ކުރަން. އެކަމަކު ދެވަނަ އަދި ތިންވަނަ މާއްދާ އިސްލާހު ކުރަން ޖެހޭނެ. އެ ދެމާއްދާގެ ސަބަބުން އިސްލާމްދީނާ ދެކޮޅު މީހުންނަށް ބާރުތަކެއް ލިބޭ..." ރަޝީދު ވިދާޅުވި އެވެ.\nބިލްގެ އެއްވަނަ މާއްދާ ގަބޫލު ކުރެވޭ، އެކަމަކު ދެވަނަ އަދި ތިންވަނަ މާއްދާ އިސްލާހު ކުރަން ޖެހޭނެ. އެ ދެމާއްދާގެ ސަބަބުން އިސްލާމްދީނާ ދެކޮޅު މީހުންނަށް ބާރުތަކެއް ލިބޭ،\nމެންބަރު މުހައްމަދު މުމްތާޒު | ފުވައްމުލަކު ދެކުނު ދާއިރާ\nބުރާސްފަތި ދުވަހު އަވަސް އާ ވާހަކަފުޅު ދައްކަވަމުން މެމްބަރު މުމްތާޒު ވިދާޅުވި ގޮތުގައި "ހިސާން ބިލާ" ދެކޮޅަށް އޭނާ ވޯޓު ދެއްވީ އެ ބިލާ ގުޅިގެން ރައްޔިތުންގެ ކަންބޮޑުވުންތަކެއް ހުރެގެނެވެ. ހާއްސަކޮށް ބިލްގެ ދެވަނަ އަދި ތިންވަނަ މާއްދާއާ ގުޅިގެން ރަށްޔިތުންގެ ބޮޑެތި ކަންބޮޑުވުން ތަކެއް އެބަ ހުރި ކަމަށް މުމްތާޒު ވިދާޅުވި އެވެ. އަދި އެގޮތް އޭނާ ވެސް ގަބޫލުފުޅު ކުރައްވަ އެވެ.\n"ބިލާ ދެކޮޅަށް އަޅުގަނޑު ވޯޓު ދިނީ ރަށްޔިތުންގެ ކަންބޮޑުވުން ހުރުމުން. އަޅުގަނޑު ހޮވާފައި ވަނީ ރަށްޔިތުން. އެހެންކަމުން ރަށްޔިތުން އަޑު އަޅުގަނޑު އަހާނަން" މުމްތާޒް ވިދާޅުވި އެވެ.\nބިލާ ދެކޮޅަށް އަޅުގަނޑު ވޯޓު ދިނީ ރަށްޔިތުންގެ ކަންބޮޑުވުން ހުރުމުން. އަޅުގަނޑު ހޮވާފައި ވަނީ ރަށްޔިތުން. އެ ރަށްޔިތުން އަޑު އަޅުގަނޑު އަހާނަން،\n"ހިސާން ބިލު" މަޖިލީހުގައި އިއްވުމުގެ ކުރިން ވެސް ބިލާ ދެކޮޅަށް ރައްޔިތުންގެ ތެރެއިން ގިނަ ބަޔަކު ވަނީ ތެދުވެފަ އެވެ. ދީނީ އިލްމުވެރިންނާއި އިދިކޮޅު ޕީޕީއެމް / ޕީއެންސީ އަދި ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީގެ މެމްބަރުން ވެސް ވަނީ ބިލާ މެދު ހިތްހަމަ ނުޖެހުން ފާޅުކޮށްފަ އެވެ. މާލޭ ސިޓީ ހިމެނޭ ގޮތަށް ރާއްޖޭގެ ގިނަ ބައިވަރު ކައުންސިލްތަކުން ވަނީ އެ ބިލާ ދެކޮޅަށް ތެދުވެފަ އެވެ. އާންމު ގިނަ ރައްޔިތުން ވެސް އެ ބިލާ ދެކޮޅެވެ. ދިނީ އިލްމުވެރިންގެ ތެރެއިން 100 އަށްވުރެ ގިނަ އިލްުމުވެރިން މިހާރުވެއް ވަނީ އެ ބިލުގެ މައްސަލަ ރައީސް އިބްރާހިމް މުހައްމަދު ސޯލިހާ ހަމައަށް ގެންގޮސްފަ އެވެ.\nއޭގެ ކުރީން އެންމެން ވެސް ބަލައިގެން ތިބީ އެމްޑީޕީގެ މެންބަރުންގެ ތެރެއިން މަޖިލީހުގައި މި ބިލާ ދެކޮޅު ހަދާނީ ކޮން ބޭފުޅުންނެއްތޯ ބަލާށެވެ. އެ މެންބަރުންނަށް މިވީ ދެކުނުގެ ފުވައްމުލަކު ސިޓީގެ ތިން މެންބަރުންނާއި ތިނަދޫ ދެކުނު ދާއިރާގެ މެންބަރެވެ.\nރައްޔިތުންގެ މަޖިލިސް ހިިސާން ހުސައިން އެމްޑީޕީ + ގދ. ތިނަދޫ ފުވައްމުލައް ޕޮލިޓިކްސް ހުސައިން މުހައްމަދު ދީދީ ހައްދުފަނައެޅުން


07 ޖެނުއަރީ 2019 - 16:16\nތައުލީމް އެޑިއުކޭޝަން މިނިސްޓްރީ ގއ. ގެމަނަފުށި މަސްވެރިކަން\n82 ކޮމެންޓް, 620 ރިއެކްޝަންސް\nބަލަ މިތިބަމޮޔަތަކާ... އަމިއްލަމަސައްކަތެއްކޮށްގެން ލާރިހޯދަބަލަ.. އަދިވެސް މީހުންގެތައްޕާހުގައި އުޅެންކޮންމެމީހަކުވެސްވިސްނަނީ..\nނުވަދިހައިގެ ކުރީ ކޮޅު މާލޭގައި ކިޔެވި ކުދިން ޗައިލްޑްހުޑް އެއްކޮށްހެން ތައުލީމައްޓަކައި ގުރުބާން ކުރި.އަހަރުމެން އެދުވަސްވަރު މާލޭގެ ގޭތަކުގައި ކިޔަވަން ތިބީ ފެން އުފުލައިދީ ކުނި އުކައިދީ ފާޚާނާ ތަކާއި ގުއިވަޅުތައް ސާފުކޮށްދީގެން އަހަރުމެންގެ ޢާއިލާއަކީ ފުދިގެން އުޅުނު ބައެއް އެކަމަކު ރަށުގައި ދިރިއުޅުނީ، އެހެންވެ އެހާލުގައި ކިޔެވީ، ރަށަށް އައިސް ރަށުގައި ތިބެގެން ސާނަވީ ފެންވަރަށް ރަށ ކުދިންނަށް ކިޔެވޭނެ މަގު ފަހިކޮށްދިނީ ލިބޭ ފައިސާ އަކަށްނޫނ\nއެއްވެސް އަގެއްނެތް މަސައްކަތެއް ބާނާ ހުރިހަަމަސްކޮޅު ނުކިރިގެން ޖެހެނީ ރަށުއޮފީސްތެރެ އަށް އުކާލާން\nމިސަރުކާރަކީ އޯގާތެރި ސަރުކާރެއް ރައްޔިތުންގެ އަޑު އަހާ ސަރުކާރެއް. ޓީޗަރުން އުފުލާ ބުރަ ވަޒަންކުރާނެ ސަރުކާރެއް. އެހެންވީމާ މިއަހަރުގެ މާޗް މަހުން ފެށިގެން ޓީޗަރުންނާ ނަރުހުންގެ މުސާރަ އެންމެ ދަށްވެގެން މުސާރަ-/20000 ރުފިޔާއިން މަތިކުރާނެ. ގެއަށް ގެންދަން -/30000 ރުފިޔާ ވަރު ލިބޭނެ.\nދަރިވަރުންނަށް ފޮތް ނުލިބި ހުއްޓާ ސްކޫލްތައް އެފަށަނީ، އޯގާތެރި ނޫން ވާހަކައެއްނޫން. ވަރަށް ކަންކަން ލަސްކޮށް ކުރާ ސަރުކާރެއް. ފަހުން ރަނގަޅުވާނެ ކަމަށް ބަލަމާ.\nމިރާއްޖޭގެ ސަރުކާރޭ މިކިޔާ ވަޒީފާތަކުން ބޮޑު މުސާރަ ލިބޭނި ފާޑު ފާޑު ފިލްމުސްޓާރުންނަށާ މަގުމަތީ ގޮތެއ ްފޮތެއް ނެތި އެކުޓިވިސްޓުންނޭ ކިޔާ ތެޅިބާލާ މީޙުންނަށާ ފައިސާވެރިންގެ ތުންފުހިންގޮތުގަ އުޅޭ ބައިގަނޑަށް.. މާ މޮލޫ ކިޔެވުންތަކެއް ކިޔަވާނެކަމެއް ނެތް މިތަނުން ރަނގަޅު ވަޒީފާެއް ހޯދުމުގެ ނިޔަތަކު.. އެ ވަރިހަމަ ކޮންމެ ސަރުކާރެއް އޮތަށް އަބަދުވެސް އެ ބައިގަނޑު އުޅޭނި\nއަހަރެންގެ ފަރާތުން ދަޢުލަތައްވެސް މުޖުތަމައުއަށްވެސް ލައްކަ ފައިދާ ކޮށްފަ އޮންނާނީ! ޑިގްރީ އިން ސެކަންޑް ކްލާސް އޮނާސް ޖެހި މީހެއް އަހަންނަކީ! މަސައްކަތުގެ ފެންވަރު ރަނގަޅުކަން އިނގޭ ފީޑް ބެކް އަންނަ ގޮތުންނާ އެހެން ޑިޕާރޓްމަންޓުތަކުން އަންނަ ތައުރީފުން! އެކަމު މުސާރަ /- 8،000\nއެކަމު ހުރިހާ ޓީޗަރުން މަހަށް ދާންފެށީމަ ދަރިންނަށް ކިޔަވައިދޭނީ ކޮންބައެއްތޯ؟\nމަވެސް ޑިގުރީ ހަދާފަ ސަރުކާރުގެ ކުންފުނިއެއްގަ، އެކަމަކު މުސާރަ 6040ރ އަހަރެމެންގެ މަސައްކަތާ ތައުލީމުން އުޅެނީ އަހަރުމެންގެ މަތިން ލާފަތިބޭ ކޮންމެވެސް ސިއާސީ ހަރަގެއްގަ ނެތި މޮށެން ތިބޭ ޖާހިލުން\nތީ ހަމަ ނަމޫނާ ދިވެއްސެއް!!\nސްކޫލްގައި ސައްވީސް ގަޑިއިރުން 18 ގަޑިއިރު ހޭދަކުރާންޖެހޭ އިރުވެސް ޓީޗަރުންގެ މުސާރަ އަކީ 10،000 ރުފިޔާ އާއި 12،000 ރުފިޔާ ނަމަވެސް ސްޓޭޓް މިނިސްޓަރުންނާއި ނައިބުންގެ މުސާރަ 35،000 ރުފިޔާ އަށް ވުރެވެސްމަތީގަ ދެއްތޯ؟ ޢަދި ބުނަން ނަރުހުންގެ މުސާރަ 20،000 ހާސް ރުފިޔާގެ މީ ޖޯކެއް ދެއްތޯ؟


Baa Atholhugai Dengue hun fethuremundhaathee samaaluvumah ilthimaaskohfi\nބ.އަތޮޅުގައި ޑެންގީހުން ފެތުރެމުންދާތީ ސަމާލުވާން އިލްތިމާސްކޮށްފި\n6 އޮކްޓޫބަރ 2018\nބ. އަތޮޅުގައި މި ދުވަސްކޮޅު ޑެންގީ ހުން ފެންނަ މިންވަރު އިތުރުވެފައިވާ ކަމަށާއި އެކަމަށް އާންމުން ހާއްސަ ސަމާލުކަމެއް ދިނުމަށް ބ. އަތޮޅު ހޮސްޕިޓަލުން އިލްތިމާސްކޮށްފި އެވެ.\nބ. އަތޮޅު ހޮސްޕިޓަލުގެ ޑިރެކްޓަރު އަހްމަދު ވަހީދު ވިދާޅުވީ އިއްޔެގެ ނިޔަލަށް މިއަތޮޅުން ޑެންގީގެ4ކޭސް ރެކޯޑްކުރެވިފައިވާ ކަމަށެވެ. މީގެ ތެރެއިން ގިނަ ކޭސްތައް ރިކޯޑް ކުރެވިފައިހުރީ މިއަތޮޅު ރިސޯޓްތަކުން ކަމަށްވެސް އެ ހޮސްޕިޓަލުން ބުންޏެވެ.\nވަހީދު ވިދާޅުވީ ޑެންގީ އަކީ މަދިރީގެ ޒަރިއްޔާއިން ޖެހޭ ހުމަކަށްވުމުން އާންމުން މިކަމަށް ހޭލުންތެރި ކުރުވުމަށް ޚާއްސަ ޕްރޮގްރާމެއް އެ ހޮސްޕިޓަލްގެ ޕަބްލިކް ހެލްތް ޔުނިޓުން ހިންގުމަށް ރާވަމުންދާ ކަމަށެވެ.\nއެގޮތުން ބ.އަތޮޅުގައި މީހުން ދިރިއުޅޭ ރަށްތަކަށާއި ރިސޯޓްތަކަށް އަމާޒުކޮށްގެން، ކުރިއަށްގެންދާ މި ޕްރޮގްރާމުގެދަށުން، އާންމުން ހޭލުންތެރިކުރުވުމާއި، މަދިރި އުފެދޭގޮތަށް ހުންނަ ތަންތަން ނައްތާލުމަށް ޚާއްޞަ ޕްރޮގްރާމެއް ކުރިއަށްގެންދާނެ ކަމަށް އެ ހޮސްޕިޓަލުން ބުނެއެވެ.\nމަދިރި އުފެދޭ ގޮތަށް ހުރި ތަންތަން ނައްތާލައި މަދިރި އުފެދޭ ގޮތަށް ހުރި ތަންތަން ސާފުކޮށް ބެލެހެއްޓުމަށް ހާއްސަ ސަމާލުކަމެއް ދިނުމަށް ވެސް އަތޮޅު ހޮސްޕިޓަލުން ވަނީ އިލްތިމާސްކޮށްފަ އެވެ.\nޑެންގޫ ހުމުގެ އަލާމަތްތަކުގެ ތެރޭގައި ހުންއައުމާއި، ގައިގައި ރިއްސުމާއި، ބޮލުގައި ރިއްސުމާއި، ލޮލުގައި ރިއްސުން ފަދަ އަލާމަތްތައް ހިމެނޭ އެވެ. އަދި ހުން އަންނަ ނަމަ ގިނައިން ދިޔާތަކެތި ބޭނުންކުރުމަށާއި އަރާމުކުރުމަށް ސަމާލުކަންދީ، ޕެރަސެޓަމޯލް ފިޔަވައި އެހެން ބޭހެއް ބޭނުން ނުކުރުމަށްވެސް ބ.އަތޮޅު ހޮސްޕިޓަލުން ލަފާދެ އެވެ.


ގަން އެއާޕޯޓަށް ވަގަށް ވަން ބަޔަކު ހައްޔަރުކޮށްފި\n17 މޭ 2021 - 15:34 0\nގަން އިންޓަނޭޝަނަލް އެއާޕޯޓު: އެއާޕޯޓަށް ވަން މީހުން ވަނީ އެތަނުގެ ތެރޭގައި ބައެއް ފޮޓޯތައް ނަގާފައި. -- ފޮޓޯ: ގަން އެއާޕޯޓް\nގަން އިންޓަނޭޝަނަލް އެއާޕޯޓުގެ ފެންސު ފަޅާލައިގެން އެ ތަނުގެ ތެރެއަށް ވަން ބަޔަކު ފުލުހުން ހައްޔަރުކޮށްފި އެވެ.\nމި ނޫހުން ކުރި ސުވާލަކަށް ޖަވާބުދެމުން ފުލުހުންގެ މީޑިއާ ޑިޕާޓްމަންޓުން ބުނީ ހައްޔަރުކޮށްފައި ވަނީ "ގަން އިންޓަނޭޝަނަލް އެއާޕޯޓުގެ ރެސްޓްރިކްޓެޑް" އޭރިއާއަކަށް މި މެއި މަހުގެ ފުރަތަމަ ދުވަހު ވަން ތިން ދިވެހިން ކަމަށެވެ.\nއެއާޕޯޓަށް ވަން މީހުން ހައްޔަރު ކުރީ އެކަން ކުރިތާ ހަތަރު ދުވަސް ފަހުން ކޯޓުގެ އަމުރެއްގެ ދަށުން މެއި،4ގައި ކަމަށް ފުލުހުން ބުންޏެވެ. އެއީ 20 އަހަރާއި 24 އަހަރާއި 26 އަހަރުގެ ފިރިހެނުން ކަމަށް ވެސް ފުލުހުން ބުންޏެވެ.\n"އަދަދު" އަށް އިތުބާރު ކުރެވޭ ތަފާތު ދެ ފަރާތަކުން ހޯދި މައުލޫމާތުން އެނގޭ ގޮތުގައި ގަން އެއާޕޯޓަށް ބަޔަކު ވަދެފައި ވަނީ ރަންވޭގެ ފެންސު ފަޅާލައިގެނެވެ. އެ މީހުން އެއާޕޯޓަށް ވަން ވަގުތު ރަންވޭގައި ޕްރައިވެޓް ޖެޓެއް ޕާކުކޮށްފައި އޮތްކަން ވެސް އެނގިފައިވެ އެވެ.\nއެއާޕޯޓަށް ވަން މީހުން ދިޔައީ އެތަނުގެ ތެރޭގައި ފޮޓޯތަކެއް ނެގުމަށްފަހު ކަމަށް ވެސް މައުލޫމާތު ދިން ފަރާތްތަކުން ކަށަވަރުކޮށްދިނެވެ.\nޒަހަމުތަކަކާއެކު މަގުމަތީގައި އޮތް މީހަކު ފެނިއްޖެ


އެންމެ ފުރަތަމަ ދެ ވަނަ ބުރު ކަށަވަރުކުރީ ކެމަރޫން\nއެފްރިކަން ކަޕް: އެންމެ ފުރަތަމަ ދެ ވަނަ ބުރު ކަށަވަރުކުރީ ކެމަރޫން\n14 ޖަނަވަރީ 2022 - 10:24 0\nކެމަރޫން ޓީމުގެ ކެޕްޓަން އަބޫބަކާރު ލަނޑު ޖެހުމަށް ފަހު އުފާފާޅުކުރަނީ.--- ފޮޓޯ: އޭއެފްޕީ\nޔައުންޑޭ، ކެމަރޫން (ޖެނުއަރީ 14) - އެފްރިކަން ކަޕް އޮފް ނޭޝަންސް މި ފަހަރު ހޯސްޓްކުރާ ކެމަރޫނުން ކުޅުނު ދެ ވަނަ މެޗުން އިތިއޯޕިއާ 4-1 އިން ބަލިކޮށް، ގްރޫޕްގައި ބާކީ މެޗެއް އޮއްވައި ދެ ވަނަ ބުރުގެ ޖާގައެއް ކަށަވަރުކޮށްފި އެވެ.\nކުޅުނު ދެ މެޗުން ވެސް މޮޅުވެފައިވާ ކެމަރޫން ގްރޫޕް އޭގެ އެއް ވަނައިގައި އޮތީ ދެ މެޗުން މޮޅުވެ ހަ ޕޮއިންޓާ އެކު އެވެ. ދެ ވަނައިގައި އޮތީ އިއްޔެ ކޭޕް ވާޑް 1-0 އިން ބަލިކުރި ބުރްކީނާ ފާސޯ އެވެ. އެ ޓީމާއި ތިން ވަނައިގައި އޮތް ކޭޕް ވާޑަށް ވެސް ތިން ޕޮއިންޓް ލިބިފައިވާއިރު، އެންމެ ފުލުގައި އޮތް އިތިއޯޕިއާ އަށް އަދި ޕޮއިންޓެއް ނުލިބެ އެވެ.\nބާކީ މެޗެއް އޮއްވައި ކެމަރޫނަށް ދެ ވަނަ ބުރު ކަށަވަރުވީ ގްރޫޕް އޭގެ ގަދަ ދެ ޓީމުގެ ތެރޭގައި ނުހިމެނުނު ކަމުގައި ވިޔަސް އެންމެ ރަނގަޅު ނަތީޖާ ނެރޭ ތިން ވަަނަ އަށް ދާ ޓީމުތަކުގެ ރޭންކިން އިން އެ ޓީމު ހޮވޭނެކަން ޔަގީންވުމުންނެވެ.\nކެމަރޫން ސިއްސުވާލުމަށް ފަހު ހަތަރު ވަނަ މިނިޓްގައި އިތިއޯޕިއާ އިން ލީޑުނެގީ ހޮޓޭސާ ޑާވާ ޖެހި ގޯލުންނެވެ. މާގިނައިރަކު އިތިއޯޕިއާ އަށް ލީޑު ހިފަހައްޓައިނުލެވުނެވެ. މެޗުގެ އަށް ވަނަ މިނިޓްގައި ކާލް ޓޯކޯ-އެކަމްބީ ބޮލުން ޖެހި ގޯލުން ކެމަރޫން އެއްވަރުކުރި އެވެ.\nމެޗުން ކެމަރޫން މޮޅުވީ ދެ ވަނަ ހާފުގެ ގޯލުތަކާ އެކު އެވެ. ދެ ވަަނަ ހާފުގެ ކުޅުން ފެށިގެން ކެމަރޫންގެ ކެޕްޓަން، ވިންސެންޓް އަބޫބަކާރު ވަނީ 53 އާއި 55 ވަނަ މިނިޓްގައި ގޯލު ޖަހައި، އެ ޓީމަށް ހަމަޖެހުމެއް ގެނެސްދީފަ އެވެ. މި ގޯލުތަކާ އެކު އަބޫބަކާރުވެފައިވަނީ 2008 ވަނަ އަހަރުގެ އެފްރިކަން ކަޕަށް ފަހު މި މުބާރާތުގައި ފުރަތަމަ ދެ މެޗުގައި ގޯލު ޖެހި ފުރަތަމަ ކެމަރޫން ކުޅުންތެރިޔާ އަށެވެ. އެ ފަހަރު ދެ ގޯލު ޖެހީ ކެމަރޫންގެ ކުރީގެ ފޯވާޑް އަދި މިހާރު އެ ގައުމުގެ ފުޓްބޯޅަ އެސޯސިއޭޝަންގެ ރައީސް ސެމިއުލް އެޓޫ އެވެ.\nކެމަރޫންގެ ފަހު ގޯލު ޖެހީ މެޗުގައި އެ ޓީމަށް މޮޅު ކުޅުމެއް ދެއްކި އެކަމްބީ އެވެ. އިތުރު ގޯލު ޖަހަން ކެމަރޫނަށް ލިބުނު ފުރުސަތުތަކުގެ ބޭނުމެއް ނުހިފުނެވެ.\nއެފްރިކަން ކަޕްގައި މިއަދު ގްރޫޕް ބީގެ ދެ މެޗާއި ގްރޫޕް ސީގެ ދެ މެޗު ކުޅޭނެ އެވެ. ގްރޫޕް ބީން ކުޅޭނީ ސެނެގޯލާއި ގިނީގެ މެޗާއި މަލާވީ އާއި ޒިމްބާބްވޭ ކުރިމަތިލާ މެޗެވެ. އަދި ގްރޫޕް ސީން އޮތީ މޮރޮކޯ އާއި ކޮމޮރޯސް ކުޅޭ މެޗުގެ އިތުރުން ގެބޮން އާއި ގާނާ ކުޅޭ މެޗެވެ.


Dhangadey ge goal in Valencia ge enburi aun molhakun\nދަގަނޑޭ (ވ) ލަނޑު ޖެހުމަށް ފަހު އުފާފަޅު ކުރަނީ --- ފޮޓޯ: ޑީޑީޕީއެލް\nކުލަބު ގުރީން ސްޓްރީޓްސް ކޮޅަށް އަލީ އަޝްފާގް (ދަގަނޑޭ) ކާމިޔާބު ކުރި ލަނޑާއެކު ފުރަތަމަ ޑިވިޝަނަށް ވެލެންސިއާގެ އެނބުރި އައުން މޮޅަކުން ފާހަގަ ކޮށްފި އެވެ.\nދެހާސް އަށާރަ ވަނަ އަހަރު، ވެލެންސިއާ ދެ ވަނަ ޑިވިޝަނަށް ރެލިގޭޓްވި އެވެ. އެއް އަަހަރުގެ މެދުކެނޑުމަކަށް ފަހު، ދެ ވަނަ ޑިވިޝަންގެ ތައްޓާއެކު ވެލެންސިއާ ދިވެހި ޕްރިމިއާ ލީގަށް އެނބުރި އައީ، އެ ޓީމުގެ ރަން ދުވަސް ވަރުގެ ކުޅުންތެރިޔާ އަޝްފާގްގެ ކެޕްޓަން ކަމުގަ އެވެ.\nމެޗުގެ 26 ވަނަ މިނެޓްގައި، އަޝްފާގް ލަނޑު ޖެހީ އަހަރުތަކެއްގެ މެދުކެނޑުމަކަށް ފަހު ފުރަތަމަ ޑިވިޝަންގައި އަލުން ކުޅެން ފެށި ހުސައިން ނިޔާޒު މުހައްމަދު (ބޮކުރީ) ތަނަވަސް ކޮށްދިން ފުރުސަތަކުންނެވެ. އެ ލަނޑަކީ ވެލެންސިއާއަށް އަޝްފާގް ކާމިޔާބު ކުރި 105 ވަނަ ގޯލެވެ. އަޝްފާގް ސީނިއާ ކެރިއާ އޭނާ ފެށީ 2001 ވަނަ އަހަރު ވެލެންސިއާގެ ޖޯޒީގަ އެވެ.\nގްރީންގެ ޕެނަލްޓީ އޭރިއާގެ ބޭރުން، އަޝްފާގަށް ބޯޅަ ދޭން އެންމެ ފުރަތަމަ މަސައްކަތް ކުރީ، އަލީ ފާސިރު (ސެންޓޭ) އެވެ. ސެންޓޭ ދޭން މަސައްކަތް ކުރި ބޯޅަ ގްރީންގެ ޑިފެންޑަރު ކޮންޓްރޯލް ކުރި އެވެ. އެހެންނަމަވެސް އޭނާއަށް ބޯޅަ ކްލިއާކޮށް ނުލެވެނިސް އޭނާގެ ފައިގެ ދަށުގައި އޮތް ބޯޅަ ބޮކުރީ ހޯދައި އަޝްފާގް އަށް ދިނެވެ. އަޝްފާގް ވަނީ ޕެނަލްޓީ އޭރިއާ ތެރެއަށް ވަދެ ގްރިންގެ މިސްރުގެ ޑިފެންޑަރު ހަލލް ކަރިން ނައްޓާލައފައި ގޯލްގެ ދުރު ކަނަށް ބޯޅަ ފޮނުވާލާފަ އެވެ.\nވެލެންސިއާގެ ކޯޗް، މުހައްމަދު އާތިފް (އާތީ) ބުނީ، އަޝްފާގް، ސެންޓޭ، ބޮކުރީ އަދި އަބްދުﷲ މިދުހަތު ފަހުމީ (ބިޗަޑް) މެން ފަދަ ކުޅުންތެރިން ތިބުމަކީ ވެލެންސިއާއަށް އޮތް ބޮޑު އިތުބާރެއް ކަމަށެވެ.\n"އެނޫނަސް ވެލެންސިއާގައި އެބަތިބި އެ ފެންވަރުގެ ކުޅުންތެރިން ވެލެންސިއާއަށް ވަރަށް ބޮޑު އެޑްވާންޓޭޖެއް މިފެންވަރުގެ ކުޅުންތެރިންތަކެއް ތިބުން،" ޓީމުގެ ދެ ވަނަ ހާފުގެ ކުޅުމާ މެދު އެހާ ހިތްހަމަ ނުޖހޭކަން ފާހަގަ ކުރި އާތީ ބުންޏެވެ. "ދަށްކޮށް ދާ ދުވަސް ދުވަހުވެސް މެޗުގެ ކޮންމެ ވަގުތެއްގައިވެސް ނަތީޖާ ބަދަލު ކޮށްލެވޭ ފެންވަރުގެ ކުޅުންތެރިން މީ. މިރޭ ވެސް އަޝްފާގް މެޗު ބަދަލު އެ ކޮށްލީ. ފުރަތަމަ ހާފުގެ ކުޅުމާ މެދު ވަރަށް ހިތްހަމަ ޖެހިފައި މިހުރީ. ފަހު ހާފާ މެދު ހިތްހަމައެއް ނުޖެހޭ. ދެން އެކަންވެސް ބަލާފަ އެނަލައިސް ކޮށްފަ އިމްޕުރޫވް ކުރަމުން ދާނީ."\nފުރަތަމަ ހާފުގައި، ގްރީންގެ މުހައްމަދު މުސްލިހް (މުއްޓި) އަށް ރަނގަޅު ފުރުސަތެއް ލިބުނެވެ. ގުރީންއަށް ލިބުނު ހިލޭ ޖެހުމެއް އޭރިއާ ތެރެއަށް ނަގައިދިނުމުން، މުއްޓި ބޮލުން ފޮނުވާލި ބޯޅަ ދިޔައީ ހުރަސް ދަނޑިމަތިން ބޭރަށެވެ. ދެ ވަނަ ހާފުގައި، ގުރީންގެ ކުޅުން ވަރަށް ބޮޑުތަން ރަނގަޅު ކުރި އެވެ. އަލީ އަޝްފާގަށް ހުހަށް ލިބުނު ދެ ފުރުސަތެއް ގްރީންގެ ޑިފެންޑަރު ސާއިފް ހުއްޓުވި އެވެ. ގުރީންގެ ކޯޗް އަލީ ނިސްތާރު މުހައްމަދު، ހުރީ ރެފްރީގެ ނިންމުންތަކާ މެދު ހިތްހަމަ ނުޖެހިފަ އެވެ. އޭނާ ބުނީ، ވެލެންސިއާ އަކީ ބޮޑު ޓީމު ކަމަށްވާތީ ރެފްރީގެ ނިންމުން އެކޮޅަށް ލެބިގެންދާ ކަމަށެވެ.\nދެ ވަނަ ހާފުގައި ބަދަލު ކުޅުންތެރިޔެއްގެ ގޮތުގައި ކުޅެން އަރައި އަހްމަދު ރިލްވާން ރިލޭ ވަނީ ނުރައްކާތެރި ދެ ހަމަލ؛ާއެއް ފޮނުވާލާފަ އެވެ. އޭނާ ފޮނުވާލި ފުރަތަމަ ބޯލަ ދިޔައީ ހުރަސް ދަނޑި މަތިންނެވެ. ދެ ވަނަ ބޯޅަ ދިފާއު ކުރުމުގައި ގްރީންގެ ކީޕަރު ލަބާން ޝަރީފް ވަނީ ރަނގަޅު ސޭވެއް ކޮށްފަ އެވެ.


Maziya aai TC ah point eh\nމާޒިޔާގެ ރަކިޗް (ކ) އަތުން ބޯޅަ ހޯދަން ޓީސީގެ ބެންޖޯ ޓެކުލް ކުރަނީ.-- ފޮޓޯ: ނިޝާން އަލީ/ މިހާރު\n4 ޖުލައި 20170ކޮމެންޓް\nމާޒިޔާ އާއި ޓީސީއަށް ޕޮއިންޓެއް\nދިހަ ކުޅުންތެރިންނާއިއެކު މެޗް ނިންމާލި މާޒިޔާއާއި ޓީސީ ވާދަކުރި މެޗް އެއްވަރުވެގެން ނިމިއްޖެއެވެ.\nއެސްޓީއޯ މާލޭ ލީގުގައި ޓީސީ އަދި މާޒިޔާ ވާދަކުރި މެޗް ނިމުނީ އެއްވެސް ޓީމަކަށް ލަނޑެއް ކާމިޔާބުނުކުރެވިއެވެ.\nމިި މެޗުގެ ފުރަތަމަ ހާފުގެ ވަކި ހިސާބަކުން މާޒިޔާ ކުޅެމުން ގޮސްފައިވަނީ 10 ކުޅުންތެރިންނާއި އެއްކޮށެވެ. ފުރަތަމަ ހާފް ނިމެން ފަސް މިނެޓަށް ވެފައިވަނިކޮށް ޓީސީގެ އަބްދުﷲ ހަނީފަށް ކުރި ފައުލަކާއި ގުޅިގެން ރެފްރީ އަމީޒްވަނީ މަޒީޔާގެ އައްސަދު އަލީއަށް ރަތްކާޑު ދައްކައި ދަނޑުން ފޮނުވާލާފައެވެ.\nމި ނާތީޖާއާއި އެކު ވެސް އެޓީމުން ވަނީ ދިވެހި ޕްރިމިއާ ލީގުން ޖާގަ ހޯދާފައެވެ. އެއީ ލީގުގައި ބާކީ ތިން މެޗު އޮއްވާ މާޒިޔާ އިން ޕްރިމިއާ ލީގުގެ ޖާގައެއް ޔަގީންކުރީ ދެން ކުޅޭ މެޗުތަކުން ކޮންމެ ނަތީޖާއެއް ނުކުތް ނަމަވެސް އެ ޓީމަށް ގަދަ ހަތަރަކުން ފުރުސަތު ނުގެއްލޭނެތީ އެވެ. އެއީ ގަދަ ހަތަރަކަށް ވާދަކުރަމުން އަންނަ ޓީސީ ހަ ވަނައިގައި އޮތްއިރު، އެ ޓީމު ދެން ކުޅޭ ތިން މެޗުން މޮޅުވިޔަސް މާޒިޔާއާ ހަމަނުކުރެވޭނެއިރު، ދެން އޮތް ގްރީން ސްޓްރީޓްސް، ނިއު ރޭޑިއަންޓް، އީގަލްސް އަދި ވިކްޓަރީ އެއް ޓީމު އަނެއް ޓީމާ ކުޅެން ޖެހޭތީ އެވެ.\nމި ނަތީޖާއާއިއެކު ޓީސީވަނީ ތާވަލްގެ ހަވަނައަށް ޖެހިލާފައެވެ. 15 ޕޮއިންޓުން ޓީސީ އަދި ވިކްޓްރީ ހަމަހަމަވިއިރު، ޓީސީއަށް ކުރި ލިބެނީ ފައިދާ ގޯލްގެ ތަފާތުންނެވެ. މާޒިޔާ އޮތީ ތާވަލްގެ އެއްވަނައިގައި ފަންސަވީސް ޕޮއިންޓާއިއެކުގައެވެ.\nޓީސީ ސްޕޯޓްސް ކްލަބް މާޒިޔާ ސްޕޯރޓްސް ފުޓްބޯޅަ


ޕެރަގުއޭ ބަލިކޮށް ބްރެޒިލް ސެމީ އަށް | Jazeera\tޕެރަގުއޭ ބަލިކޮށް ބްރެޒިލް ސެމީ އަށް - Jazeera\nޕެރަގުއޭ ބަލިކޮށް ބްރެޒިލް ސެމީ އަށް\nމުޙައްމަދު ޤާސިމް June 28, 2019 116 views0\nކޮޕާ އެމެރިކާ ފުޓްބޯޅަ މުބާރާތުގައި ރޭ ކުޅުނު މެޗުގައި ޕެނަލްޓީ ޖަހައިގެން 4-3 އިން ޕެރަގުއޭ ބަލިކޮށް އެ މުބާރާތުގެ ސެމީ ފައިނަލުން ބްރެޒިލް ޖާގަ ހޯދައިފިއެވެ.\nމި މުބާރާތުގައި މި ދެ ޓީމު އެންމެފަހުން ބައްދަލުކުރީ 2011 އާއި 2015 ވަނަ އަހަރުގެ ކުއާޓާ ފައިނަލްގައެވެ. އެ ދެ ފަހަރުވެސް ޕެނަލްޓީ ޝޫޓްއައުޓްގައި ކުރި ހޯދީ ޕެރަގުއޭ އެވެ.\nމިއީ 2007 ވަނަ އަހަރުގެ މުބާރާތް ބްރެޒިލުން ކާމިޔާބުކުރިފަހުން، ވޭތުވެދިޔަ 12 އަހަރުގެ ތެރޭގައި އެ ޓީމުން ސެމީ އަށް ދަތުރުކުރި ފުރަތަމަ ފަހަރެވެ.\nޕޯޓޮ އަލެގްރޭގެ އެރީނާ ޑޮ ގްރެމިއޯގައި ކުޅުނު މެޗުގެ ކުރީކޮޅު ބްރެޒިލްގެ ރޮބާޓޯ ފިރްމީނޯ އާއި އެވަޓަން އަށް ލަނޑުޖެހުމަށް ލިބުނު ފުރުޞަތުތަކުގެ ބޭނުންހިފޭގޮތެއްނުވިއެވެ. މި ދެ ކުޅުންތެރިން ފޮނުވާލި ދެ ހަމަލާވެސް ޕެރަގުއޭގެ ގޯލްކީޕަރު ރޮބާޓޯ ފެނާންޑޭޒް މަތަކުރިއެވެ.\nމިހާފުގައި ޕެރަގުއޭ އަށް ލިބުނު އެންމެ ރަނގަޅު ފުރުޞަތުގައި ޑާލިސް ގޮންޒާލެޒް ފޮނުވާލި ހަމަލާ ބްރެޒިލްގެ ގޯލްކީޕަރު އެލިސަން ބެކާ މަތަކުރިއެވެ. އޭގެފަހުން، މެޗުގެ ފުރަތަމަ ހާފު ނިމެން ފަސް މިނެޓަށްވެފައިވަނިކޮށް، ފިލިއްޕޭ ކުޓީނިއޯ ވަރަށް ހަނި އޭންގަލަކުން ފޮނުވާލި ހަމަލާ ޕެރަގުއޭގެ ކީޕަރު ފެނާންޑޭޒް މަތަކުރިއެވެ.\nދެވަނަ ހާފުގެ ކުރީކޮޅު، ބްރެޒިލްގެ ފިރްމީނޯ އަށް ކުރި ފައުލަކަށް ޕެރަގުއޭގެ ފަބިއަން ބަލްބުއެނާ އަށް ރެފްރީ ރަތް ކާޑު ދެއްކުމުން މެޗުގެ އޮއިވަރު ބަދަލުވިއެވެ. ފުރަތަމަ ޕެނަލްޓީއެއްކަމަށް ދެއްކި ނަމަވެސް، ފަހުން ވީޑިއޯ އެސިސްޓެންޓް ރެފްރީ (ވީއޭއާރް) ގެ އެހީ ހޯދުމަށްފަހު ބްރެޒިލަށް ދިނީ ހިލޭޖެހުމެކެވެ. ޑެނީ އަލްވޭސް ހިލޭޖެހުމަކުން ފޮނުވާލި ބޯޅަ ޕެރަގުއޭގެ ކީޕަރު ފެނާންޑޭޒް މަތަކުރިއެވެ.\nއޭގެފަހުން، ބްރެޒިލްގެ ކުޓީނިއޯ އާއި ތިއާގޯ ސިލްވާ އަދި އާތުރް މެލޯގެ އިތުރުން އެލެކްސް ސެންޑްރޯ ފޮނުވާލި ހަމަލާތަކުގެ ހުރަހަކަށްވީވެސް ފެނާންޑޭޒް އެވެ. މެޗުގެ އެންމެ ފަހު މިނެޓުގައި ބްރެޒިލް މޮޅުކޮށްދިނުމަށް ލިބުނު ފުރުޞަތުގައި ވިލިއަން ފޮނުވާލި ބޯޅަ އަމާޒުވީ ގޯލްގެ ދަނޑިއަށެވެ.\nޕެނަލްޓީ ޝޫޓްއައުޓްގައި، ބްރެޒިލުން ފޮނުވާލި ފަސް ޕެނަލްޓީގެ ތެރެއިން ހަތަރު ޕެނަލްޓީ ކާމިޔާބުކުރީ، ވިލިއަން އާއި މާކީނޯސް އަދި ކުޓީނިއޯގެ އިތުރުން ގެބްރިއެލް ޖެސޫސް އެވެ. ފިރްމީނޯ ފޮނުވާލި ޕެނަލްޓީ ގޯލާ ސީދާނުވެ ދިޔައީ ބޭރަށެވެ.\nޕެރަގުއޭ އަށް ކާމިޔާބުކުރެވުނީ ތިން ޕެނަލްޓީއެވެ. އެ ޓީމުގެ ކެޕްޓަން ގުސްޓާވޯ ގޯމޭޒް ފޮނުވާލި ޕެނަލްޓީ ބްރެޒިލްގެ ކީޕަރު އެލިސަން މަތަކުރިއިރު، ޑާލިސް ގޮންޒާލޭޒް ޖެހި ޕެނަލްޓީ ގޯލާއި ސީދާވާގޮތެއްނުވިއެވެ. ޕެރަގުއޭ އަށް ޕެނަލްޓީ ކާމިޔާބުކޮށްދިނީ މިގޭލް އަލްމިރޯން އާއި ބްރޫނޯ ވަލްޑޭޒް އަދި ރޮޑްރިގޯ ރޯހާސް އެވެ.\nސެމީ ފައިނަލްގައި ބްރެޒިލް ނިކުންނާނީ މިރޭ ކުޅެވޭ އާޖެންޓީނާއާ ވެނެޒުއޭލާ މެޗުން މޮޅުވާ ޓީމަކާ ދެކޮޅަށެވެ. މިރޭގެ މެޗު ފަށާނީ ރާއްޖޭގަޑިން 00:00 ގައެވެ.


J-262896 / J-276807\nޖެނެރަލް ސައިންސް ޓީޗަރ\nހޮސްޕިޓާލިޓީ ( ބީ-ޓެކް ) ޓީޗަރ\nފިޔޯރީ ސްކޫލް، ގދ.ފިޔޯރީ\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 04 ޑިސެމްބަރ 2019 ވާ ބުދަ ދުވަހުގެ 13:00 ކުރިން،ކުރިން، ފިޔޯރީ ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަގާމަށް މީހަކު ހޮވުމަށް ބާއްވާ އިންޓަރވިއު އަދި އިންޓަވިޔުއޮންނާނެ ތަން އިޢުލާނަށް މުއްދަތު ހަމަވާތާ ރަސްމީ 15 ދުވަސްތެރޭގައި އެންގޭނެއެވެ. މި މަގާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަވިޔުއަށް ހާޒިރުވުމަށް ތައްޔާރުވެގެން ތިބުން އެދެމެވެ.\nމި ޢިއުލާނާ ގުޅިގެން މި މަގާމަށް ކުރިމަތިލާ ފަރާތްތަކުގެ ތެރެއިން ޝަރުތުހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތީ މާކްސް ލިބޭ، އަދި އެންމެ ގާބިލުކަމަށް ފެންނަ ފަރާތްތަކަށް ވަޒީފާ ހަމަޖައްސައި ދެވޭނެއެވެ. މި އިޢުލާނާ ގުޅިގެން އިތުރު މަޢުލޫމާތު ސާފުކުރައްވަން ބޭނުންފުޅުވެލައްވާ ފަރާތްތަކުން މި ސްކޫލުގެ ( ފިޔޯރީ ސްކޫލުގެ) ނަންބަރު 7983086 ފޯނަށް ގުޅުއްވުން އެދެމެވެ.\nޕަބްލިޝްކުރި ގަޑި: 0907\nސުންގަޑި: 04 ޑިސެންބަރު 2019 1300


"Satte Pe Satta" ge remake ah Shah Rukh Khan aai Katrina Kaif | Mihaaru\n"ސައްތޭ ޕޭ ސައްތާ"ގެ ރިމެކަށް ޝާހްރުކާއި ކެޓްރީނާ\n15 މެއި 2019 - 08:363comments\nރޯހިތު ޝެޓީގެ ފިލްމު ކުންފުންޏަށް ހަތަރު ފިލްމެއް ޑައިރެކްޓްކޮށް ދޭން ދާދި ފަހުން ފަރާ ހާން ސޮއިކޮށްފައިވާ އިރު، ރިޕޯޓްތައް ބުނާ ގޮތުން އޭގެ ތެރެއިން ފުރަތަމަ ފިލްމަކީ ކުރީގެ ވަރަށް މަގުބޫލު ފިލްމެއް ކަމަށްވާ "ސައްތޭ ޕޭ ސައްތާ" އަސްލަކަށް ބަލައިގެން ހަދާ ފިލްމެކެވެ.\nމި ފިލްމާ ބެހޭ އެންމެ ފަހުގެ ޚަބަރުތައް ބުނާ ގޮތުން ފަރާގެ ފިލްމުގެ ލީޑް ރޯލް މިހާރު ވަނީ ޝާހްރުކް ހާނާއި ކެޓްރީނާ އަށް ހުށަހަޅައިފަ އެވެ. އެއީ "ސައްތޭ ޕޭ ސައްތާ" ގައި އަމީތާބް ބައްޗަން އާއި ހެމާ މާލިނީ ކުޅުނު ރޯލްތަކަށެވެ.\nބޮލީވުޑްގެ ޚަބަރުތައް ގެނެސްދޭ ނޫސްތަކުން މި ވާހަކަ ތިލަކުރި ނަމަވެސް، ފިލްމާ ބެހޭ އެއްވެސް ވާހަކައެއް މިހާތަނަށް ފަރާ ނުދައްކަ އެވެ. އެކަމަކު ރިޕޯޓްތައް ބުނާ ގޮތުން 1982 ގައި އާރް އެން ސިއްޕީ ޑައިރެކްޓް ކުރި "ސައްތޭ ޕޭ ސައްތާ" ގެ ރައިޓްސް ހޯދައި، އޭގެ ސްކްރީންޕްލޭގެ މަސައްކަތް ފަރާ އާއި އޭނާގެ ޓީމުން މިހާރު އަންނަނީ ކުރަމުންނެވެ.\nމި ފިލްމުން ޝާހްރުކާއި ކެޓްރީނާ ސޮއިކުރިކަން ކަށަވަރުވެއްޖެ ނަމަ، މިއީ އެ ދެ ތަރިންގެ ޖޯޑު ސްކްރީނުން ފެންނާނެ ތިން ވަނަ ފިލްމަށް ވާނެ އެވެ. ދެހާސް ބާރަ ވަނަ އަހަރު "ޖަބް ތަކް ހެ ޖާން" ކުޅުނު ދެ ތަރިން އެންމެ ފަހުން އެކީގައި ކުޅުނީ މިދިޔަ ޑިސެމްބަރު މަހު ރިލީޒް ކުރި "ޒީރޯ" އެވެ.\nފަރާ އާއި ޝާހް ވަނީ ކުރިން އެކުގައި ވަރަށް ކާމިޔާބު ތިން ފިލްމު ގެނެސް ދީފަ އެވެ.\nހަބަރުތައް ބުނާ ގޮތުން ފަރާ ދެން ހަދާނީ "ސައްތޭ ޕޭ ސައްތާ" ގެ ރިމެކް.\nއެއީ 2014 ގެ "ހެޕީ ނިއު އިޔާ"، 2007 ގެ "އޯމް ޝާންތީ އޯމް" އަދި 2004 ގެ "މޭ ހޫ ނާ" އެވެ. ފަރާ ދާދި ފަހުން ވަނީ ޝާހްރުކް ތައްޔާރަށް ހުރި ނަމަ މި ވަގުތު "މޭ ހޫ ނާ" ގެ ދެވަނަ ބައެއް ވެސް ހަދަން ތައްޔާރަށް ހުރި ކަމަށް ބުނެފަ އެވެ.\nއިތުރު ލިޔުންތައް ބޮލީވުޑް ކެޓްރީނާ ކައިފް ފަރަހަ ހާން


BML Guesthouses Maldives Conference maadhamaa fashanee\nބީއެމްއެލް ގެސްޓްހައުސް ކޮންފަރެންސް މާދަމާ ފަށަނީ\nކޮންފަރެންސް އޮތީ ދަރުބާރުގޭގައި\n150 ގެސްޓްހައުސް ވެރިން ބައިވެރިވޭ\nރާއްޖޭގައި 300 އަށްވުރެ ގެސްޓްހައުސް\nބީއެމްއެލް ގެސްޓް ހައުސް ކޮންފަރެންސުގެ ތައްޔާރީތައް.--\nބީއެމްއެލް، ގެސްޓްހައުސް މޯލްޑިވްސް ކޮންފަރެންސު ދަރުބާރުގޭގައި މާދަމާ ފަށަން ތައްޔާރު ވެއްޖެ އެވެ.\nރާއްޖޭގެ މާކެޓިން އަދި ޕީއާރު ފާމެއް ކަމަށްވާ މޯލްޑިވްސް ގެޓްވޭސް އިން އިންތިޒާމުކޮށްގެން ބާއްވާ ގެސްޓްހައުސް ކޮންފަރެންސުގައި 150 އަށްވުރެ ގިނަ ގެސްޓްހައުސް އޯނަރުން ބައިވެރިވެ އެވެ. ރާއްޖޭގެ ގެސްޓް ހައުސްތަކުގެ ވެރިންނާއި އިސް ފަރާތްތައް އެއް ފުރާޅެއްގެ ދަށުގައި ބައްދަލުވުމާ މި ބޮޑު ބައްދަލުވުމުގެ ޕާޓްނަރުގެ ގޮތުގައި 15 ފަރާތެއް ބައިވެރިވާނެ އެވެ. މި ކޮންފަރެންސް އޮންނަނީ ދަރުބާރުގޭގައި އެއް ދުވަހުގެ މުއްދަތަށެވެ. މި ބައްދަލުވުން ފެށުމަށް ހަމަޖެހިފައިވަނީ ހެނދު އެވެ.\nގެސްޓް ހައުސް ކޮންފަރެންސުގައި "އެކްސްޕާޓް ސްޕީކާސް" ގެ ގޮތުގައި ބައިވެރިވާ ބައެއް ތަޖުރިބާކާރުންގެ ތެރޭގައި މަޓާޓޯގެ ރައީސް އަބްދުﷲ ގިޔާސް އާއި ސީއެމްޑީއޭގެ ސީއީއޯ އަހުމަދު ނަސީރު އަދި މެގަ މޯލްޑިވްސްގެ ޑިރެކްޓަރު މިފްޒާލް އަހުމަދު އާއި އެމެރިކަން އެކްސްޕްރެސް ކާޑުގެ އޭޝިޔާ ޕެސިފިކްގެ ޑިރެކްޓަރު ކުރުސް ދަސްތޫރު ހިމެނެ އެވެ. މީގެ އިތުރުން އެކްސްޕާޓު ސްޕީކާސްގެ ތެރޭގައި ހިމެނޭ ބޭފުޅުންގެ ތެރޭގައި އިންޑިޔާގެ އެންމެ ބޮޑު ޓްރެވަލް އޮންލައިން އެކްސްޕީޑިޔާގެ ސީނިޔަ މާކެޓިން މެނޭޖަރު އަބޭ ކަންނާގެ އިތުރުން ބުކިން ޑޮޓްކޮމްގެ އެކައުންޓެންޓް މެނޭޖަރު ސީސާން ޖޯންސަން އާއި ވިސްޓާ ރޫމްގެ ކޯފައުންޑަރު އަމިތު ހިމެނިވަޑައިގަނެ އެވެ.\nގެސްޓްހައުސް ކޮންފަރެންސުގައި ބައިވެރިވެރިންނަށް ދޭ އިނާމުތަކުގެ ތެރޭގައި މެއިން ޕާޓްނަރު، ލިލީ އިންޓަނޭޝަނަލްއިން ހާއްސަ ހަދިޔާއެއް ދޭނެ އެވެ. އަދި ޕްރިމިއަމް ޕާޓްނަރުންގެ ތެރޭގައި ހިމެނޭ ހަސަންމެރިން އިން މާކިއުރީ އައުޓްބޯޑު އިންޖީނެއް ދޭނެ އެވެ. އެލައިޑް އިންޝުއަރެންސުން ހާއްސަ ހަދިޔާއެއް ދޭނެ އެވެ. މީގެ އިތުރުން ދިރާގުން ވެސް ހާއްސަ ހަދިޔާއެއް ދޭއިރު، އެސްޓީއޯ އިން ޓީވީއެއް ދެ އެވެ. މީގެ އިތުރުން އިނާމު ހުށަހަޅާފައިވާ ޕާޓްނަރުންގެ ތެރޭގައި ކޮޕިއާޕްލަސްއިން އޯލް އިން ވަން ޕްރިންޓަރެއް ދޭއިރު، މޯލްޑިވްގޭސްއިން ސެންފޯޑް ބްރޭންޑުގެ ސާމާނު ދެ އެވެ. މީގެ އިތުރުން ޑީޓެކުން ހާއްސަ އޮފާއެއް އެ ކުންފުނިން ވިއްކާ އުފެއްދުންތަކުން ދޭނެ އެވެ. އަދި ކޮކާކޯލާއިންވެސް ހާއްސަ އޮފާއެއް ދޭއިރު، އެފްސެވަން ޕްރިންޓާސްއިންވެސް ހާއްސަ އޮފާއެއް ދެ އެވެ. އަދި އެފްއެސްއެމްއިންވެސް ހާއްސަ އޮފާއެއް ދޭނެ އެވެ.\nމި ބައްދަލުވުމުގައި ބޭރުގެ ޓްރެވަލް އެޖެންޓުންވެސް ބައިވެރިވެފައިވެ އެވެ.\nރާއްޖޭގެ ގެސްޓްހައުސް ވިޔަފާރިވެރިންނަށް ބާއްވާ މި ބައްދަލުވުމުގެ އޮންލައިން މީޑިޔާ ޕާޓްނަރަކީ "އަވަސް" އޮންލައިންނެވެ.\nގުޅިން ޓޫރިސްޓުންނަށް މަރުހަބާ ކިޔައިފި\nކައުންސިލް ހުއްދަ: ގެސްޓްހައުސްތައް ތާށިވެފައި!


Mudharrisunah smart board, maadhan dharivarunah laptop - TrendingRED\n16 މޭ 2017 - 15:02\nރާއްޖޭގައި ކިޔަވައިދިނުމުގެ ގޮތްތައް މިވަނީ އެކި އަހަރު ތަކުގެ މަތިން އެކި ގޮތްގޮތަށް ބަދަލުވެ ތަރައްޤީވެފައެވެ. ޗޯކު ބޯޑުން ހުދު ބޯޑަށް ބަދަލުވެ، މިހާރު ރާއްޖޭގެ އެކި ސުކޫލުތަކުގައި މިވަނީ ސްމާޓްބޯޑު ބޭނުން ކުރެވެން ފަށައިފައެވެ. މުދައްރިސުންނަށް މިކަމުން އެތައް ފަސޭހަތަކެއް ވަނީ ވެފައެވެ. ސްމާޓްބޯޑު ބޭނުންކުރުމުން، ކިޔަވައިދިނުމަށް ފަސޭހަވާއިރު ދަރިވަރުންނަށް ކިޔަވައި ދޭއިރުގައި މާ ބޮޑަށް ސަމާލުކަން ދޭކަމަށް ވެސް މުދައްރިސުން ފާހަގަ ކޮށްފައިވެއެވެ.\nކިޔަވައިދިނުމުގެ ގޮތްތައް ތަރައްޤީވެ ކުރިއަރަމުން އަންނާތީ ކުރިއަށް އޮތްތަނުގައި ދަރިވަރުން ވެސް ކިޔަވާ ގޮތްތައް ބަދަލުވެ ތަރައްޤީވާނެ ކަމަށް ބެލެވެއެވެ. މިހާރުވެސް ރާއްޖޭގެ އިންޓަނޭޝަނަލް ސްކޫލުތަކުގައި މަދު މަދުން ދަރިވަރުން ކިޔެވުމަށް ލެޕްޓޮޕް ބޭނުން ކުރާ މަންޒަރު ފެނެއެވެ. ނަމަވެސް، ކުރިއަށް އޮތް ތަނުގައި ދަރިވަރުން ފޮތުގެ ބަދަލުގައި ސުކޫލަށް ލެޕްޓޮޕް ގެންދާނެކަމަށް ވަރަށް ބެލެވެއެވެ. އަދި ކިޔެވުމަށް ބޭނުންވާ ހުރިހާ ކަމެއް ލެޕްޓޮޕުން ކުރެވޭނެ ގޮތެއް ސުކޫލުތަކުން ހަމަޖައްސައިދޭނެ ކަމުގެ އުއްމީދެއް އެބަ އޮތެވެ.\nގިނަ ދަރިވަރުންނަށް މިކަމުގެ ސަބަބުން އެތައް ފަސޭހަތަކެއް ވެގެންދާނެ ކަން އެއީ އެއްވެސް ޝައްކެއް އޮތް ކަމެއް ނޫނެވެ. ގިނަ ފޮތް ތަކެއް ސުކޫލަށް ގެންދިއުމުގެ ބަދަލުގައި ލެޕްޓޮޕެއް ހިފައިގެން ގޮސް އޭގެން ހުރިހާ މަޢުލޫމާތެއް ލިބެނީ ކަމުގައި ވަނީ ނަމަ އެއީ ރާއްޖޭގެ ތަޢުލީމަށް އަންނާނެ ވަރަށް ބޮޑު ކުރިއެރުމެކެވެ. ނަމަވެސް އަދި މިކަހަލަ ކަމެއް ދަރިވަރުންނަށް ހަމަޖައްސައިދޭން އެއްވެސް ސުކޫލަކުން ނިންމާފައެއް ނުވެއެވެ. އެކަމަކު ކުރިއަށް އޮތް ފަސްވަރަކަށް އަހަރު ތެރޭގައި މިކަހަލަ ކަމެއް ނުފެނި ހިނގައިދާނޭ ބުނަން އަޅުގަނޑުމެންނަށް ވަރަށް ދައްޗެވެ.


އަމީތާބު ކެރިއަރަށް 50 އަހަރު ފިލްމު ކުޅެން ނުކުތީ މުބާރާތަކުން އަމީތާބު ކެރިއަރަށް 50 އަހަރު ފިލްމު ކުޅެން ނުކުތީ މުބާރާތަކުން\nއަމީތާބު ކެރިއަރަށް 50 އަހަރު ފިލްމު ކުޅެން ނުކުތީ މުބާރާތަކުން\nބޮލީވުޑްގެ ޝެހެންޝާހުގެ ގޮތުގައި ގިނަ ބަޔަކު ޤަބޫލުކުރާ އަމީތާބު ބަޗަން ފިލްމީ ދުނިޔޭގައި މަސައްކަތްކުރާތާ 50 އަހަރުވެއްޖެއެވެ.\nމިހާރު އުމުރުން 77 އަހަރުގެ އަމީތާބުގެ އޭނާގެ ކެރިއަރ ފަށާފައިވަނީ 1969 ވަނަ އަހަރުގެ ނޮވެމްބަރ މަހުގެ7ވަނަދުވަހު ރިލީޒްކުރި "ސާތު ހިންދުސްތާނީ " މި ފިލުމުންނެވެ. ޕޯޗުގީޒުންގެ އަތުން ގޯއާ މިނިވަންކުރަން މަސައްކަތް ކުރި ހަތް ޒުވާނުންގެ ފެނިގެންދިޔަ ފިލުމުން ބޮލީވުޑްގެ ސިނަމާތަކަށް ނުކުތް އަމީތާބު މިހާތަނަށް 200 ވުރެ ގިނަ ފިލްމު ކުޅެފައިވެއެވެ.\n1969 ގައި ފިލްމީ ދުނިޔެއަށް އަމީތާބު ނުކުތް ނަމަވެސް އޭނާ ފިލްމުތައް ވައިގައި ހިފީ 1970ގެ ތެރޭގައެވެ. މިގޮތުން 1970 ގައި ނުކުތް ފިލްމުތައްކަމަށްވާ "ޒަންޖީރު" "ދީވާރު" "ޝޯލޭ" ފަދަ ފިލްމުތަކީ މިއަދުވެސް އެތައް ބަޔަކު އަދިވެސް ބަލަމުން އަންނަ ފިލްމުތަކެވެ.\nއަމީތާބު ފުރަތަމަ ފިލްމީ ދުނިޔެއަށް ނުކުތީ އެކްޓްކުރުމަށް ބޭއްވި މުބާރާތަކުން ވަނަ ހޯދައިގެންނެވެ. އެ މުބާރާތުގައި އޭނާ ބައިވެރިވީ ވަނައަކަށް ގޮއްސި ނަމަ އޭރު މަޝްހޫރު ޕްރޮޑިއުސަރެއްގެ ފިލްމަކުން ފުރުސަތު ލިބޭނެކަމަށް އިއުލާންކޮށްފައި އޮތުމުންކަމަށް އަމިތާބު ކިޔާދިނެވެ. އަދި ފިލްމީ ކެރިއަރުގެ ފުރަތަމަ ކޮޅު ފިލްމެއްގައި މަސައްކަތް ކުރުމަށް މަޝްހޫރު ޑައިރެކްޓަރެއް ކައިރިޔަށް ދިޔުމުން މަސައްކަތް ހަވާލުނުކޮށް ބައްޕައަށް ގުޅާ ގެއިން ފިލައިގެން އައިސްތޯ އުޅެނީވެސް ބަލާ ހެދިކަމަށެވެ.\nފިލްމީ އިންޑަސްޓްރީގައި އަމިތާބު މަސައްކަތް ކުރާތާ 50 އަހަރު ފުރުމުން ބޮލީވުޑްގެ ގިނަ ތަރިންނާއި ޕޮރޮޑިުސަރުންގެ އިތުރުން ގިނަ އަމީތާބުގެ ގިނަ ފޭނުން އަންނަނީ އޭނާއަށް މަރުހަބާ ކިޔަމުންނެވެ. އަދި ފިލްމީ ކެރިއަރގައި އަމީތާބުކޮށްފައިވާ މަސައްކަތައް ފާހަގަކޮށް ތައުރީފުކުރަމުންނެވެ.\nއަމީތާބު ފިލްމީ ކެރިއަރަށް 50 އަހަރު ފުރުނު އިރު އޭނާ އަންނަނީ ފިލްމުތަކުގެ އިތުރުން ގިނަ އަދަދެއްގެ އިސްތިހާރުވެސް ކުޅެމުންނެވެ. އަދި މީގެއިތުރުން ބައެއް ރިއަލިޓީ ޝޯތައްވެސް އަމީތާބު ހުށައަޅަމުން އާދެއެވެ. މީގެތެރެއިން އެންމެ ކާމިޔާބު ޝޯ ކޯން ބަނޭގާ ކްރޯޑް ޕަތީގެ 11 ވަނަ ސީޒަން މިހާރު ދަަނީ ދައްކަމުންނެވެ.\nމިހާރު އަމީތާބު ކުޅެމުންދާ "ގުލާބޯ ސިތާބޯ' ގެ ފުރަތަމަ ދައްކާލުން\nއަމީތާބުގެ ފިލްމީ ކެރިއަރަށް 50 އަހަރު ފުރުނު އިރު ދާދި ފަހުންވެސް ހޮސްޕިޓަލްގައި އެޑްމިޓްކޮށްގެން ވަނީ ފަރުވާދީފައެވެ. އަދި ކުރަމުންދާ މަސައްކަތްތައް މަޑު ޖައްސާލާ މަދުކުރުމަށްވެސް ޑޮކްޓަރުން ވަނީ ލަފާދީފައެވެ.\nމިހާރުވެސް އަމީތާބު ހިމެނޭ ގިނަ ފިލްމަތަކެއް އިއުލާންކޮށް އެ ފިލްމުގެ މަސައްކަތްތައް އަންނަނީ ކުރަމުންނެވެ. މިގޮތުން އަޔުޝްމާން ކުރާނާއާއި އެއްކޮށް ފެނިގެންދާ "ގުލާބީ ސިތާބޯ" އާއި ރަންބީރާއި އާލިއާ ފެނިގެންދާ "ބްރަމަސްތުރާ" ނަގްރާޖްގެ "ޖުންދު" ހިމެނެއެވެ.


ކަސްޓަމްސް، އެމްޓީސީސީ، ސްޓެލްކޯ އަދި އެމްޑަބްލިޔުއެސްސީން ކުއާޓާގެ ޖާގަ ކަށަވަރުކޮށްފި – Dhen.mv\nކަސްޓަމްސް، އެމްޓީސީސީ، ސްޓެލްކޯ އަދި އެމްޑަބްލިޔުއެސްސީން ކުއާޓާގެ ޖާގަ ކަށަވަރުކޮށްފި\nމޯލްޑިވްސް ޕޫލް ބިލިއާޑް އެސޯސިއޭޝަން (އެމްޕީބީއޭ) އިން އިންތިޒާމުކޮށްގެން ބާއްވާ އިންޓަ އޮފީސް ބިލިއާޑް މުބާރާތުގެ ކުއާޓާ ފައިނަލުން ކަސްޓަމްސް ރެކްރިއޭޝަން ކްލަބާއި އެމްޓީސީސީ އާއި ސްޓެލްކޯ އަދި އެމްޑަބްލިޔުއެސްސީ ޖާގަ ހޯދައިފިއެވެ.\nއެމްޕީބީއޭ ކްލަބު ހައުސްގައި ރޭ ކުޅުނު މެޗުތަކަށް ބަލައިލާ އިރު، އެމްއޭސީއެލުން ވަނީ ސީދާ ތިން ގޭމުން އެމްއެންޑީއެފް ބަލިކޮށްފައެވެ. ޓީއެމްއޭއާ ދެކޮޅަށް ކުޅުނު މެޗުން ކަސްޓަމްސް މޮޅުވީ 2-1 ގޭމުންނެވެ. އެމްޑަބްލިޔުއެސްސީ އަތުން 2-1 ގޭމުން އެމްޓީސީސީ މޮޅުވި އިރު، އެމްޕީއެލުން ވަނީ 2-1 ގޭމުން ފެނަކަ ބަލިކޮށްފައެވެ.\n"ގްރޫޕު އޭ" އިން ކަސްޓަމްސްއާއެކު މޯލްޑިވްސް އެއާޕޯޓްސް ކޮމްޕެނީ ލިމިޓެޑް (އެމްއޭސީއެލް) އާއި އެމްއެންޑީއެފުން ވެސް ވަނީ ކުއާޓާގެ ޖާގައެއް ކަށަވަރުކޮށްފައެވެ. އެ ގްރޫޕުން ކުއާޓާގެ ފަހު ޖާގަ ކަށަވަރުކުރުމުގެ ފުރުސަތު ޕޮލިސް ކްލަބާއި މޯލްޑިވްސް އިސްލާމިކް ބޭންކް (އެމްއައިބީ)އަށް އެބައޮތެވެ. އެ ގްރޫޕުން ކުއާޓާގެ ފަހު ޖާގަ ހޯދާ ޓީމު ކަށަވަރުވާނީ މިރޭ ޕޮލިހާއި އެމްއައިބީ ބައްދަލުކުރާ މެޗަށްފަހުއެވެ. އެ ގްރޫޕުގައި ހިމެނޭ ޓީއެމްއޭއަށް ވަނީ ކުއާޓާއަށް ދަތުރުކުރުމުގެ ފުރުސަތު ގެއްލިފައެވެ.\n"ގްރޫޕު ބީ" އިން ކުއާޓާގެ ޖާގަތައް ހޯދި ހަތަރު ޓީމު ވެސް މިހާރު ވަނީ ކަށަވަރުވެފައެވެ. އެއީ މޯލްޑިވްސް ޕޯޓްސް ލިމިޓެޑް (އެމްޕީއެލް) އާއި އެމްޓީސީސީ އާއި ސްޓެލްކޯ އަދި އެމްޑަބްލިޔުއެސްސީއެވެ. އެ ގްރޫޕުން ކުއާޓާގެ ޖާގައެއް ލިބިފައިނުވަނީ ފެނަކަ އާއި ރައީސް އޮފީހެވެ.


Dhuvvaafai dhaa car akun kuda kujjaku vettey manzaru fenna video eh - AO News\nދުއްވާފައިދާ ކާރަކުން ކުޑަ ކުއްޖަކު ވެއްޓޭ މަންޒަރު ފެންނަ ވީޑިއޯއެއް\nދުއްވާފައިދާ ކާރަކުން ކުޑަ ކުއްޖަކު ވެއްޓޭ މަންޒަރު ފެންނަ ވީޑިއޯއަކީ މިއަދު އެތައް ބަޔަކަށް ހައިރާންކަން ލިބުނު ވީޑިއޯއެކެވެ. އިންޓަނެޓްގައި ވައިރަލްވި މި ވީޑިއޯ އަކީ ސީސީ ކެމެރާ ފުޓޭޖަކުން ގަނާފައިވާ ވީޑިއޯއެކެވެ. ވީޑިއޯއިން ފެންނަ ގޮތުގައި ބާރަށް ދުއްވާފައިދާ ކާރެއް ގޯޅިއަޅަމުން ދަނިކޮށް ކާރުގެ ފަހަތު ދޮރު ހުޅުވި ، ކުޑަ ކުއްޖަކު، ކާރުބާރޫ ބޮޑު މަގަކަށް ވެއްޓެއެވެ.\nހިނގާދިޔަ މި ބިރުވެރި ޙާދިސާ އިން ކުއްޖާއަށް ބޮޑު ގެއްލުމެއް ނުލިބި ސަލާމަތް ވިއެވެ. އެބޮޑު މަގުން ދަތުރު ކުރި ބަހާއި ކާރާއި ސައިކަލް އެކަށީގެންވާ ގޮތަށް ބްރޭކް ޖައްސާނުލެވުނުނަމަ ކުއްޖާ ސަލާމަތް ކުރުން ވާނީ ނާދިރު ކަމަކަށެވެ. އިންޑިއާގެ ޕޮލިސް އޮފިސަރ ޕަންޖަކް ނައިން މި ވީޑިއޯ އިންޓަނެޓްގައި ޙިއްސާ ކުރީ އިއްޔެ ގެ ވަގުތެއްގައެވެ.\nވީޑިއޯއާއެކު އޭނާ ބުނެފައިވަނީ ” ކުދިންނަށް ޚާއްސަ ކާރުސީޓާއި ކާރު ދޮރުނުހުޅުވޭ ގޮތަށް ހުންނަ ޗައިލްޑް ލޮކަކީ ވަރަށް މުހިއްމު އެއްޗެއް ކަމަށާއި ކުދިންގެ ސަލާމަތާއި ރައްކާތެރި ކަމަށްޓަކައި މިތަކެތި ރަނގަޅަށް ޗެކް ކުރުމަށްފަހު ދަތުރު ކުރުމަށެވެ. މިއާއެކު އޭނާ ބުނެފައިވަނީ މިވީޑިއޯގައި ފެންނަ ކުއްޖާހާ ނަސީބު ގަދަ ކުއްޖަކަށް އެންމެންގެ ދަރީން ނުވެދާނެ ކަމަށެވެ.\nމިފަދަ ނުރައްކާތެރި ހާދިސާތަކުން ސަލާމަތްވެ ތިބުމަށްޓަކައި ސަމާލުވާންވީ ކަންތައްތައް:\nބްރިޖު ފެންސުގައި ޖެހި ލޮރީއެއް އެކްސިޑެންޓްވެއްޖެ\nދުއްވާފައި ދިޔަ ސައިކަލެއް ކޮންޓްރޯލް ނުވެ އެކްސިޑެންޓެއް ހިނގައިފި


ICOM - Staffs\nއޮފީހުގެ މަޤާމުތަކުގެ މުސާރަ އާއި އެލަވަންސްތަކުގެ ތަފްޞީލު\nއަޙްމަދު ޝިޔާމް - ޑިރެކްޓަރ ޖެނެރަލް\nއަލްފާޟިލް އަޙްމަދު ޝިޔާމް، މި އޮފީހާ ގުޅިވަޑައިގަތީ، 31 އޯގަސްޓް 2014 ގައި ޑެޕިއުޓީ ޑިރެކްޓަރ ޖެނެރަލްގެ ގޮތުގައެވެ. އޭގެ ފަހުން 04 ޖެނުއަރީ 2015 ގައި ޑިރެކްޓަރ ޖެނެރަލްގެ މަޤާމަށް ބަދަލުކުރެއްވިއެވެ.\nއަޙްމަދު ޝިޔާމަކީ، 35 އަހަރަށްވުރެ ގިނަދުވަހު ސަރުކާރުގެ ގިނަ އޮފީސްތަކާއި އަމިއްލަ ޖަމްޢިއްޔާތަކުގެ އިސް މަޤާމުތަކެއް ފުރުއްވައިފައިވާ ޤާބިލު، ތަޖުރިބާކާރު ބޭފުޅެކެވެ. އެގޮތުން ވަޒީފާ އަދާކުރެއްވި އޮފީސްތަކުގެތެރޭގައި މިނިސްޓްރީ އޮފް ޕަބްލިކް ސޭފްޓީއާއި މިނިސްޓްރީ އޮފް ޑިފެންސް އެންޑް ނޭޝަނަލް ސެކިއުރިޓީއާއި ސިލެކްޓެޑް އައިލެންޑް ޑިވެލޮޕްމެންޓް ޔުނިޓާއި މިނިސްޓްރީ އޮފް އިންފޮމޭޝަން، އާޓްސް އެންޑް ކަލްޗަރާއި ޕަބްލިކް ކޮމްޕްލައިންޓްސް ބިއުރޯއާއި މިނިސްޓްރީ އޮފް ހޯމް އެފެއާޒް ހިމެނެއެވެ. މީގެ އިތުރުން ދިވެހި މީޑިއާގެ ދާއިރާގައި 20 އަހަރަށްވުރެ ގިނަދުވަހު ޚިދުމަތް ކުރައްވައިފައިވެއެވެ.\nމަޢުލޫމާތު ހޯދައި ލިބިގަތުމުގެ ޙައްޤުގެ ގަވާއިދު ވުޖޫދަށް އައުމާއި ހަމައިން ފެށިގެން ވޭތުވެދިޔަ7އަހަރުދުވަހު އެގަވާއިދު ތަންފީޒު ކުރުމުގެ މަސައްކަތުގައި އަމަލީގޮތުން ހަރަކާތްތެރިވެ 102 ރަށަކަށް ޒިޔާރަތްކުރައްވައި 11,000 ވުރެ ގިނަމީހުންނަށް މި ޙައްޤާ ބެހޭ މަޢުލޫމާތު ދެއްވައިފައިވެއެވެ.\nއިންފޮމޭޝަން ކޮމިޝަނަރުގެ އޮފީހުގެ ޑިރެކްޓަރ ޖެނެރަލްގެ ހައިސިއްޔަތުން އަޙްމަދު ޝިޔާމް ކުރައްވަމުން ގެންދަވާ މައިގަނޑު މަސައްކަތްތަކަކީ، މަޢުލޫމާތު ހޯދައި ލިބިގަތުމުގެ ޙައްޤުގެ ޤާނޫނު ތަންފީޒުކުރުމަށް ޓަކައި ހިންގޭ ހޭލުންތެރިކުރުމުގެ ތަމްރީނު ޕްރޮގްރާމްތައް ހިންގެވުމާއި ދައުލަތުގެ އިދާރާތަކުން މަޢުލޫމާތު ނުލިބިގެން ހުށަހެޅޭ މައްސަލަތައް ބައްލަވައި ކަމާބެހޭ ގޮތުން އަޅުއްވަންޖެހޭ ފިޔަވަޅުތައް އެޅުއްވުމެވެ.\nމީގެ އިތުރުން ޝިޔާމަކީ، މި އޮފީހުގެ މުރާޖަޢާ ކޮމިޓީއާއި ޖިންސީ ފުރައްސާރަ ކުރުމާއި ގޯނާކުރުން ހުއްޓުވުމުގެ ކޮމިޓީގެ މެންބަރެކެވެ.\nޙަސަން ޝާކިރު މުޙައްމަދު - ޑިރެކްޓަރ ޖެނެރަލް\nއަލްފާޟިލް ޙަސަން ޝާކިރު މުޙައްމަދު، މި އޮފީހާ ގުޅިވަޑަގަތީ، 12 އޮކުޓޫބަރު 2014 ގައި ޑެޕިއުޓީ ޑިރެކްޓަރ ޖެނެރަލްގެ ގޮތުގައެވެ. އޭގެ ފަހުން 04 ޖެނުއަރީ 2015 ގައި ޑިރެކްޓަރ ޖެނެރަލްގެ މަޤާމަށް ބަދަލުކުރެއްވިއެވެ. މި އޮފީހުގައި ޙަސަން ޝާކިރު މުޙައްމަދުގެ މައިގަނޑު މަސްއޫލިއްޔަތަކީ، އިދާރީ ހިންގުމާއި ފައިސާއާ ބެހޭ އެންމެހައި ކަންތައްތައް ބެލެހެއްޓެވުމެވެ. ޝާކިރަކީ، މި އޮފީހުގެ މާލީ ޒިންމާދާރުވެރިޔާގެ އިތުރުން، ބިޑު ކޮމިޓީއާއި އެޗް.އާރު.ޑީ.ކޮމިޓީގެ މެންބަރެކެވެ.\nމި އޮފީހާއި ގުޅިވަޑައިގެންނެވިއިރު ޝާކިރު މަސައްކަތް ކުރައްވަމުން ގެންދެވީ މާލޭ ސިޓީ ކައުންސިލްގެ އިދާރާގެ ޑެޕިއުޓި ޑިރެކްޓަރ ޖެނަރަލްގެ މަޤާމުގައެވެ.\nޙަސަން ޝާކިރު މުޙައްމަދަކީ، 28 އަހަރަށް ވުރެ ގިނަދުވަހު ސަރުކާރުގައި ވަޒީފާ އަދާކުރައްވައި އަދި ދިގު މުއްދަތަކަށް ގިނަ އޮފީސްތަކެއްގެ އިސް މަޤާމުތަކެއް ފުރުއްވާފައިވާ ހިންގުންތެރި ބޭފުޅެކެވެ. ޝާކިރު އަދާކުރައްވާފައިވާ މަޤާމުތަކުގެ ތެރޭގައި ކުއްލިއްޔަތުއްދިރާސާތިލް އިސްލާމިއްޔާގެ އެސިސްޓެންޓް ޑިރެކްޓަރުކަމާއި ހެންވޭރު އަވަށު އޮފީހުގެ އެސިސްޓެންޓް ޑިރެކްޓަރ ޖެނެރަލްކަމާއި މާލޭ ސިޓީ ކައުންސިލް އިދާރާގެ ޑެޕިއުޓި ޑިރެކްޓަރ ޖެނެރަލްކަމާއި މަދްރަސަތުލް އަމީރު އަޙްމަދުގެ ޑެޕިއުޓީ ޕްރިންސިޕަލްކަން ހިމެނެއެވެ. އަދި މާލޭ މުނިސިޕަލް ކައުންސިލްގެ ހެންވޭރު މެންބަރުކަމާއި އާޓް ކައުންސިލްގެ މެންބަރުކަމާއި ޒަކާތާބެހޭ ކޮމެޓީގެ މެންބަރުކަމާއި ކުއްލިއްޔާ މަޖިލީހުގެ މެންބަރުކަމާއި މޯލްޑިވްސް މީޑިއާ ކައުންސިލްގެ މެންބަރުކަން ވެސް ކުރައްވާފައިވެއެވެ.\nޝާކިރަކީ، ދިވެހިރާއްޖޭގެ ލިޔުންތެރީންގެ ޖަމިއްޔާ [ލިޔުންތެރީންގެ ގުޅުން] ގެ އެއް ނާއިބު ރައީސް ވެސް މެއެވެ. އިޖުތިމާޢީ އަދި އަދަބީ ޚިދުމަތުގެ ދާއިރާގައި ވެސް ގިނަ ޚިދުމަތްތަކެއް ކުރައްވަމުން ގެންދަވާ ބޭފުޅެކެވެ. ޝާކިރުވަނީ އަދަބީ ތަފާތު މުބާރާތްތަކުން މަތީ ވަނަތަކެއް ޙާޞިލު ކުރެއްވުމުގެ އިތުރުން، ދިވެހި ޅެންވެރިކަމުގެ ރޮނގުންނާއި ދިވެހި ބަހުން ވާހަކަދެއްކުންތެރިކަމުގެ ރޮނގުން ޢާންމު ޚިދުމަތުގެ ހިތްވަރު ދިނުމުގެ އިނާމުވެސް ޙާޞިލު ކުރައްވައިފައެވެ.\nޢާއިޝަތު ޔަޝްފާ - ސީނިއަރ ބަޖެޓް އޮފިސަރު\nއަލްފާޟިލާ ޢާއިޝަތު ޔަޝްފާ، މި އޮފީހާ ގުޅިވަޑައިގަތީ، 31 އޯގަސްޓް 2014 ގައެވެ. ޢާއިޝަތު ޔަޝްފާ އަކީ، މި އޮފީހުގެ ބަޖެޓް އޮފިސަރެއްގެ މަޤާމުގައި އަދާކުރައްވާ ތަޖުރިބާކާރު ބޭފުޅެކެވެ. މި އޮފީހުގެ ބަޖެޓް ޔުނިޓްގައި ބަޖެޓް އެކައުންޓްތައް ކޮންޓްރޯލް ކުރެއްވުމާއި ފައިސާއާބެހޭ ވައުޗަރތައް ހެއްދެވުމާއި، މުވައްޒަފުންގެ މުސާރައާ ގުޅޭ އެންމެހާ މަސައްކަތްތައް ކުރައްވަމުން ގެންދަވަނީ ޔަޝްފާއެވެ. މީގެ އިތުރުން ޔަޝްފާއަކީ، މި އޮފީހުގެ މުރާޖަޢާ ކޮމިޓީގެ މެންބަރެކެވެ.\nޔަޝްފާއަކީ،5އަހަރަށް ވުރެ ގިނަ ދުވަހު މިނިސްޓްރީ އޮފް ލޯ އެންޑް ޖެންޑަރގެ ބަޖެޓް އެންޑް ފައިނޭންސް ސެކްޝަނުގައި އެޑްމިނިސްޓްރޭޓިވް އޮފިސަރެއްގެ މަޤާމު އަދާކުރައްވާފައިވާ ބަޖެޓްގެ ދާއިރާއިން ތަޖުރިބާ ލިބިވަޑައިގެންފައިވާ ބޭފުޅެކެވެ. އޭނާ އެންމެ ފަހުން މަސައްކަތްކުރައްވާފައިވަނީ، [ބޭންކް ޓެލަރ]ގެ ގޮތުގައި ދިވެހިރާއްޖޭގެ އިސްލާމިކް ބޭންކުގެ ކަސްޓަމަރ ރިލޭޝަންސް ޑިވިޜަންގައެވެ.\n2016 އާއި 2018 ވަނަ އަހަރު، މި އޮފީހުގެ ހާޒިރީއަށް އެންމެ ރަނގަޅު މުވައްޒަފަކަށް އަދި 2017 ވަނަ އަހަރު މި އޮފީހުގެ ހުރިހާ ގޮތަކުން އެންމެ ރަނގަޅު މުވައްޒަފަކަށް ވެސް ހޮވިފައި ވަނީ ވެސް ޢާއިޝަތު ޔަޝްފާއެވެ.\nއާމިނަތު ރާޔާ އަޙުމަދު – ބިޔުރޯ އޮފިސަރު\nއަލްފާޟިލާ އާމިނަތު ރާޔާ އަޙްމަދު މި އޮފީހުގެ އެސިސްޓަންޓް ޑެސްކް އޮފިސަރެއްގެ ގޮތުގައި މަސައްކަތް ކުރައްވާން ފެއްޓެވީ، 25 ސެޕްޓެންބަރު 2014 ގައެވެ.\nރާޔާއަކީ މި އޮފީހުގެ އެއް އިންފޮމޭޝަން އޮފިސަރެވެ. ކުރީން މި އޮފީހުގެ އެސިސްޓަންޓް ޑެސްކް އޮފިސަރެއްގެ ޙައިސިއްޔަތުން، މިހާރު ބިޔުރޯ އޮފިސަރު ގޮތުން މި އޮފީހުގައި ރާޔާގެ މައިގަނޑު މަސްއޫލިއްޔަތަކީ އިންފޮމޭޝަން ކޮމިޝަނަރުގެ އިދާރީ މަސައްކަތްކުރެއްވުމާއި، ކޮމިޝަނަރު ބައިވެރިވެވަޑައިގަންނަވާ ޖަލްސާތަކާއި ބައްދަލުވުންތަކާއި ޙަފުލާތަކުގެ ޕްރޮޓޮކޯލް ކަންތައް ވިލަރެސްކޮށް އިންތިޒާމްތައް ހަމަޖެއްސެވުމާއި އަދި ކޮމިޝަނަރުގެ ރަސްމީ އެންމެހާ ކަންކަމުގައި އެހީތެރިވެދެއްވުމެވެ.\nރާޔާއަކީ ބައެއް އޮފީސްތަކުގައި މަސައްކަތްކުރައްވައިފައިވާ، އިސްނެގުމާއި ހިންގުމުގެ ހުނަރު ލިބިވަޑައިގެންފައިވާ ވަރަށް ގާބިލު މުވައްޒަފެކެވެ. ރާޔާ މަސައްކަތް ކުރައްވައިފައިވާ ތަންތަނުގެ ތެރޭގައި، މާލޭ ސިޓީ ކައުންސިލްގެ އިދާރާގެ ކައުންސިލް ބިޔުރޯއާއި ހިރިޔާ ސްކޫލްގެ ލައިބްރަރީ ހިމެނެއެވެ.\nޝައްފާން ޤާސިމް - ހިއުމަން ރިސޯސް އޮފިސަރު\nއަލްފާޟިލް ޝައްފާން ޤާސިމް، މި އޮފީހުގެ އެޑްމިނިސްޓްރޭޓިވް އޮފިސަރެއްގެ ގޮތުގައި މަސައްކަތް ކުރައްވާން ފެއްޓެވީ، 21 ޖޫން 2015 ގައެވެ. މިހާރު ހުންނެވީ ހިއުމަން ރިސޯސް އޮފިސަރުގެ މަޤާމުގައެވެ.\nޝައްފާންގެ މައިގަނޑު މަސްއޫލިއްޔަތަކީ، އޮފީހުގެ މުވައްޒަފުންގެ ހާޒިރީ އާއި ސަލާމުގެ ރެކޯޑުތައް ގަވާއިދުން ބެލެހެއްޓެވުމާއި އަދި އޮފީހަށް އަލަށް ނަގާ މުވައްޒިފުން ނެގުމާއި ހުރިހާ މުވައްޒަފުންނާ ބެހޭ ކަަންކަން ބެލެހެއްޓެވުމެވެ.\nމީގެ އިތުރުން ޝައްފާނަކީ، މި އޮފީހުގެ އެޗް.އާރު.ޑީ. ކޮމިޓީގެ މެންބަރެކެވެ.\nޝައްފާން މީގެ ކުރިން ވަނީ، [ފޯރސީޒަން – ކުޑަހުރާ]ގެ ހިއުމަން ރިސޯސަސް އޮފިސަރެއްގެ ގޮތުން މަސައްކަތް ކުރައްވައިފައެވެ. އަދި ވަތަނިޔާގެ އެޑްމިން އޮފިސަރެއްގެ ގޮތުންނާއި ހިއުމަން ރިސޯސަސް އޮފިސަރެއްގެ ގޮތުން ވެސް މަސައްކަތް ކުރައްވައިފައިވެއެވެ. ޝައްފާނަކީ، މަސައްކަތަށް ފަރުވާތެރި ހުނަރުވެރި މުވައްޒަފެކެވެ.\n2016 ވަނަ އަހަރު، މި އޮފީހުގެ ހުރިހާ ގޮތަކުން އެންމެ ރަނގަޅު މުވައްޒަފަކަށް ހޮވިފައި ވަނީ ވެސް ޝައްފާން ޤާސިމެވެ.\nޢަބްދުﷲ ޙުމައިދު – ފައިނޭންސް އޮފިސަރ\nއަލްފާޟިލް ޢަބްދުﷲ ޙުމައިދު، އިންފޮމޭޝަން ކޮމިޝަނަރުގެ އޮފީހާ ގުޅިވަޑައިގަތީ، 2016 މޭ 22 ގައެވެ. ޙުމައިދުވަނީ، އެޑްވާންސް ސެޓްފިކެޓް އިން ބިޒިނަސް އެޑްމިނިސްޓްރޭޝަން ފުރިހަމަ ކުރައްވައިފައެވެ. އަދި މިހާރު ގެންދަވަނީ، ބެޗްލާސް އޮފް ބިޒިނަސް އެޑްމިނިސްޓްރޭޝަން ކޯސް ފުރިހަމަކުރައްވަމުންނެވެ.\nމި އޮފީހުގެ ފައިނޭންސް އޮފިސަރގެ ހައިސިއްޔަތުން ޙުމައިދުގެ މައިގަނޑު މަސައްކަތަކީ، އޮފީހުން ކުރާ އެންމެހާ ޚަރަދުތައް ބެލެހެއްޓުމާއި އެކިފަރާތްތަކަށް ދައްކަންޖެހޭ ފައިސާ ދެއްކުމުގެ ކަންތައްތައް ބެލެހެއްޓުމެވެ. މީގެ އިތުރުން ޙުމައިދަކީ، މި އޮފީހުގެ ބިޑު ކޮމިޓީގެ މެންބަރެކެވެ.\nޢަބްދުﷲ ޙުމައިދު، މި އޮފީހާ ގުޅިވަޑައިގަތްއިރު ހުންނެވީ، ނޭޝަނަލް ޑްރަގް އޭޖެންސީގެ އެސިސްޓެންޓް އެކައުންޓްސް އޮފިސަރގެ މަގާމުގައެވެ.\n2018 ވަނަ އަހަރު، މި އޮފީހުގެ ހާޒިރީއަށް އެންމެ ރަނގަޅު މުވައްޒަފަކަށް އަދި މި އޮފީހުގެ ހުރިހާ ގޮތަކުން އެންމެ ރަނގަޅު މުވައްޒަފަކަށް ވެސް ހޮވިފައި ވަނީ ވެސް ޢަބްދުﷲ ޙުމައިދެވެ.\nޢާއިޝަތު މަލްސާ އަޙުސަން - ލީގަލް އޮފިސަރު\nއަލްއުސްތާޛާ ޢާއިޝަތު މަލްސާ އަޙުސަން މި އޮފީހާ ގުޅިވަޑައިގަތީ، 14 އޮގަސްޓު 2017 ގައެވެ. މަލްސާއަކީ ޝަރީޢަތާއި ޤާނޫނުން ބެޗްލާސް ޑިގްރީ (އޮނާރސް) ޙާޞިލު ކުރައްވައިފައިވާ ބޭފުޅެކެވެ. މަލްސާ މީގެ ކުރީން ވަނީ އިލެކްޝަންސް ކޮމިޝަންގެ އޮފިސަރެއްގެ މަޤާމު އަދާކުރައްވައިފައެވެ. އަދި ޖަމާލުއްދީން ސްކޫލުގެ އެސިސްޓެންޓެއްގެ މަޤާމު ވެސް އަދާކުރައްވައިފައިވެއެވެ.\nމި އޮފީހުގައި މަރިޔަމްގެ މައިގަނޑު މަސައްކަތަކީ މަޢުލޫމާތު ހޯދައި ލިބިގަތުމުގެ ޙައްޤާ ގުޅުންހުރި ލިޔެކިއުންތައް އެއްކޮށް ބެލެހެއްޓެވުމާއި، އެ ޤާނޫނުގެ ދަށުން، މަޢުލޫމާތު ނުލިބިގެން ހުށަހެޅޭ މައްސަލަތަކާ ގުޅޭ ކަންކަން ބެލެހެއްޓެވުމެވެ. އަދި އޮފީހުން ބާއްވާ ތަމްރީންތަކާއި މަސައްކަތު ބައްދަލުވުންތައް ރާވައި ވިލަރެސްކޮށް އަދި ހިންގުމުގެ އިންތިޒާމް ހަމަޖެއްސުމުގައި އިދާރީ ގޮތުން އެހީތެރިވެ ދެއްވުމެވެ.\nޢަބްދުﷲ ރަޝީދު – ޕްރޮގްރާމް އޮފިސަރ\nއަލްފާޟިލް ޢަބްދުﷲ ރަޝީދު، އިންފޮމޭޝަން ކޮމިޝަނަރުގެ އޮފީހާ ގުޅިވަޑައިގަތީ، 2018 އެޕްރީލް 15 ގައެވެ. ޢަބްދުﷲ ވަނީ، ސެޓްފިކެޓް II އިން އިންފޮމޭޝަން ޓެކްނޮލޮޖީ ފުރިހަމަ ކުރައްވައިފައެވެ.\nއެސިސްޓެންޓް ޕްރޮގްރާމް އޮފިސަރގެ ހައިސިއްޔަތުން ޢަބްދުﷲގެ މައިގަނޑު މަސައްކަތަކީ، އޮފީހުން ބާއްވާ ޓްރޭނިންގތަކާއި ވޯކްޝޮޕްތަކާއި ކޮންފަރެންސްތައް ރާވާ ހިންގުމުގައި އެހީތެރިވެދެއްވުމެވެ.\nޢަބްދުﷲ ، މި އޮފީހާ ގުޅިވަޑައިގަތްއިރު ހުންނެވީ، ތ.ދިޔަމިގިލީ ސްކޫލްގެ އެސިސްޓެންޓް ލައިބްރޭރިއަންގެ މަގާމުގައެވެ.\nހައިމަން ޙުސައިން - ޕްރޮކިޔޯމަންޓް އޮފިސަރ\nއަލްފާޟިލް ހައިމަން ޙުސައިން، މި އޮފީހުގެ ޕްރޮކިޔޯމަންޓް އޮފިސަރެއްގެ މަގާމަށް ހަމަޖެހުނީ، 10 މާރިޗު 2020 ގައެވެ.\nޕްރޮކިޔޯމަންޓް އޮފިސަރެއްގެ ގޮތުން މައިގަނޑު މަސައްކަތަކީ، އޮފީހަށް ބޭނުންވާ ސާމާނާއި ހަރުމުދާ ފަދަ ތަކެތި ހޯދުމާއި ބީލަމަށް ލައިގެން ހޯދަންޖެހޭ ތަކެއްޗާއި ޚިދުމަތްތައް ހޯދުމާއި އޮފީހުގެ މަރާމާތާ ގުޅޭ ގޮތުން ކުރަންޖެހޭ އެންމެހައި މަސައްކަތްތައް ކުރުމާއި އެކަންކަމާ ގުޅިގެން ހަދަންޖެހޭ އެއްބަސްވުންތައް ހަދައި ބެލެހެއްޓުމެވެ.\nހައިމަން ވަނީ، މޯލްޑިވްސް ޕޮލިޓެކްނިކްގެ ޕްރޮކިޔޯމަންޓް ބައިގައި އެޑްމިނިސްޓްރޭޓިވް އޮފިސަރެއްގެ ގޮތުން އަހަރަކަށް ވުރެ ގިނަ ދުވަހު ޕްރޮކިޔޯމަންޓްގެ މަސައްކަތްތައް ކުރައްވައިފައެވެ. މި އޮފީހުގެ ވަޒީފާ ހަމަޖެހުނުއިރު ވެސް ހައިމަން ހުންނެވީ އެ މަގާމުގައެވެ.\nއަރީބު ޙުސައިން – ކޮމްޕިޔުޓަރ ޓެކްނީޝަން\nއަލްފާޟިލް އަރީބު ޙުސައިން، މި އޮފީހުގެ ކޮމްޕިއުޓަރ ޓެކްނީޝަނެއްގެ ވަޒީފާ އަދާ ކުރައްވަން ފެއްޓެވީ، 17 ޖަނަވަރީ 2021 ގައެވެ. މި އޮފީހުގައި އަރީބުގެ މައިގަނޑު މަސައްކަތަކީ، އޮފީސް ހިންގުމަށް ބޭނުންވާ އިންފޮމޭޝަން ޓެކްނޮލޮޖީގެ މަސައްކަތްތައް ހިންގުމާއި އޮފީހުގެ ކޮންޕިއުޓަރު ސިސްޓަމްތަކާއި ސާވަރަށް ދިމާވާ އެންމެހައި މައްސަލަތައް ހައްލުކުރުމާއި ކޮންޕިއުޓަރު ސިސްޓަމްތަކަށް ބޭނުންވާ ސޮފްޓްވެއަރތައް އަޅައި ބެލެހެއްޓުމުގެ އެންމެހައި މަސައްކަތްތައް ކުރުމެވެ.\nއަރީބު ވަނީ، އިންފޮމޭޝަން ޓެކްނޮލޮޖީގެ ދާއިރާއިން ލެވެލް4ގެ ސެޓްފިކެޓެއް ހާސިލުކޮށްފައެވެ.\nއަރީބު މީގެ ކުރިން ދިވެހިބަހުގެ އެކެޑަމީގެ އެެސިސްޓެންޓް ޕްލޭނިންގ އޮފިސަރެއްގެ ގޮތުގައި މަސައްކަތް ކުރެއްވިއެވެ. އަދި ހުޅުމާލެ އެކެޑަމިކް ސެންޓަރުގައި ވެސް މަސައްކަތް ކުރައްވައިފައިވެއެވެ.\nޚަދީޖާ މުޙައްމަ ދު - މެސެންޖަރ\nއަލްފާޟިލާ ޚަދީޖާ މުޙައްމަދު، މެސެންޖަރެއްގެ ގޮތުން މި އޮފީހުގައި މަސައްކަތް ކުރައްވަން ފެއްޓެވީ،5ފެބުރުވަރީ 2017 ގައެވެ. ޚަދީޖާގެ މައިގަނޑު މަސައްކަތަކީ، އޮފީހުގެ ފަރާތުން އެކިފަރާތްތަކަށް ރައްދުކުރަންޖެހޭ ސިޓީއާއި އެހެނިހެން ތަކެތި ރައްދުކޮށް ދެއްވުމާއި އޮފީހަށް ބޭނުންވާ ތަކެތި ހޯދުމުގައި ކަމާބެހޭ މުވައްޒިފުންނަށް އެހީތެރިވެދެއްވުމާއި ޖަލްސާތަކާއި ބައްދަލުވުންތައް އިންތިޒާމު ކުރުމުގައި އެހީތެރިވެދެއްވުމެވެ.\nޚަދީޖާ މީގެ ކުރިންވަނީ، އަމީނިއްޔާ ސްކޫލާއި ޣިޔާސުއްދީން ސްކޫލާއި މޯލްޑިވްސް ކޮލެޖް އޮފް ހަޔަރ އެޑިޔުކޭޝަނާއި ނޭޝަނަލް ޑްރަގް އެޖެންސީގައި މަސައްކަތް ކުރައްވައިފައެވެ.\nފާޠިމަތު ސަޢީދު - ޢާމިލު\nއަލްފާޟިލާ ފާޠިމަތު ސަޢީދާ، ޢާމިލެއްގެ ގޮތުން މި އޮފީހުގައި މަސައްކަތް ކުރައްވަން ފެއްޓެވީ، 22 ޑިސެންބަރު 2020 ގައެވެ. ސަޢީދާގެ މައިގަނޑު މަސައްކަތަކީ، އޮފީސް އިމާރާތާއި ތަކެތީގެ ސާފުތާހިރުކަން ބެލެހެއްޓުމާއި އެ ފަރާތްތަކަށް ފޮނުވަން ޖެހޭ ތަކެތި ރައްދުކޮށް ދެއްވުމުގައި އެހީތެރިވެދެއްވުމެވެ. އަދި އޮފީހުން ބާއްވާ ބައްދަލުވުން ތަކާ ގުޅޭ ގޮތުން ކުރަންޖެހޭ ބައެއް މަސައްކަތްތަކުގައި އެހީތެރިވެދެއްވުމެވެ.\nސަޢީދާ މީގެ ކުރިން ވަނީ، ހއ. ވަށަފަރު ކައުންސިލްގެ އިދާރާގައި ސަޕޯޓް ސްޓާފެއްގެ ގޮތުގައި 8 އަހަރު މަސައްކަތް ކުރައްވައިފައެވެ.


މަކުނުދޫ ސިއްހީ މަރުކަޒާ ގުޅިގެން ނަޝީދުގެ ބަހުގެ ހަމަލާތަކެއް އަމީނަށް – Dhen.mv\nމަކުނުދޫ ސިއްހީ މަރުކަޒާ ގުޅިގެން ނަޝީދުގެ ބަހުގެ ހަމަލާތަކެއް އަމީނަށް\nހދ. މަކުނުދޫ ސިއްހީ މަރުކަޒުގައި ޑޮކްޓަރަކު އިންނާނެ ޖާގަ ނެތް ކަމަށް ހެލްތު މިނިސްޓަރު އަބްދުﷲ އަމީން ވިދާޅުވުމާއި ގުޅިގެން މަޖިލީހުގެ ރައީސް، ރައީސް މުހައްމަދު ނަޝީދު ނުރުހުން ފާޅު ކުރައްވައިފިއެވެ.\nމިއަދުގެ ޖަލްސާގައި މަކުނުދޫ ދާއިރާގެ މެންބަރު މުހައްމަދު ރާއީވަނީ ވިދާޅުވީ މަކުނުދޫ ސިއްހީ މަރުކަޒުގައި އަންހެނުންގެ ޑޮކްޓަރަކާ ކުޑަކުދިންގެ ޑޮކްޓަރެއްގެ ހިދުމަތް ނުލިބޭތާ އެތައް ދުވަހެއް ވެފައިވާ ކަމަށެވެ.\nއެރަށު ސިއްހީ މަރުކަޒުން އެ ހިދުމަތްތައް ނުދެވޭ ސަބަބާ ގުޅިގެން ހެލްތު މިނިސްޓަރު އަމީންއާ ރައީ ވަނީ ސުވާލުކުރައްވާފައެވެ.\nރާއީ ކުރެއްވި ސުވާލަށް ޖަވާބު ދެއްވަމުން ހެލްތް މިނިސްޓަރު އަމީން ވިދާޅުވީ، މަކުނުދޫ ސިއްހީ މަރުކަޒަށް ޑޮކްޓަރެއް ނުގެނެވިގެން އުޅެނީ ސިއްހީ މަރުކަޒުގައި ޖާގައިގެ ދަތިކަން ހުރުމުގެ ސަބަބުން ކަމަށެވެ. ނަމަވެސް މިދިޔަ އަހަރުގެ ބަޖެޓުގައި އެކަމަށް ބޭނުންވާ ފައިސާ ހަމަޖެހިފައި ނެތުމުގެ ސަބަބުން، މަރުކަޒުގެ އިމާރާތަށް ބަދަލުގެނައުމުގެ ފުރުސަތު ނުލިބުނު ކަމަށް މިނިސްޓަރު ވިދާޅުވިއެވެ.\nނަމަވެސް ލާމަރުކަޒީ ނިޒާމުގެ ތެރެއިން، އަންނަ އާދީއްތަ ދުވަހު އެ މަސައްކަތް ރަށު ކައުންސިލާ ހަވާލުކުރެވި، ރާވާފައިވާ ގޮތަށް މަސައްކަތް ކުރިއަށް ގެންގޮސް، އެ ހިދުމަތް ފެށޭނެ ކަމަށް މިނިސްޓަރު އަމީން ވިދާޅުވިއެވެ.\nއަމީން ދެއްވި ޖަވާބާއި މެދު ނުރުހުން ފާޅުކޮށް ނަޝީދު ވިދާޅުވީ އަމީން ދެއްކެވި ވާހަކައިން ދޭހަވީ މަކުނުދުއަށް ޑޮކްޓަރުން ނުލިބިގެން އުޅެނީ ޑޮކްޓަރަކު އިންނާނެ ތަނެއް ނެތިގެން ކަމަށެވެ.\nއެކަމަށް ރައްދު ދެއްވާ، މަކުނުދުއަށް ޑޮކްޓަރުން ނުގެނެވިގެން އުޅެނީ މަރުކަޒުގައި ޖާގައިގެ ދަތިކަން ހުރުމުން ކަމަށް އަމީން ތަކުރާރު ކޮށް ވިދާޅުވިއެވެ. އޭނާ ވިދާޅުވީ، އަންހެނުންގެ ހާއްސަ ޑޮކްޓަރެއްގެ ހިދުމަތް ފޯރުކޮށް ދެވޭނީ އެކަމަށް ބޭނުންވާ ޖާގައާއި ވަސީލަތްތައް ވެސް ގާއިމު ކުރެވިގެން ކަމަށާއި، ރަށުގައި ޑޮކްޓަރަކު ހުރެ، ހިދުމަތް ފޯރުކޮށް ދޭނެ ޖާގަ ނެތުމުގެ ސަބަބުން އެ ހިދުމަތް ނުދެވުމުން އޭގެ އެންމެ އެދެވޭ ފައިދާ ރައްޔިތުންނަށް ނުކުރާނެ ކަމަށެވެ.\nއަމީންގެ ޖަވާބާ ގުޅިގެން ނަޝީދު ވަނީ އަނެއްކާވެސް ވިދާޅުވީ އެމަނިކުފާނަށް މަކުނުދޫ ސިއްހީ މަރުކަޒަށް "ލައްކަ" ފަހަރު ވަޑައިގެންނެވިފައި ވާ ކަމަށާއި، ޑޮކްޓަރަކު އިންނާނެ ޖާގަ އެ މަރުކަޒުގައި އެބަހުރި ކަމަށެވެ. އެގޮތުން، އެމަނިކުފާނު ވަނީ މަކުނުދޫ ސިއްހީ މަރުކަޒުގައި ހުރި ވިއްސާ ކޮޓަރީގައި ފާއިތުވި 10 އަހަރުގައި ވެސް މީހަކު ވިއްސާފައި ނުވާ ކަން ފާހަގަ ކުރައްވާފައެވެ. ނަޝީދު ވިދާޅުވީ، ކޮންސަލްޓޭޝަން ކޮޓަރިއެއް މަކުނުދޫގައި ނެތުމަކީ އެތަނުގައި އެ ހިދުމަތް ނުދެވޭންވީ ސަބަބެއް ކަމަށް މަޖިލީހުގައި ފާހަގަ ކުރެއްވުމަކީ މުޅިން ރަނގަޅު ގޮތެއް ނޫން ކަމަށެވެ.


ރައީސުލްޖުމްހޫރިއްޔާ މުޙަންމަދު ނަޝީދު، އަބޫދާބީއަށާއި، ބަޙްރައިނަށާއި، އިންޑިޔާއަށް ކުރެއްވި ދަތުރުފުޅާބެހޭ ނޫސް ބަޔާން - The President's Office\n24 ޖަނަވަރީ 2010، ރިފަރެންސް: 2010-1\nރައީސުލްޖުމްހޫރިއްޔާ މުޙަންމަދު ނަޝީދު، މިމަހުގެ 17 އިން 23 އަށް ޔޫ.އޭ.އީ.ގެ އަބޫދާބީއަށާއި، ބަޙުރައިނަށާއި، އިންޑިޔާގެ ޗެންނާއީއަށް ކުރެއްވި ދަތުރުފުޅަކީ، އެ ޤައުމުތަކާއި ދިވެހިރާއްޖެއާ ދެމެދު ތަފާތު ދާއިރާތަކުގައި އިތުރަށް ގުޅުން ބަދަހި ކުރެއްވުމުގެ ފުރުޞަތު ތަނަވަސްވެގެންދިޔަ ދަތުރުފުޅެކެވެ. މިގޮތުން ރާއްޖެއަށް ކުރިމަތިވެފައިވާ އިޤްތިޞާދީ ދަތިތަކާއި، ތިމާވެށީގެ މައްސަލައާއި، އަދި ރާއްޖޭގެ ތަރައްޤީއަށް މިވަގުތު ބޭނުންވެފައިވާ ކަންކަމުގައި އެ ޤައުމުތަކުގެ އެއްބާރުލުން ހޯއްދެވުމާބެހޭގޮތުން ރައީސުލްޖުމްހޫރިއްޔާ ވާހަކަފުޅު ދެއްކެވިއެވެ. އަދި އެ ޤައުމުތަކުގެ އެކި އިންވެސްޓަރުންނާ ބައްދަލުކުރައްވައި ރާއްޖޭގައި ހުރި އިންވެސްޓްމަންޓް ފުރުޞަތުތަކާބެހޭ މަޢްލޫމާތު ރައީސުލްޖުމްހޫރިއްޔާ ދެއްވިއެވެ.\nއަބޫދާބީއަށް ކުރެއްވި ދަތުރުފުޅު\nރައީސުލްޖުމްހޫރިއްޔާ އަބޫދާބީއަށް ކުރެއްވި ދަތުރުފުޅަކީ، "ވަރލްޑް ފިއުޗަރ އެނަރޖީ ސަމިޓް"ގައި ބައިވެރިވެވަޑައިގެންނެވުމަށް ކުރެއްވި ދަތުރުފުޅެކެވެ. ރައީސުލްޖުމްހޫރިއްޔާ، މި ސަމިޓް ހުޅުވުމުގެ ރަސްމިއްޔާތުގައި ތަޤްރީރު ކުރެއްވިއެވެ.\nމިސަމިޓުގައި ތަޤްރީރު ކުރެއްވުމުގެ އިތުރުން، ޔުނައިޓެޑް އެރެބް އެމިރޭޓްސްގެ އިސްވެރިންނާ ރައީސުލްޖުމްހޫރިއްޔާ ބައްދަލުކުރެއްވިއެވެ. މިގޮތުން ދުބާއީގެ ރޫލަރ އަދި ޔޫ.އޭ.އީ.ގެ ނައިބު ރައީސް ޝައިޚް މުޙަންމަދު ބިން ރާޝިދު އަލް މަޚްޠޫމާއި، އަބޫދާބީގެ ވަލީޢަހްދު އަދި ޔޫ.އޭ.އީ.ގެ އާރމްޑް ފޯސަސްގެ ޑެޕިއުޓީ ސުޕްރީމް ކޮމާންޑަރ ޖެނެރަލް ޝައިޚް މުޙަންމަދު ބިން ޒައިދު ބިން ސުލްޠާން އާލް ނަޙްޔާނާއި، ޔޫ.އޭ.އީ.ގެ ބޮޑުވަޒީރުގެ ނައިބު ޝައިޚް ޙަމްދާން ބިން ޒައިދު އަލް ނަޙްޔާނާ ރައީސުލްޖުމްހޫރިއްޔާ ބައްދަލުކުރެއްވިއެވެ.\nމި ސަމިޓްގައި ބައިވެރިވެ ވަޑައިގަތުމަށް އަބޫދާބީއަށް ވަޑައިގެން ތިއްބެވި ބައެއް ޤައުމުތަކުގެ އެންމެ އިސްވެރިންނާވެސް ރައީސުލްޖުމްހޫރިއްޔާ ބައްދަލުކުރެއްވިއެވެ. އެ ބޭފުޅުންގެ ތެރޭގައި ގްރީސްގެ ރައީސާއި، ތުރުކީގެ ބޮޑުވަޒީރާއި، މެލޭޝިޔާގެ ބޮޑުވަޒީރު އަދި އައިސްލެންޑްގެ ރައީސް ހިމެނިވަޑައިގަންނަވައެވެ. މީގެއިތުރުން، ވިޔަފާރި ކުންފުނިތަކުގެ އިސްވެރިންނާއި ބައްދަލުކުރައްވައި ރާއްޖޭގައި ހުރި ވިޔަފާރީގެ ފުރުޞަތުތަކާއި ރާއްޖޭގައި އިންވެސްޓް ކުރެވެން ހުރި ދާއިރާތަކުގެ މަޢްލޫމާތު ދެއްވިއެވެ.\nޙާޞިލު ކުރެއްވި މުހިންމު ކަންތައްތައް:\n•\tޚަލީފާ ފައުންޑޭޝަނާއެކު ރާއްޖޭގެ ޞިއްޙީ ދާއިރާގެ ޚިދުމަތް ފޯރުކޮށްދިނުމަށްޓަކައި ޓެލެމެޑިސިން ޕްރޮޖެކްޓެއް ހިންގުމަށް އެއްބަސްވެވުނު. މިޕްރޮޖެކްޓު ކުރިއަށް ގެންދެވޭނީ ޔޫ.އޭ.އީގެ ރެޑް ކްރެސެންޓާ ގުޅިގެން.\n•\tޔޫ.އޭ.އީ.ގެ "މަސްދަރު"އާއެކު ވައިން ހަކަތަ އުފައްދާ ޕްރޮޖެކްޓެއް ހިންގުމަށް މަސްދަރުގެ ސީނިއަރ އޮފިޝަލުންނާއެކު މަޝްވަރާ ކުރެވުނު. އަދި އިތުރަށް ބޭނުންވާ ފުރިހަމަ (ވިންޑް ރިސޯސް މެޕް) ޑޭޓާ ލިބުމުން ޕްރޮޖެކްޓް ކުރިއަށް ގެންދިޔުމަށް އެއްބަސްވެވުނު.\n•\tޔޫ.އޭ.އީގެ "މަސްދަރު" އިންސްޓިޓިއުޓާއެކު ދެކެވުނު ވާހަކައިގައި، މަސްދަރު އިންސްޓިޓިއުޓްގެ މާސްޓަރޒް ޕްރޮގްރާމްތަކަށް ޝަރުޠު ހަމަވާ ހުރިހާ ދިވެހި ކުދިންނަށް ސްކޮލަރޝިޕް ލިބޭނެ މަގުވަނީ ފަހި ކުރެވިފައި. މި ޕްރޮގްރާމްތަކުގެ ތެރޭގައި ހިމެނެނީ އިލެކްޓްރިކަލް ޕަވަރ އިންޖިނިއަރިން، އިންޖިނިއަރިން ސިސްޓަމްސް އެންޑް މެނެޖްމަންޓް، އިންފޮމޭޝަން ޓެކްނޮލޮޖީ، ވޯޓަރ އެންޑް އެންވަޔަރަންމެންޓަލް އިންޖިނިއަރިން، މެކެނިކަލް އިންޖިނިއަރިން.\n•\tއައިސްލެންޑްގެ ރައީސް އޮލާފޫރ ގްރިމްސަނާއެކު ބޭއްވެވި ބައްދަލުކުރެއްވުމުގައި، އައިސްލެންޑުގެ ދިރާސާ ޓީމަކުން ދިވެހިރާއްޖޭގެ މަސްވެރިކަމުގެ ދާއިރާ ދިރާސާކޮށް، އައިސްލެންޑްގައި ހުންނަ އ.ދ. ޔުނިވަރސިޓީގެ މަސްވެރިކަމާބެހޭ އިންސްޓިޓިއުޓްގައި ދިވެހިންނަށް ތަމްރީނު ޕްރޮގްރާމްތައް ހިންގުމަށް އެއްބަސްވެވުނު.\n•\tޔޫ.އޭ.އީ.ގެ ބޮޑުވަޒީރުގެ ނައިބު ޝައިޚް ޙަމްދާން ބިން ޒައިދު އާލް ނަޙްޔާނާއެކު ބޭއްވެވި ބައްދަލުކުރެއްވުމުގައި ރާއްޖޭގައި ހުރި އިޢާދަކުރަނިވި ހަކަތައިގެ މަޝްރޫޢުތަކުގައި އިންވެސްޓް ކުރުމާމެދު މަޝްވަރާ ކުރެވުނު. އަދި މެރިކަލްޗަރ މަޝްރޫޢެއްގައި އިންވެސްޓް ކުރެއްވުމުގެ ޝައުޤުވެރިކަން ޝައިޚް ޙަމްދާން ފާޅުކުރެއްވި. މީގެއިތުރުން، ރާއްޖޭގައި މައިކްރޯ ފައިނޭންސް ޕްރޮޖެކްޓެއް ކުރިއަށް ގެންދިޔުމަށް ޝައުޤުވެރިވެވަޑައިގަންނަވާކަންވެސް ޙަމްދާން ހާމަކުރެއްވި.\nބަޙްރައިނަށް ކުރެއްވި ދަތުރުފުޅު\nރައީސުލްޖުމްހޫރިއްޔާ ބަޙްރައިނަށް ވަޑައިގަތީ ޖެނުއަރީ 20 ވަނަ ދުވަހުއެވެ. އެމަނިކުފާނު ބަޙްރައިނަށް ކުރެއްވި ދަތުރުފުޅުގައި ބަޙްރައިންގެ ރަސްގެފާނު ޙަމަދު ބިން ޢީސާ އަލް ޚަލީފާއާއި، ވަލީޢަހްދު ސަލްމާން ބިން ޙަމަދު ބިން ޢީސާ އަލް ޚަލީފާއާ ބައްދަލުކުރެއްވިއެވެ. އަދި ބަޙްރައިންގެ ބޮޑުވަޒީރުގެ ނައިބު އަދި ބަޙުރައިނުގެ ސިވިލްއޭވިއޭޝަންގެ ވެރިޔާ ޝައިޚް ޢަލީ ބިން ޚަލީފާ އަލް ޚަލީފާއާއި، ފޮރިން މިނިސްޓަރ ޝައިޚް ޚާލިދު ބިން އަޙްމަދު އަލް ޚަލީފާއާއި، މިނިސްޓަރ އޮފް ފިނޭންސް ޝައިޚް އަޙްމަދު ބިން މުޙަންމަދު އަލް ޚަލީފާއާ ބައްދަލުކުރެއްވިއެވެ.\nމީގެ އިތުރުން، އުރުދުންގެ ރަސްގެފާނު ޢަބްދުﷲއާއި، ކުވައިތުގެ ބޮޑުވަޒީރުގެ ނައިބު މުޙަންމަދު އަލް ޞަބާޙްއާއި، ރަޝިޔާގެ ބޮޑުވަޒީރުގެ ނައިބު އެލެގްޒެންޑަރ ޒޫކޯވްއާ ބައްދަލުކުރެއްވުމުގެ ފުރުޞަތު ލިބިވަޑައިގެންނެވިއެވެ.\nޙާޞިލް ކުރެއްވުނު މުހިންމު ކަންތައްތައް:\n•\tމިދަތުރުފުޅުގައި ބަޙްރައިންގެ އިސްވެރިންނާއެކު ބޭއްވެވި ބައްދަލުކުރެއްވުންތަކުގަޔާއި، ބަޙްރައިންގެ ވިޔަފާރި ކުންފުނިތަކާއެކު ބޭއްވެވި ބައްދަލުކުރެއްވުންތަކުގައި ދެޤައުމުގެ ދެމެދުގައި އޮތް ގާތް ގުޅުން އިތުރަށް ބަދަހިކުރައްވައި، ޚާއްޞަކޮށް ދެޤައުމުގެ ދެމެދުގައި ވިޔަފާރީގެ ގުޅުން ބަދަހިކުރެއްވުމަށް ބަޙްރައިންގެ ވެރިން އެދިވަޑައިގަންނަވާކަން ހާމަކުރެއްވި. އަދި ބަޙްރައިންގެ ކުންފުނިތަކުން ރާއްޖޭގައި އިންވެސްޓްކޮށް ރާއްޖޭގެ ތަރައްޤީގެ މަޝްރޫޢުތައް ހިންގުމަށް ބޭނުންވާ ފައިސާގެ އެހީ ދެއްވާނެ ކަމުގައި ވިދާޅުވި.\n•\tބަޙްރައިންގެ ސޮވްރީން ވެލްތް ފަންޑް، މުމްޠަލަޤާތުގެ ޗީފް އެގްޒެކެޓިވް އޮފިސަރ ޠަލާލް އަލް ޒައިނާއެކު ބޭއްވެވި ބައްދަލުކުރެއްވުމުގައި، ރާއްޖޭގެ ސަރަޙައްދީ ތަރައްޤީގެ މަޝްރޫޢުތައް ހިންގެވުމާއި، އައްޑުއަތޮޅު ގަމުގެ އެއަރޕޯޓް ތަރައްޤީ ކުރެއްވުމާބެހޭގޮތުން މަޝްވަރާ ކުރެއްވި.\n•\tގަލްފް އެއަރ އާއި ބަޙްރައިން އެއަރއާ ދެމެދު އިތުރަށް ގުޅުން ބަދަހި ކުރުމާބެހޭގޮތުން މަޝްވަރާކުރެއްވި.\nއިންޑިޔާގެ ޓެމިލްނާޑޫއަށް ކުރެއްވި ދަތުރުފުޅު\nރައީސުލްޖުމްހޫރިއްޔާ އިންޑިޔާގެ ޓެމިލްނާޑޫއަށް ކުރެއްވި ދަތުރުފުޅަކީ، ޗެންނާއީގައި ކޮންފެޑަރޭޝަން އޮފް އިންޑިއަން އިންޑަސްޓްރީޒުން އިންތިޒާމްކޮށްގެން ބޭއްވި "ޕާޓްނަރޝިޕް ފޯރަމް"ގައި ތަޤްރީރު ކުރެއްވުމަށް ކުރެއްވި ދަތުރުފުޅެކެވެ. ރައީސުލްޖުމްހޫރިއްޔާ މި ފޯރަމްގެ އިފްތިތާޙީ ޖަލްސާގައި ދެއްކެވި ވާހަކަފުޅުގައި، ސަރުކާރުގެ އިޤްތިޞާދީ ސިޔާސަތާއި ރާއްޖޭގައި ހުރި އިންވެސްޓްމަންޓް ފުރުޞަތުތަކާބެހޭ މަޢުލޫމާތު، އިންޑިޔާގެ އިންވެސްޓަރުންނަށް ދެއްވިއެވެ.\nރައީސުލްޖުމްހޫރިއްޔާ ދެއްކެވި ވާހަކަފުޅުގައި، އެމަނިކުފާނުގެ ސަރުކާރު ރާއްޖޭގެ ވެރިކަމާ ހަވާލުވެވަޑައިގެންނެވިފަހުން، ރާއްޖެއަށް ބޮޑެތި އިޤްތިޞާދީ އިޞްލާޙީ ބަދަލުތަކެއް ގެންނަވާފައިވާނެ ކަމަށާއި، ރާއްޖޭގައި ހުޅުވާލެވިފައިވާ ވިޔަފާރިއެއް އުފެއްދެވުމަށް ސަރުކާރުން މަސައްކަތް ކުރައްވަމުން ގެންދަވާ ކަމުގައި ވިދާޅުވިއެވެ. އަދި ސަރުކާރުން ގެންނަވަން ބޭނުންފުޅުވާ އިޞްލާޙީ ބަދަލުތަކުގެ ތެރޭގައި ފާހަގަކުރެވޭ ވަރަށް މުހިންމު ތިން ކަމެއް އެކުލެވިގެންވާ ކަމުގައި ވިދާޅުވަމުން، އެ3ކަންތައް ރައީސުލްޖުމްހޫރިއްޔާ ހާމަކުރެއްވިއެވެ. އެއީ، ވިޔަފާރީގައި ސަރުކާރުގެ ބައިވެރިވުން ކުޑަކުރައްވައި، ޕްރައިވެޓައިޒޭޝަން ސިޔާސަތުގެ ދަށުން އަމިއްލަ ފަރާތްތަކުގެ ބައިވެރިވުން އިތުރުކުރެއްވުމާއި، ކުޑަ ސަރުކާރެއް ބިނާކުރެއްވުމާއި، ދިގުމުއްދަތުގެ މާލީ ރައްކާތެރިކަމާއި ހަމަޖެހުން ގެންނެވުން ކަމުގައި ރައީސުލްޖުމްހޫރިއްޔާ ވިދާޅުވިއެވެ.\nރައީސުލްޖުމްހޫރިއްޔާގެ މިދަތުރުފުޅުގައި، ޓެމިލްނާޑޫ ސްޓޭޓްގެ ޗީފް މިނިސްޓަރ ކަލައިގްނަރ ކަރުނަނިދީއާއި، ޑެޕިއުޓީ ޗީފް މިނިސްޓަރ އެމް.ކޭ. ސްޓާލިންއާ ބައްދަލުކުރެއްވިއެވެ. އަދި ދެކުނު އިންޑިޔާގެ ވިޔަފާރިވެރިންނާ ބައްދަލުކުރައްވައި ރާއްޖޭގައި ހުރި އިންވެސްޓްމަންޓް ފުރުޞަތުތަކާބެހޭ މަޢުލޫމާތު ދެއްވިއެވެ. މީގެއިތުރުން، އޭޝިޔާގައި ހުންނަ ވިންޑް ޓަރބައިން އުފައްދާ އެންމެ ބޮޑު ކާރުޚާނާ، ވިންވިންޑަށް ރައީސުލްޖުމްހޫރިއްޔާ ޒިޔާރަތް ކުރެއްވިއެވެ.\nޙާޞިލް ކުރެއްވުނު މުހިންމު ކަންތައްތައް\n•\tއިންދިރާގާނދީ މެމޯރިއަލް ހޮސްޕިޓަލް ހިންގުން، އިންޑިޔާގެ އެޕޯލޯ ހޮސްޕިޓަލާ ހަވާލުކުރެއްވުމުގެ އެއްބަސްވުމުގައި ސޮއި ކުރެއްވި.\n•\tފިންލެންޑްގެ އެހީގައި ވިންވިންޑުން ރާއްޖޭގައި 25 މެގަ ވޮޓްގެ ކަރަންޓް އުފައްދާ ވިންޑްފާމެއް ޤާއިމް ކުރުމަށް އެއްބަސްވެވުނު.


ހަނގުރާމަ – 02 – Esfiya\nކުޑަކުދިންގެ އުފެއްދުންތެރި ލިޔުން2mins ago\nހަނގުރާމަ – 02\n[ކުރީގެ އަދަދާއި ގުޅޭ]\nއައިވާގެ އަޑު އިވުމުން ފައިރީންވެސް އަވަސް ވެގަތީ ނިދުމަށެވެ. ދެކުދިން ކޮޓަރީގެ ބޮކި ނިއްވާލުމަށްފަހު އަވަހަށް ރަޖާ އަޅައިގެން ނިދުމަށްޓަކައި އޮށޯވެލިއެވެ. .\nދަންވަރުގެ ހަމަހިމޭން ވަގުތެވެ. އައިވާ އަށް ސިހިފައި ހޭލެވުނީ ފާހާނާއަކަށް ދާން ޖެހިގެންނެވެ. މީގެ ކުރިން ދަނވަރު ގަޑީގައި ފާހާނާއަށް އެހާ ގިނައިން ނުދާތީ ހިތުގައި ކޮންމެވެސް ވަރެއްގެ ބިރުވެރިކަމެއް އުފެދުނެވެ. ބިރުވެރިންކަން އެއްފަރާތް ކޮށްލުމަށްފަހު އައިވާ އެނދުން ފައިބައިގެން މަޑު ހިނގުމެއްގައި ގޮސް ފާހާނާއަށް ވަނެއެވެ. އައިވާ ފާހަނަ ކޮށް ނިމިގެން ފާހާނާއިން ނިކުމެ ލާފައި ހުރީ ހެދުން ރީތި ކޮށްލިއެވެ. އަދި ފާހާނާ ދޮރު ލައްޕާލުމަށްފަހު އެނދާއި ދިމާލަށް ހިނގއިގަތެވެ.\nކުއްލިއަކަށް ވަރަށް ބާރު އަޑެއް އިވުނެވެ. ހީވީ ބަރު އެއްޗެއް ވައްޓާލި ހެންނެވެ. އެއާއެކުހެން އައިވާގެ ފިޔަވަޅުތައް މަޑު ޖެހުނެވެ. އޭނާގެ ނޭވާ އަވަސްވިއެވެ. އައިވާ އަވަސް އަވަހަށް ދޮރާއި ދިމާލަށް ބަލާލިއެވެ. އަނެއްކާވެސް އެހެން އަޑެއް އިވުނެވެ. މިފަހަރު ތަފާތެވެ. ގިނަ ދުވަހު ނުހުޅުވާ ހުރެފައި ހުޅުވާ ދޮރަކުން ކިޔާފަދަ ތޫނު އަޑެކެވެ.\nއައިވާ ދުވެފައި ގޮސް އެނދުމައްޗަށް ވެއްޓިގަތެވެ. އޭރު އޭނާގެ މޭ ރޯމަހެއް މަރަށް ތެޅޭހެން ތެޅެމުން ދިޔައެވެ. ”ފައި..ރީން.. ” އައިވާގެ އަޑު ކެޑިކެޑިގެން ނިކުތެވެ. މަޑުމަޑުންނެވެ. އެވަރަކުން އަދި ފައިރީންގެ ނިންޖަކަށް އަސަރެއް ނުކުރިއެވެ. އައިވާއަށް ދެވަނަ ފަހަރަށް ގޮވާަކަށް ނުކުރެނެވެ. އެހެންކަމުން މޫނާއި އެއްކޮށް ރަޖާ އަޅާއިގެން ނިދޭތޯ ބެލިއެވެ.\nއޭގެ ފަހުން ތިރީހަކަށް މިނެޓް ވެދާނެއެވެ. އައިވާގެ ދެލޯ މަޑުމަޑުން މެރެން ފެށިއެވެ. ހީވާ ގޮތުން އައިވާއަށް ނިދެނީއެވެ. އައިވާ ލޯ މަރާލިއެވެ. އަނެއްކާވެސް ލޯ ހުޅުވާލުމަށްފަހު އެސްފިޔަ ތަޅުވާލިއެވެ. ހަމަ އެވަގުތެވެ. އަނެއްކާވެސް އެއްކަލަ ތޫނު އަޑު އިވެންފެށިއެވެ. އައިވާގެ ލޯލިތަށް ކޮޅަށް ޖެހުނެވެ. ތަންމިނަށް އޭނަގެ ލޯ ބޮޑުވެގެން ދިޔައެވެ.\nކުޑައިރުކޮޅަކު އެހެން އޮތުމަށްފަހު އައިވާ އެނދުން ތެދުވިއެވެ. ބިރުވެރިކަން ހިތުގެ ކަނެއްގައި އެއްފަރާތް ކޮށްލަމުން އައިވަ އެނދުން ފޭބިއެވެ. ހިންދިރުވާލަމުން މަޑުމަޑުން ދޮރާއި ދިމާލަށް މިސްރާބު ޖެހިއެވެ. އޭރު އޭނާގެ އަތާއި ފައި ތުރުތުރު އަޅަމުން ދިޔައެވެ. މަޑުމަޑުން ގޮސް ދޮރު ކައިރީ ހުއްޓިލިއެވެ. ވަރަށް ހިތްވަރު ކޮށްލުމަށްފަހު ތަޅުގައި ހިފައި އަޑެއް ނީވޭނެހެން މަޑުމަޑުން ހުޅުވާލިއެވެ. އަދި ކިރިޔާ ފެންނަ ވަރަށް ދޮރު ހުޅުވާލުމަށްފަހު ބޯ ދިއްކޮށްލިއެވެ.\nއައިވާގެ ހައިރާންކަން ދެގުނައަށް އިތުރު ވިއެވެ. މިއޮއް ދަންވަރު ޖެކް އެކުރަނީ ކީއް ހެއްޔެވެ؟ އައިވާ މީހަކަށް އަޑު ނީވޭނެހެން ޖެކްއަށް ގޮވާލެވުނެވެ. ދެވަނަ ސިކުންތު އަވަސް އަވަހަށް ދޮރު ލައްޕާލުމަށްފަހު ދޮރުގައި ލެނގިލިއެވެ. ޖެކްއެއައީ ބޭރަށް ގޮސް ހެއްޔެވެ؟ މިއޮއް ދަންވަރު ކީއްކުރަން ހެއްޔެވެ؟ ގައިމު ފުރަތަމަ އެއިވުނު އަޑަކީ އެގޭގެ ދޮރަކުން މީގެ ކުރިން އައިވާ އަޑުއެހި އަޑެއް ނޫނެވެ! ވީއިރު އެއީ ކޮންއަޑެއް ހެއްޔެވެ؟ އައިވާގެ ހިތުގައި ހާސް ސުވާލު އުފެދެމުން ދިޔައެވެ.\nވިސްނަން ހުރުމަށްފަހު އައިވާ ނިންމާ މާދަމަ ފައިރީންގެ ގާތުގައި ބުނުމަށެވެ. އެހެންކަމުން އަވަސްއަވަހަށް ރަޖާލައިގެން ނިދަން އޮށޯތެވެ. ނަސީބަކުން މާގިނައިރެއް ނުވެ، އައިވާއަށް ނިދިއްޖެއެވެ.\n“އައިވް! އައިވޫވޫވޫ…” ފައިރީން އައިވާގެ ނަމުގެ ފަހަތަށް ދަމާލާފައި އައިވާއަށް ގޮވަމުން ދިޔައެވެ. “އިޓްސް ޓެން ނައު.. ވޭކް އަޕްޕްޕް..” ފައިރީން އައިވާގެ ގައިގައި ހިފައި ތަޅުވަމުން ދިޔައެވެ. އައިވާ ލޯ އުނގުޅަމުން ތެދުވެ އެނދުގައި އިށީނދެލިއެވެ. ރަނގަޅަށް ސިކުނޑި ހަމައެކަށް އަޅުވާލިއެވެ. އެވަގުތު ކުރިމަތީގައި ކުޅެލި ފިލްމެއް ފަދައިން ރޭގެ ހާދިޘާ އޭނަގެ ހަނދާނަށް އައެވެ.\n“ވެއިޓް ރީން.. ވާހަކައެއް ބުނަންވެފަ އެބޮތް..” ކޮޓަރިން ނިކުންނަން ދޮރު ހުޅުވާލި ފައިރީނަ ްްމަޑު ޖެހުނީ އައިވާ ގޮވާލުމުންނެވެ. “ވަޓް؟” ތަޅުގައި ހިފަހައްޓައިލައިގެން ހުރެ ފައިރީން ބުނެލިއެވެ. “ދޮރު ލައްޕާފަ އާދެބަލަ؟” އައިވާ މަޑުމަޑުން ބުނެލިއެވެ. ފައިރީން ސުވާލު އުފެދިފައި ހުރެ ދޮރު ލައްޕާލުމަށްފަހު ގޮސް އައިވާގެ އެނދުގައި އިށީނެވެ. “ވަޓް ހެޕެން؟” އައިވާ ފުންނޭވާއެއް ދޫކޮށްލިއެވެ. އަދި ރޭގެ ވާހަކަ އަލިފުން ޔާއަށް ފައިރިންއަށް ކިޔައިދިނެވެ. ފައިރީން އިނީ ވަރަށް ސަމާލުކަންދީގެންނެވެ.\n“މަންމަ ކައިރީގަ ނުބުނެ ހިނގާ މިރޭ ސްޕައި ކުރަން..” ފައިރީން ހިޔާލު ފާޅު ކުރިއެވެ. “އަމްމްމް.. ރަނގަޅު ހިޔާލެއް.. ޓުނައިޓް..؟؟” އައިވާ ދަތްދޮޅީގައި އަތް ވިއްދާލަމުން ބުނެލިއެވެ. “ޔެސް.. ޓައިމް ޓު ފައިންޑް އައުޓް ޑޭޑްސް ސީކްރެޓް.” އަތް މުށްކަވާލަމުން ލާނެތް ހިނިތުންވުމަކާއިއެކު ފައިރިން ބުނެލިއެވެ.\n“އޯކޭ.. އެހެންވީމާ މިދަނީ ފާހާނައަށް.. ފައިރިން ދޭ ބޭރަށް..” އައިވާ ފާހަނާއަށް ވަންނަމުން ބުނެލިއެވެ. ފައިރިން ކޮޓަރިން ނިކުމެގެން ގޮސް ވަނީ ސިޓިން ރޫމަށެވެ. އޭރު އެތާނގައި ޖެކް ފޯނެއްގައި އިނެވެ. ފައިރީން ދިރާސާ ކުރާ ފަދައަކުން ޖެކްގެ މޫނަށް ބަލަހައްޓައިގެން ހުއްޓެވެ. ޖެކްއަށް ފައިރިން އެތަނަށް އައިކަމެއް ނޭންގެއެވެ. ފައިރިން އަޑުއަހަމުން ދިޔައީ ޖެކް ދައްކަމުން ދިޔަ ވާހަކައެވެ.\n“އައިމް ވޯކިން އޮން ދެމް.. ދަ ޕޯޝަން އިޒް ރެޑީ..!” ހިނިތުންވުމަކާއިއެކު ޖެކް ބުނެލިއެވެ. “ޕޯޝަން؟” ފައިރީންއަށް ލިބުނީ ހައިރާންކަމެކެވެ. މީގެ ކުރިން އޭނާ ޕޯޝަން އޭ ކިޔާ އަޑު އަހަނީ ކާޓޫން ތަކުންނެވެ. އެއީ ކޮން އެއްޗެއް ކަން ނޭނގުނަސް އެއީ އާދައިގެ އެއްޗެއް ނޫންކަން ފައިރީންއަށް ޔަގީނެވެ.\nނޯޓް: މިވާހަކައިގައި އަސްލާ ނުގުޅޭ އެތައް ވާހަކައެއް ހިމެނިފައި ވާނެއެވެ. އަދި މިވާހަކައިގައި ކެލިފޯރނިއާވެސް ތަފަާތުވާނެއެވެ.\nFeatured ހިތާމަ އުފެއްދުންތެރި ލިޔުން އެހެނިހެން October 27, 2021\nއުފެއްދުންތެރި ލިޔުން މަޖާ May 17, 2021\nހިތާމަ އުފެއްދުންތެރި ލިޔުން އެހެނިހެން ލޯބި October 14, 2021\nއަތް ދަބަހެއްގެ ހަޔާތް\nއުފެއްދުންތެރި ލިޔުން April 1, 2019


ޔޫރޯބެލުމުގެ ތައްޔާރީތައް ލަންދޫގައި ފަށައިފި | Landhooinfo\nޔޫރޯބެލުމުގެ ތައްޔާރީތައް ލަންދޫގައި ފަށައިފި\nމިމަހުގެ 8 ގައި ފެށުމަށް ހަމަޖެހިފައިވާ ޔޫރޯ ފުޓްބޯޅަ މުބާރާތުގެ މެޗުތައް އެންމެން އެއްތާކުތިބެ ބަލާލުމަށްޓަކައި ކުރަންޖެހޭ މަސައްކަތް ލަންދޫގެ ޒުވާނުން މިއަދު ފަށައިފިއެވެ.\nއެގޮތުން މިއަދު ނުވައެއްޖަހާއިރު ލަންދޫ ޒުވާނުން ނިކުމެވަނީ ވޭތުވެދި ވޯލްޑްކަޕް ފުޓްބޯޅަ މުބާރާތް ބެލުމަށްޓަކައި ލިޔެސް ޖަމްޢިއްޔާއިން ތައްޔާރުކުރި ސްކްރީން މަރާމާތުކޮށް މިފަހަރުގެ ޔޫރޯ ފުޓްބޯޅަ މުބާރާތް ބެލުމަށް ޚާއްޞަކޮށްފައިވާ ސަރަހައްދުގައި ހަރުކޮށްފައެވެ. ހަމަ މިއާއިއެކު މިފަހަރުގެ މުބާރާތް ދިމާވަނީ ވިއްސާރަ މޫސުމަށް ވުމާއިއެކު ހިޔާކޮށްލުމަށްޓަކައި ދަނޑުގާތުގައި، ބޭނުންނުކޮށްހުންނަ ދެގޯލްވެސް މިހާރުވަނީ އެސަރަހައްދަށް ގެންގޮސްފައެވެ. މަޢުލޫމާތު ލިބިފައިވާ ގޮތުގައި މިތަން ހިޔާކުރުމުގެ މަސައްކަތް ކުރާނީ މުބާރާތް ފެށެން ދެދުވަހަށް ގާތްވުމުންނެވެ. މިފަހަރުގެ ޔޫރޯ ބެލުމަށް ހަމަޖެހިފައިވަނީ ބާރަނަގޭ ކައިރީ ސަހަރާގެ ދޮރާދިމާލުން ބޮޑުމަގުގައެވެ.\nމިފަހަކަށް އައިސް ލަންދޫ ޒުވާނުންނަކީ މިފަދަ ބޮޑަތި ފުޓްބޯޅަ މުބާރާތްތަކާއި ދުނިޔޭގެ މަޝްޙޫރު ލީގުތަކުގައި ކުޅެވޭ ވަރުގަދަ މެޗްތައް އެންމެން އެއްތާކަށް އެއްވެލައިތިބެ ޖޯޝާއި ފޯރީގައި ބަލަމުންގެންދާ ބައެކެވެ. މިގޮތުން އެންމެފަހުން ބޭއްވުނު ވޯލްޑްކަޕް ލަންދޫގެ3ސަރަހައްދެއްގައި ބޮޑުސްކްރީން ބަހައްޓައިގެން ބަލާފައިވެއެވެ.\nލަންދޫ ރައީތުން ރޯދަމަހަށް ތައްޔާރުވުން މާ ބުއްދިވެރި.އެންމެން އެއްްތާކުތިބެގެން ތަރާވިސް ނަމާދު ކޮށްލެވޭ ގޮތައް މިސްކިތް ތައްޔާރު ކުރުން މާ މުހިންމު.


Mee bodu gehlumeh, resort thah bandhu kuraa haalathugai: Afeef | Mihaaru\nމަޝްހޫރު ވިޔަފާރިވެރިޔާ ހުސައިން އަފީފު މަޓީގެ އަހަރީ އާންމު ޖަލްސާގައި ބައިވެރިވެފައިވޭ--ފޮޓޯ: ހުސައިން ވަހީދު/މިހާރު\nމިއީ ބޮޑު ގެއްލުމެއް، ރިސޯޓުތައް އޮތީ ބަންދުކުރާ ހާލަތުގައި: އަފީފު\n24 މާޗް 2020 - 18:41 128 comments\nކޮވިޑް-19 އާ ގުޅިގެން، ކްރައުން އެންޑް ޗަމްޕާގެ ދަށުން ހިންގާ ރިސޯޓުތައް ވަގުތީ ގޮތުން ބަންދު ކުރުމާ ގުޅޭ ގޮތުން އެ ކުންފުނީގެ މައި ހިއްސާދާރު އަފީފު ވިދާޅުވީ، ރިސޯޓުތައް ބަންދުކުރަނީ ޓޫރިސްޓުން ނެތިގެން ކަމަށެވެ.\n"މިހާރު ޓޫރިސްޓުންނެއް ނާދޭ. ހުރިހާ އެއާލައިންތަކެއް ހެން ހުއްޓިފައި އޮތުމާ އެކު ރިސޯޓުތައް މިހާރު ވަރަށް ބޮޑަށް އޮތީ ހުސްވެފައި،" އޭނާ ވިދާޅުވި އެވެ.\nއަފީފު ވިދާޅުވީ، ކްރައުން އެންޑް ޗަމްޕާގެ ދަށުން ހިންގާ ބައެއް ރިސޯޓުތަކުގައި މިވަގުތު 60 އަކަށް ޓޫރިސްޓުން އެބަތިބި ކަމަށެވެ. އެ އެންމެންނަށް ހިދުމަތް ދެވޭނެ ކަމަށާއި އެހެން ނަމަވެސް އެއްވެސް ވަރަކަށް ޓޫރިސްޓުން ނާންނަ ނަމަ ވަގުތީ ގޮތުން ރިސޯޓުތައް ބަންދުކުރާނެ ކަމަށް އޭނާ ވިދާޅުވި އެވެ.\nކްރައުން އެންޑް ޗަމްޕާ ގްރޫޕްގެ ދަށުން ހިންގާ ރިސޯޓްތަކުގެ ތެރޭގައި ކުޑަދޫ މޯލްޑިވްސް، ހުރަވަޅި، ވެލިގަނޑު އައިލެންޑް ރިސޯޓް، ކޮމަންޑޫ އާއި ކުރެއްދޫ އާއި ވިލަމެންދޫ، މީރު އަދި އިންނަހުރާ ރިސޯޓު ހިމެނެ އެވެ. އެ ކުންފުންޏަކީ ރާއްޖޭގައި އެންމެ ފުޅާ ދާއިރާއެއްގައި ޓޫރިޒަމް ވިޔަފާރި ކުރަމުން އަންނަ ކުންފުންޏެވެ. މި ކުންފުނީގައި 3000އެއްހާ މުވައްޒަފުން މަސައްކަތް ކުރެ އެވެ.\nރާއްޖޭގެ ޓޫރިޒަމަށް ކުރިމަތިވެފައިވާ ހާލަތާ ގުޅޭ ގޮތުން އޭނާ ވިދާޅުވީ، މިހާރު އޮތީ ވަރަށް ދެރަ ހާލަތެއް ކަމަށާއި އުންމީދު ކުރަނީ މިހާރު ކުރިމަތިވެފައިވާ ހާލަތް ވީ އެންމެ އަވަހަކަށް ބަދަލުވުން ކަމަށެވެ. މިއީ އަމިއްލަ ބާރުގައި އޮތް ހާލަތެއް ނޫން ކަން ފާހަގަކުރައްވައި އަފީފު ވިދާޅުވީ، ކޮވިޑް-19 އާ ގުޅިގެން ކުރިމަތިވާ އެންމެ ބޮޑު ބިރުވެރިކަމަކީ ނުވަތަ ގޮންޖެހުމަކީ، މިކަން ދިގު ދެމިގެންދާނެ މުއްދަތެއް ތަސައްވަރު ކުރަން ނޭންގުން ކަމަށެވެ.\n"މިސާލަކަށް ސުނާމީއާ ގުޅިގެން ލިބުނު ގެއްލުން އޭރު އަންދާޒާ ކުރެވުނު. އެހެންވީމަ އަރައިގަންނަން ކުރަން ޖެހުނު މަސައްކަތްތައް އެނގުނު،" އޭނާ ވިދާޅުވި އެވެ.\nއަފީފު ވިދާޅުވީ، ކުރިއަށް އޮތްތަނުގައި ވިޔަފާރިއަށް ކުރިމަތިވާ ގެއްލުންތައް ދެނެގަތުމަށްޓަކައި ކޮންމެ ތިން މަހަކުން ރާއްޖޭގެ ހާލަތު ރިވިއުކޮށް ވިޔަފާރި ސަލާމަތް ކުރަން އަޅާނެ ފިޔަވަޅުތައް ދެނެގަންނާނެ ކަމަށެވެ. އެނޫން އިތުރު އެއްވެސް ގޮތެއް ނެތް ކަމަށް އޭނާ ވިދާޅުވި އެވެ.\nކްރައުން ކުންފުނިން ވަނީ އެ ކުންފުނީގެ މުވައްޒަފުންނަށް ކުރިއަށް އޮތް ދެ މަހު، އޮންނަ އުސޫލުގެ ތެރެއިން މުސާރަ އެއްކޮށް ދޭން ނިންމައިފަ ކަމަށެވެ. އެހެން ނަމަވެސް އޭޕްރީލް މަހަށް މި ހާލަތު ދިގުދެމިގެންދާ ނަމަ 5،000ރ. އަށް ވުރެ ބޮޑު ހުރިހާ މުސާރައަކުން ވަކި ޕަސެންޓެއް ކުޑަ ކުރުމަށް ނިންމާފައިވެ އެވެ.\nމިހާރުގެ ހާލަތަށް ބަލާ އިރު މުވައްޒަފުން ވަޒީފާއިން ވަކި ކުރުމަށް ނުވިސްނާ ކަމަށާއި އެ ކުންފުނީގެ މުވައްޒަފުން ދަމަހައްޓަން ވަރަށް ބޮޑަށް މަސައްކަތް އެކުންފުނިން ބުނެ އެވެ.\nކޮވިޑް-19 އާ ގުޅިގެން ރާއްޖޭގައި އެންމެ ފުޅާ ދާއިރާއެއްގައި ޓޫރިޒަމް ވިޔަފާރި ކުރާ ކުންފުނިތައް ކަމުގައިވާ ވިލާގެ ރިސޯޓުތަކާއި ޔުނިވާސަލްގެ ރިސޯޓުތައް ވެސް ބަންދުކުރުމަށް ވަނީ ނިންމައިފަ އެވެ. މި ހާލަތުން ލިބޭ ގެއްލުންތައް ކުޑަ ކުރުމަށްޓަކައި ވިލާ ގްރޫޕުން ވަނީ އެ ކުންފުނީ ބައެއް މުވައްޒަފުން ނޯ ޕޭ ލީވަށް ފޮނުވާއި ބައެއް މުވައްޒަފުންގެ މުސާރަ ކުޑަ ކުރުމަށް ވެސް ނިންމައިފަ އެވެ.\nކޮވިޑް-19 އާ ގުޅިގެން ރާއްޖެއިން މިބައްޔަށް 13 މީހަކު ޕޮޒިޓިވްވެފައިވާ އިރު އޭގެ ތެރެއިން ފަސް މީހުން ވަނީ ބަލިން ރަނގަޅުވެފަ އެވެ. ރާއްޖޭގެ ޓޫރިޒަމް ދާއިރާ މިއަހަރު 35 ޕަސެންޓް ދަށަށް ދާނެ ކަމަށް ލަފާކުރެވެ އެވެ.\nއިތުރު ލިޔުންތައް ޓޫރިޒަމް ރިސޯޓްތައް ޗަމްޕާ ހުސައިން އަފީފު


Kulhunu gina filmuthah Parineeti ah kamaku nudhey\nކުޅުނު ފިލްމުތައް ޕަރިނީތީއަށް ކަމަކު ނުދޭ\nޕަރިނީތީ ޗޯޕްޅާ ކުޅެފައިވާ ފިލްމުތަކުގެ ތެރެއިން "އިޝަގްޒާދޭ" ފިޔަވައި އެހެން އެއްވެސް ފިލްމަކަށް މާ އެދެވޭ ކާމިޔާބެއް ލިބިފައެއް ނެތެވެ. "ލޭޑީޒް ވާސަސް ރިކީ ބެހެލް" ގެ ބަތަލާގެ ކެރިއަރުގެ މިހާތަނަށް ބްލޮކްބަސްޓާ އެންމެ ފިލްމެއް ވެސް ކުޅެވިފައި ނުވާއިރު ގިނަ ފިލްމުތައް ވެފައި ވަނީ ފްލޮޕެވެ.\nދާދިފަހުން ދިން އިންޓަވިއު އެއްގައި ޕަރިނީތީ ބުނީ ފާއިތުވީ ފަސް އަހަރު ތެރޭ އޭނާ ކުޅުނު ފިލްމުތަކުގެ ތެރޭގައި ހިތްހަމަނުޖެހޭ ވަރަށް ގިނަ މަންޒަރުތައް ހިމެނޭ ކަމަށެވެ.\nޕަރިނީތީގެ އަނެއް ޝަކުވާއަކީ އޭނާގެ އެކްޓިން ހުނަރު ދައްކާލެވޭ ކަހަލަ ރަނގަޅު ފިލްމުތައް އޭނާއަށް ލިބެމުން ނުދިއުމެވެ.\n"އަމިއްލަ ނަފްސަށް އަހަރެންގެ އިތުބާރު އޮތަސް ފިލްމު އުފައްދާ ފަރާތްތަކުން ރަނގަޅު ފުރުސަތުތައް ދޭނެ ކަމުގެ އުންމީދުގައި އަހަރެން ހުންނަތާ އެތައް އަހަރެއް ވެއްޖެ. އަހަރެން ތަފާތު ފިލްމުތައް ކުޅެން ބޭނުން ވެގެން އެ ކަހަލަ ފިލްމަކަށް ވެދާނެ ހެން ހީވާ ކަހަލަ ފިލްމުތަކުގައި ސޮއި ކުރަނީ. ނަމަވެސް ފިލްމު ނިމި ރިލީޒްވާއިރު އޮންނަނީ މުޅިން ތަފާތު އެއްޗަކަށް ވެފައި،" ޕަރިނީތީ ބުންޏެވެ.\nޕަރިނީތީ ބުނި ގޮތުގައި އޭނާ މިހާތަނަށް ކުޅެފައިވާ ގިނަ ފިލްމުތަކާ މެދު އޭނާ ހިތްހަމަނުޖެހެ އެވެ.\n"ފިލްމެއް ނިންމާފައި ވަރަށް ގިނަ ފަހަރަށް އަހަރެން ގެއަށް އަންނަނީ އެ ފިލްމު އުންމީދުކުރި ގޮތަށް ނުނިމުނީމަ ހިތްހަމަނުޖެހިގެން. އެ ފިލްމު ރަނގަޅެއް ނޫންކަން ފިލްމުގެ ޝޫޓިން ނިމޭ ހިސާބުން އަހަންނަށް އިހްސާސްވޭ،" ޕަރިނީތީ ބުންޏެވެ.\nޕަރިނީތީގެ ފިލްމުތަކުގެ ތެރެއިން އެންމެ ފަހުން ރިލީޒް ކޮށްފައިވާ "ދަ ގާލް އޮން ދަ ޓްރެއިން" އެވެ. ނެޓްފްލިކްސް އިން ރިލީޒްކުރި މި ފިލްމަށާއި ޕަރިނީތީގެ ރޯލަށް ގިނަ ބަޔަކު ތައުރީފުކުރި އެވެ. ނަމަވެސް "ސާއިނާ" އިން ޕަރިނީތީ ހިތްހަމަޖެހޭ ކަހަލަ ތަރުހީބެއް ނުލިބުނެވެ. ފިލްމު ފްލޮޕްވުމުގެ އިތުރުން ޕަރިނީތީގެ ރޯލަށް ވެސް ފާޑުކިޔުންތައް އަމާޒުވި އެވެ. ގިނަ ބަޔަކު ބުނެފައި ވަނީ ސާއިނާގެ ރޯލަށް ޕަރިނީތީ ފިޓް ނުވާ ކަމަށެވެ.\nޕަރިނީތީ އަނެއްކާ މަގޭ ގައިގަ ޖަހައިފި: އަރްޖުން\nސާއިނާގެ ރޯލަށް ޕަރިނީތީ ކަމުދޭތަ؟\nޕަރިނީތީ ފަލައިރުގެ ހަނދާންތައް ފޮހެލަން ބޭނުން\nޕަރިނީތީގެ އަޑުން އަނެއްކާވެސް ލަވައެއް


Kurevunu Kuh Thakah Thaubave, Rayyithun Ge Kibain Adeeb Ma'aafah Edhijje | Hathaavees\nއެމްއެމްޕީއާރްސީ މައްސަލަ އާއި ގުޅިގެން ކުރީގެ ނާއިބު ރައީސް އަހުމަދު އަދީބަށް ކުރެވިފައިވާ ކުށްތަކަށް ތައުބާވެފައިވާ ކަމަށާއި އެކަމާއި ގުޅިގެން ރައްޔިތުންގެ ކިބައިން އަދީބު މައާފަށް އެދިވަޑައިގެންފިއެވެ.\nއެމްއެމްޕީއާރްސީގެ ހިޔާނާތާ ގުޅިގެން، އަދީބުގެ މައްޗަށް ހަތް ދައުވާ އެއް ދައުލަތުން އުފުލިއެވެ. އެ ހަތް ދައުވާ މީގެކުރިން ކްރިމިނަލް ކޯޓުން ބޭރުކޮށްލިއެވެ. ނަމަވެސް ހައިކޯޓުގައި އެ މައްސަލަ އިސްތިއުނާފު ކުރުމުން ހައިކޯޓުން ވަނީ އަލުން އެ މައްސަލަތައް ބެލުމަށް އަންގާފައެވެ.\nއެހެންކަމުން މިއަދު އެ މައްސަލައިގެ އަޑުއެހުން ކްރިމަނަލް ކޯޓުން ވަނީ އަލުން ފަށާފައެވެ. ދައުލަތުން އުފުލި ހަތް ދައުވާ އަށްވެސް އިއުތިރާފުވެވަޑައިގަތުމަށްފަހު އަދީބު ވަނީ އެމްއެމްޕީއާރްސީ މައްސަލާގައި ދައުލަތަށް އޭނާގެ ފަރާތުން އެއްބާރުލުން ދެމުން ގެންދަވާ ކަމަށް ވިދާޅުވެފައެވެ.\nއަދި ވިދާޅުވީ މީގެކުރިން ކުރެވުނު ކުށްތަކަށް ތައުބާވެ ވަޑައިގެންފައިވާ ކަމަށެވެ. އަދި އޭނާ އަށް މީގެކުރިން ކުރެވުނު ކުށްތަކަށް ދިވެހި ރައްޔިތުންގެ އަރިހުން މައާފަށް އެދިލައްވާ ކަމަށް އޭނާ ވިދާޅުވިއެވެ. އަދީބު ވިދާޅުވީ އެމްއެމްޕީއާރްސީގެ ހިޔާނާތުގައި ކަންކަން ހިނގާފައިވާ ގޮތް ކިޔައިދިނުމަކީ ގައުމީ ވާޖިބެއްގެ ގޮތުގައި ދެކޭ ކަމަށެވެ.\nއަދީބު ވިދާޅުވީ ޖަލުގައި ހޭދަ ކުރި ދުވަސްތަކުގައި ވެސް އޭނާ އަށް ކުރެވުނު ކަންކަމާއި މެދު ހިތާމަ ކުރެއްވި ކަމަށެވެ.\nމިއީ މި މައްސަލާގައި އަދީބު ދިވެހި ރައްޔިތުންގެ ކިބައިން މައާފަށް އެދިލެއްވި ފުރަތަމަ ފަހަރެވެ.


Aamdhany in income tax nagan fashaifi – Iru\nމިއަދުން ފެށިގެން މުސާރަ އާއި ލިބޭ އިނާޔަތްތަކުން ޓެކްސް ނަގަން ފަށާ އިރު މި ޓެކްސް ނަގަނީ 60،000ރ. އަށް ވުރެ ބޮޑު އާމްދަނީއެއް ލިބޭ މީހުންގެ އަތުންނެވެ. އިންކަމް ޓެކްސްއާ ގުޅޭ ގޮތުން މަޖިލީހަށް އެންމެ ފުރަތަމަ ހުށަހެޅީ މަހެއްގެ މައްޗަށް 40،000ރ. އަށް ވުރެ ބޮޑު އާމްދަނީއެއް ލިބޭ މީހުންގެ އަތުން ނެގުމަށެވެ. އެހެން މި ބިލް ގާނޫނަކަށް ވީ އިރު އެކަން ވަނީ ބަދަލުކޮށްފަ އެވެ.\nމަހެއްގެ މައްޗަށް 60،000ރ. އަށް ވުރެ ބޮޑު، 100،000ރ. ނުވަތަ އެ އަށް ވުރެ ކުޑަ އާމްދަނީއެއް ލިބޭ މީހުންގެ އަތުން ޓެކްސްގެ ގޮތުގައި 5.5 ޕަސެންޓް ނަގާނެ އެވެ. އަދި 100،000ރ. އަށް ވުރެ ބޮޑު، 150،000ރ. ނުވަތަ އެ އަށް ވުރެ ކުޑަ އާމްދަނީއެއް ލިބޭ މީހުންގެ އަތުން ޓެކުހުގެ ގޮތުގައި ނަގާނީ އަށް ޕަސެންޓެވެ. އަދި، 150،000ރ. އަށް ވުރެ ބޮޑު، 200،000ރ. ނުވަތަ އެ އަށް ވުރެ ކުޑަ އާމްދަނީއެއް ލިބޭ މީހުންގެ އަތުން ޓެކްސްގެ ގޮތުގައި 12 ޕަސެންޓު ނަގާނެ އެވެ. އާމްދަނީ 200،000ރ. އަށް ވުރެ މަތި ނަމަ، ނަގާނީ 15 ޕަސެންޓެވެ.\nކުންފުނިތަކުން ޑިވިޑެންޑަށް އެއް މިލިއަން ރުފިޔާ އަށް ވުރެ އިތުރަށް އާމްދަނީ ލިބޭ އިރު ޑިވިޑެންޑުން ޓެކްސް ނުނަގަން މަޖިލީހުން ވަނީ ނިންމައިފަ އެވެ. އަދި ގާނޫނު ފާސްވީ ވެސް އެހެންނެވެ.މީރާއިން ވަނީ ފަރުދުންގެ އަތުން އިންކަމް ޓެކްސް ނަގާނެ ސުންގަޑިތައް ވެސް މިއަދު އާންމުކޮށްފަ އެވެ. އެގޮތުން މަހުން މަހަށް ކަނޑާ އުސޫލުން މި ޓެކްސް ދައްކާނަމަ އަންނަ މަހުގެ 15 ގެ ކުރިން ޓެކްސް އަށް ވާ ފައިސާ ދައްކަން ޖެހޭނެ އެވެ. މީގެ އިތުރުން އިންޓެރިމް ޕޭމެންޓްގެ ގޮތުގައި ދައްކަން ޖެހޭ ފުރަތަމަ ޕޭމެންޓް އަންނަ ޖުލައި މަހުގެ 31 ވަނަ ދުވަހަށް ހަމަވާ އިރު ދެވަނަ އިންޓެރިމް ޕޭމެންޓްގެ މުއްދަތު ހަމަވަނީ އަންނަ އަހަރުގެ ޖެނުއަރީ މަހުގެ 31 ވަނަ އަހަރު އެވެ. އަދި ތިން ވަނަ އިންޓެރިމް ޕޭމެންޓްގެ މުއްދަތު ހަމަވަނީ 30 ޖޫން، 2021 އެވެ.\nރައްޔިތުންގެ މަޖިލީހަށް ސަރުކާރުން ހުށަހެޅި އަންނަ އަހަރުގެ ބަޖެޓުގައި އިންކަމް ޓެކުހުން 600 މިލިއަން ރުފިޔާ ލިބިގެންދާނެ ކަމަށް ވަނީ އަންދާޒާ ކޮށްފައެވެ. ނަމަވެސް ބިލަށް ގެނައި ބަދަލާއެކު އެ އަދަދު 450 މިލިއަން ރުފިޔާ އަށް ދަށްވާނެ ކަމަށް ލަފާކުރެވެއެވެ.\nމުއްސަނދިންނާއި ފަގީރުންގެ ފަރަގު ނައްތާލުމަށް އިންކަމް ޓެކްސް ނެގުމަކީ ރައީސް އިބްރާހީމް މުހައްމަދު ސޯލިހުގެ ރިޔާސީ ވައުދެކެވެ.


SunOnline: SJ ge Pindey isthihaaraa eku enmen hehvaalaifi\nއެސްޖޭގެ ޕިންޑޭ އިސްތިހާރާ އެކު އެންމެން ހެއްވާލައިފި\nއަލީ ޝިނާން 15 Aug 2018, 15:47\nއެސްޖޭ ހާޑްވެއާގެ އިސްތިހާރުގައި ޕިންޑޭ.\nއެސްޖޭ ކޮންސްޓްރަކްޝަނަކީ އަޑު މަޑު އެކަމަކު، ބިޔަ ކުންފުންޏެކެވެ. އާންމުންނަށް ފަހަރުގައި އާ ނަމަކަށް ވެދާނެ އެވެ. ނަމަވެސް، އެސްޖޭ އަކީ ކޮންސްޓްރަކްޝަން ދާއިރާގެ އެންމެ އުހުގައި ފިޔަޖަހަމުން އަންނަ ކުންފުންޏެކެވެ.\nހައުސިން މިނިސްޓްރީން ސަރުކާރުގެ ޕްރޮޖެކްޓްތައް ނުވަތަ ޕީއެސްއައިޕީ ޕްރޮޖެކްޓްތައް ދޫކުރަން ކަނޑައަޅާފައިވާ މިންގަނޑުގެ އެންމެ މަތިން ދަރަޖަކުރެވޭ މަދު ކުންފުނިތަކުގެ ތެރޭގައި އެސްޖޭ ހިމެނެ އެވެ.\nސަބަބުތަކެއް ނެތިއެއް ވެސް ނޫނެވެ. ސަރުކާރުގެ ބޮޑެތި އެތައް ޕްރޮޖެކްޓެއް ކާމިޔާބުކަމާ އެކު ނިންމައި ހަވާލުކޮށްފައިވާތީ އެވެ. އޭގެ އިތުރުން އެސްޖޭން އަންނަނީ، ކޮންސްޓްރަކްޝަން މަސައްކަތްތަކުގެ އިތުރުން އިމާރާތްތައް ކުރެހުމާއި ކޮންސަލްޓަންސީ ދިނުން ފަދަ ކޮންސްޓްރަކްޝަން އިންޑަސްޓްރީގެ އެތައް ކަމެއް ކުރަމުންނެވެ.\nނަމަވެސް މިފަހަރު މިއޮތީ އެ ކުންފުނީގެ މަސައްކަތްތަކުގެ ވާހަކަ އެއް ނޫނެވެ؛ އެސްޖޭ ހާޑްވެއާގެ ތަފާތު އިސްތިހާރެއްގެ ވާހަކަ އެވެ. ޕިންޑޭއާ އެކު، އެސްޖޭ އިން އެންމެން ހެއްވާލި ވާހަކަ އެވެ.\nހުޅުމާލޭ ބޮޑުމަގުގައި ހުންނަ އެސްޖޭ ހާޑްވެއާގެ އިސްތިހާރާ އެކު، ޕިންޑޭ އޭނާގެ ސްޓައިލުގައި އަނެއްކާ ވެސް ދިވެހިންނަށް މި ވަނީ ފެނިގެން ގޮސްފަ އެވެ.\nއޮފީސް ޓެލެޑްރާމާ މުބާރާތުގައި، ކަސްޓަމުން ނެރުނު ޑްރާމާ އިން 1997 ވަނަ އަހަރު ދިވެހިންގެ ތެރެއަށް ތައާރަފްވެ، އެތައް ބައެއްގެ ލޯބި ހޯދި ޕިންޑޭގެ ކެރެކްޓާ ނުފެންނަތާ މިހާރު ވަނީ 10 ވަރަކަށް އަހަރު ވެފަ އެވެ.\nނަމަވެސް އެސްޖޭގެ އިސްތިހާރާ އެކު އޭނާ އަލުން ދިވެހިންގެ ކުރިމައްޗަށް މި ވަނީ ނިކުމެފަ އެވެ.\n"އަހަރެން ބޭނުން ކޮލެޓީއެއްގަ އިސްތިހާރު ހަދަން ލިބުނީމަ އަސްލު ކުޅުނީ. އެސްޖޭއާ އެކު އިތުރު އިސްތިހާރުތަކެއް ވެސް އެބަ ހަދަން. ވަރަށް އަވަހަށް އެ އިސްތިހާރުތައް ފެންނާނެ،" ޕިންޑޭ ބުންޏެވެ.\nޕިންޑޭ ބުނީ އޭނާ ފިލްމީ ދާއިރާއާ ދުރަށް ނުދާ ކަމަށެވެ. ނަމަވެސް ބޭނުންވާ ކޮލެޓީގައި މަސައްކަތް ކުރަން ފުރުސަތު ނުލިބޭތީއާއި، އޮފީހުގައި ބިޒީ ވުމުން އެކްޓިން އަށް އެހާ ސަމާލުކަން ނުދެވެނީ ކަމަށް އޭނާ ބުންޏެވެ.\n"އަސްލު އަބަދުވެސް އިންޓަރެސްޓް ހުރޭ. އެކަމު ބޭނުންވާ ކޮލެޓީގައި މަސައްކަތް ކުރަން ފުރުސަތު ނުލިބޭ ވަރަށް... އެސްޖޭ އިން އަހަރެން ބޭނުން ކޮލެޓީއެއްގަ އެކަން ކުރޭ،" އޭނާ ކިޔައިދިނެވެ.\nއެސްޖޭގެ އިސްތިހާރުގައި ޕިންޑޭ ފެނިގެން ދަނީ އޭނާގެ ޓްރޭޑްމާކް މަތިމަހާއި އެކުގަ، ހަމަ ކުރީގެ ޕިންޑޭއާ އެއްވެސް ތަފާތެއް ނެތި އެވެ. އޭނާ ކޮނޑުމަތީގައި އޮންނަ ރަތް ތުވާލިކޮޅު ވެސް އަދި ވެސް ގެންގުޅެ އެވެ. ލައިގެން ހުރީ ވެސް ހަމަ އޭނާގެ ޓްރޭޑްމާކް ހުދު ކޮނޑުކެނޑިއެކެވެ.\nއެސްޖޭ އިން ހާޑްވެއާ ވިޔަފާރިއަށް ނިކުމެ، އެމީހުންގެ ފުރަތަމަ ފިހާރަ ހުޅުމާލޭގައި ހުޅުވާފައިވާ އިރު އެތަނުން ކޮންސްޓްރަކްޝަން މަސައްކަތަށް ބޭނުންވަ ހުރިހާ ސާމާނެއް ލިބެން ހުންނާނެ ކަމަށް އެ ކުންފުނިން ބުނެ އެވެ. އެސްޖޭ އިން ބުނީ އެ ކުންފުނީގެ ހާޑްވެއާ އަކީ، ހުޅުމާލޭގައި އެއްޗެހި އެންމެ ހެޔޮ އަގުގައި ވިއްކާ ހާޑްވެއާ ކަމަށެވެ.\nހާޑްވެއާގެ އިތުރުން އެލްމިނިއަމް ދޮރާއި ދޮރުފަތާއި ޕާޓިޝަން ޖެހުމަށް ބޭނުންވާ ސާމާނު ވިއްކުމަށް އެލްމިނިއަމަށް ހާއްސަ ފިހާރައެއް، އެސްޖޭ އެލްމްނިއަމްގެ ނަމުގައި އެ ކުންފުނިން މާލޭގައި ހިންގަ އެވެ. އެ ކުންފުނިން ބުނީ، ރަށުގައި ހުރެފައި ގުޅާލުމުން އެ ފިހާރައިން ވިއްކާ ސާމާނުތައް ބޯޓަށް ގެންގޮސްދޭނެ ކަމަށެވެ.\nAliShinaan އަލީ ޝިނާން\n12 ވަނަ އެނިވާސަރީއަށް އައިޝްވާރްޔާ އާއި އަބީޝެކް ރާއްޖޭގައ\nދޮރެއް ވެއްޓި ވިކީގެ ކޯ ކަށިގަނޑު ފްރެކްޗާ ވެއްޖެ


Ras Online - އިނގިރޭސި ޕްރިމިއަރ ލީގު: ޗެލްސީއަށް ފަސޭހަ މޮޅެއް\nއިނގިރޭސި ޕްރިމިއަރ ލީގު: ޗެލްސީއަށް ފަސޭހަ މޮޅެއް\nޗެލްސީ އާއި ބްރައިޓަން ބައްދަލުކުރި މެޗްގެ ތެރެއިން\nއިނގިރޭސި ޕްރިމިއާ ލީގުގައި ބްރައިޓަންގެ މައްޗަށް 1-3 އިން ކުރިހޯދައި ޗެލްސީން ލީގުގެ ފެށުން ރަނގަޅުކޮށްފިއެވެ.\nމި ފަހަރުގެ ސީޒަނަށް ޓީމު ތައްޔާރުކުރުމުގެ ގޮތުން 200 މިލިއަން ޕައުންޑަށް ވުރެ އިތުރަށް ހަރަދުކުރި ޗެލްސީން ބްރައިޓަންގެ މައްޗަށް ކުރި ހޯދި މެޗްގައި ޗެލްސީން ލީޑުނެގީ މެޗުގެ 23 ވަނަ މިނިޓްގަައި ކެޕްޓަން ޖޯޖީނިއޯ ޖެހި ޕެނަލްޓީ އަކުންނެވެ. މި ޕެނަލްޓީ އަކީ މި ސީޒަންގައި އެޓީމާ އަލަށް ގުޅުނު ޖަރުމަންގެ ވާނާ އަށް ބްރައިޓަންގެ އޮސްޓްރޭލިއާ ކީޕަރު މެޓް ރަޔާން ކުރި ފައުލަކަށް ރެފްރީ ދިން ޕެނަލްޓީ އެކެވެ.\nބްރައިޓަން އިން ނަތީޖާ ހަމަހަމަ ކުރީ ދެ ވަނަ ހާފްގެ ކުޅުން ފެށިތާ 10 މިނިޓް ތެރޭ ބެލްޖިއަމްގެ ވިންގް ލެއަަންޑްރޯ ޓްރޮސާޑް ޖެހި ގޯލުންނެވެ. އޭގެ ދެ މިނިޓް ފަހުން ޗެލްސީ އަށް ދެ ވަނަ ފަހަރަށް ލީޑުނަގައިދިނީ ޒުވާން ޑިފެންޑަރު ރީސް ޖޭމްސް އެވެ. ޗެލްސީގެ ތިން ވަނަ ގޯލު ޖެހީ މެޗުގެ 66 ވަނަ މިނިޓްގައި ކާޓް ޒޫމާ އެވެ. ކޯނަރަކުން އޭރިއާ ތެރެއަށް ހުރަސްވި ބޯޅަ އަށް ލިބުމުން އޭނާ ޖެހި ބޯޅަ ގޮލަށް ވަނީ ބްރައިޓަންގެ ޑިފެންޑަރު އެޑަމް ވެބްސްޓާ ފައިގައި ޖެހިފަ އެވެ.\nރޭގެ މޮޅާ އެކު ޗެލްސީން ވަނީ ޕްރިމިއާ ލީގުގެ ތާރީހުގައި 2000 ވަނަ މޮޅު ހަމަކޮށްފަ އެވެ. އެ ޓީމަކީ އެ އަދަދަށް މެޗުން މޮޅުވި ތިން ވަނަ ޓީމެވެ. އަނެއް ދެ ޓީމަކީ މެންޗެސްޓާ ޔުނައިޓެޑާއި އާސެނަލެވެ.\nރޭ ދެން ކުޅުނު މެޗްގައި ވުލްވްސް ވަނީ ޝެފީލްޑް 2-0 ން ބަލިކޮށްފައެވެ. މެޗުގެ3ވަނަ މިނެޓުގައި ވުލްވްސްގެ ރައުލް ހިމެނޭޒް ލަނޑު ޖެހި އިރު އޭގެ ތިން މިނެޓު ފަހުން ސައިސް ވަނީ ލަނޑެއް ޖަހައި 2-0 އަށް ނަތީޖާ ބަދަލުކޮށްފައެވެ. މިއީ ވުލްވްސްގެ ރައުލް ހިމެނޭޒް އެޓީމަށް ކުޅެދިން 100 ވަނަ މެޗެވެ. މިމެޗުގެ މޮޅު ކުޅުންތެރިޔާއަކީ ވެސް ރައުލް ހިމެނޭޒް އެވެ.


Raees Yameen aai Saudi rasgefaanu badhhalu kuravvaifi | Mihaaru\nރައީސް އަބްދުﷲ ޔާމީނާއި ސައުދީ ރަސްގެފާނު ސަލްމާން މިއަދު ބައްދަލުކުރައްވަނީ. -- ފޮޓޯ: ރައީސް އޮފީސް\nރައީސް ޔާމީނާއި ސައުދީ ރަސްގެފާނު ބައްދަލުކުރައްވައި ރަސްމީ ވާހަކަތައް ބާއްވައިފި\n04 އޮކްޓޯބަރ 2016 - 21:43 21 comments\nރައީސް އަބްދުﷲ ޔާމީން ސައުދީ އަރަބިއްޔާއަށް މިހާރު ކުރައްވަމުން ގެންދަވާ ރަސްމީ ދަތުރުފުޅުގައި އެ ގައުމުގެ ރަސްގެފާނު ސަލްމާން ބިން އަބްދުލް އަޒީޒްއާ މިއަދު ބައްދަލުކުރައްވައި ދެ ގައުމުގެ ރަސްމީ ވާހަކަތައް ބާއްވަވައިފި އެވެ.\nރައީސް ޔާމީން މިއަދު މެންދުރު ފަހު ޝާހީ ގަނޑުވަރަށް ވަޑައިގަތުމުން މަރުހަބާ ވިދާޅުވީ ރަސްގެފާނު ސަލްމާނެވެ. ރައީސަށް ރަސްމީ ގޮތުން މަރުހަބާ ދެންނެވުމުގެ ރަސްމިއްޔާތަށް ފަހު އެ މަނިކުފާނުގެ ޝަރަފުގައި ރަސްގެފާނު ޖާފަތެއް ބޭއްވެވި އެވެ. މި ޖާފަތް އޮތީ މިއަދު މެންދުރުފަހު ރަސްގެފާނު ސަލްމާންގެ ޝާހީ ގަނޑުވަރުގަ އެވެ.\nމި ފަރިއްކޮޅުގައި ސައުދީގެ ޝާހީ އާއިލާގެ އިސް ބޭފުޅުންނާއި މިނިސްޓަރުން އަދި ސައުދީ ސަރުކާރުގެ އިސް ވެރިން ބައިވެރިވެވަޑައިގެންނެވި އެވެ. މީގެ އިތުރުން ރައީސްގެ އަރިހުގައި ވަޑައިގެންނެވި ދިވެހި ވަފުދުގެ އިސް ބޭފުޅުން ވެސް ބައިވެރިވެވަޑައިގެންނެވި އެވެ.\nރައީސް ޔާމީނަށް ސައުދީ ރަސްގެފާނު ސަލްމާން މިއަދު ރަސްމީކޮށް މަރުހަބާ ދަންނަވަނީ. --ފޮޓޯ: ރައީސް އޮފީސް\nރަސްގެފާނު ސަލްމާނާއި ރައީސް ޔާމީން ބައްދަލުކުރައްވައި ބޭއްވެވި ރަސްމީ ވާހަކަތަކުގައި ރަސްގެފާނު ވަނީ ރާއްޖެއާ އެކު އިތުރަށް ގުޅުން ބަދަހިކުރެއްވުމަށް ބޭނުންފުޅުވާ ކަމަށް ވިދާޅުވެފަ އެވެ.\nސައޫދީ އާއި ރާއްޖޭގެ ގާތް ގުޅުމުގައި މުހިންމު ހިސާބަކަށް އާދެވިފައިވާ ކަމަށާއި ސައޫދީ އަކީ އަބަދުވެސް ރާއްޖޭގެ ތަރައްގީގެ މުހިންމު ބައިވެރިއެއް ކަމަށް ވިދާޅުވި ކަމުގައި ރައީސް އޮފީހުން ބުންޏެވެ. އަދި ރައީސް ވަނީ ރަސްގެފާނު ރާއްޖެ އަށް ވަޑައިގަތުމަށް ދައުވަތު ދެއްވައިފަ އެވެ.\nރައީސް ޔާމީންގެ ޝަރަފުގައި ސައޫދީ ރަސްގެފާނު ސަލްމާން މިއަދު ދެއްވި ފަރިއްކޮޅުގައި. -- ފޮޓޯ: ރައީސް އޮފީސް\nރައީސް ޔާމީން ސައުދީއަށް ރަސްމީ ދަތުރުފުޅެއް ފެއްޓެވީ އިއްޔެ އެވެ.\nއެ ދަތުރުފުޅުގައި ރައީސް ޔާމީން ވަނީ ސައުދީ ފަންޑުގެ ޗެއާމަން އަދި މެނޭޖިން ޑިރެކްޓަރު ޔޫސުފް އަލް ބައްސާމްއާ މިއަދު ހެނދުނު ބައްދަލުކުރައްވައިފަ އެވެ. މިބައްދަލުކުރެއްވުން އޮތީ ކިންގް ސައުދު ގެސްޓް ޕެލެސްގައި ކަމަށް ރައީސް އޮފީހުން ބުންޏެވެ.\nއެ ބައްދަލުކުރެއްވުމުގައި ދެ ބޭފުޅުން ވަނީ ރާއްޖޭގައި ކުރިއަށްގެންދާ ތަރައްގީގެ މަޝްރޫއުތަކަށް ސައުދީގެ ފަރާތުން އިތުރަށް އެހީތެރިކަން ފޯރުކޮށްދެވޭނެ ދާއިރާތަކާ ބެހޭ ގޮތުން މަޝްވަރާކުރައްވާފައި ކަމަށް ރައީސް އޮފީހުން ބުންޏެވެ. އަދި މަސްވެރިކަމުގެ ދާއިރާ އިތުރަށް ތަރައްގީކުރުމަށާއި ކުދި އަދި މެދު ފަންތީގެ ވިޔަފާރި ކުރިއެރުވުމަށް ސައުދީ ފަންޑުގެ ފަރާތުން އެހީތެރިކަން ފޯރުކޮށްދެވޭނެ ގޮތްތަކާމެދު ވެސް ދެ ބޭފުޅުން މަޝްވަރާކުރެއްވި ކަމަށް ރައީސް އޮފީހުން ބުންޏެވެ.\nސައުދީ ފަންޑުން ވަނީ ދާދިފަހުން ވެސް އިބްރާހިމް ނާސިރު އިންޓަނޭޝަނަލް އެއާޕޯޓުގެ ޓާމިނަލް ތަރައްގީކުރުމަށް 100 މިލިއަން ޑޮލަރުގެ ލޯނެއް ދިނުމަށް ސޮއިކޮށްފަ އެވެ.\nއިތުރު ލިޔުންތައް ސައޫދީ އަރަބިއްޔާ ސައޫދީ ރަސްގެފާނު ރާއްޖެ-ސައުދީ ރައީސް އަބްދުﷲ ޔާމީން ސަލްމާން ރަސްގެފާނު\nސައުދީ ސަމިޓްގައި ރައީސް ޔާމީން ބައިވެރިވެވަޑައިގެންފި\n3 years ago 172


Madhuvanee emme membereh, 66 hamavumun MDP ah Gaanoonuasaasee...\nމަދުވަނީ އެންމެ މެމްބަރެއް، 66 ހަމަވުމުން އެމްޑީޕީއަށް ގާނޫނުއަސާސީ އިސްލާހު ކުރެވޭނެ\nމަޖިލީހުގެ ހަތަރު ބައިކުޅަ ތިންބައި އަގުލަބިއްޔަތު ބޭނުންވޭ\nއަމިއްލަ މެމްބަރުންތަކެއް އެމްޑީޕީއާ ގުޅުން ގާތް\nފުރަތަމަ އިސްލާހު ކުރަންވީ ޖުޑީޝަރީ\nކ. މާލެ 14 އޭޕުރިލް 2019 | އާދީއްތަ 23:37 17,800\nއެމްޑީޕީއަށް މަޖިލިސް އިންތިހާބުގައި ލިބުނު ކާމިޔާބީ ފާހަގަ ކުރުމަށް ލޮނުޒިޔާރަތްކޮޅުގައި ބޭއްވި އުފާފާޅު ކުރުމުގެ ތެރެއިން - ސަން\nގާނޫނުއަސާސީ އިސްލާހު ކުރުމުގެ އިޖުރާއަތްތައް ބަޔާންކޮށްފައި ވަނީ ގާނޫނުއަސާސީގެ 12 ވަނަ ބާބުގައެވެ. އެ ބާބުގައި ބުނެފައި ވަނީ ގާނޫނުއަސާސީ އިސްލާހު ކުރެވޭނީ ރައްޔިތުންގެ މަޖިލީހުގެ ޖުމްލަ މެމްބަރުންގެ ހަތަރުބައިކުޅަ ތިންބައި އަގުލަބިއްޔަތު ލިބިގެން ކަމަށެވެ. އާ މަޖިލީހުން އެކަން ކުރާނަމަ، 87 މެމްބަރުންގެ ތެރެއިން 66 މެމްބަރުންގެ އަގުލަބިއްޔަތު ބޭނުންވާނެއެވެ.\nސަރުކާރު ހިންގާ މައި ޕާޓީ، އެމްޑީޕީން އެކަން ކުރަން ބޭނުންނަމަ، ބޭނުން ވާނީ އެންމެ މެމްބަރެކެވެ. އެ ޕާޓީން ވަނީ އާ މަޖިލީހުގެ 65 ގޮނޑި ކަށަވަރު ކޮށްފައެވެ. އަމިއްލަ ގޮތުން އިންތިހާބުވި ހަތް މެމްބަރުންގެ ތެރެއިން މެމްބަރަކު އެމްޑީޕީއާ ގުޅިއްޖެނަމަ، އެހެން ޕާޓީއަކާ ނުބެއްސި އެކަން ކުރެވިދާނެއެވެ.\nއެ މަސައްކަތުގެ ފިޔަވަޅަކާ ގާތަށް އެމްޑީޕީ ޖެހިފައިވާއިރު، އެންމެ ބޮޑަށް މި ދުވަސްވަރު ދައްކަމުން ދަނީ ވެރިކަމުގެ ނިޒާމުގެ ބަހުސެވެ. ރާއްޖޭގައި އޮތީ މަސްހުނި ނިޒާމެއް ކަމަށާއި ބޭނުން ވަނީ ފުރިހަމަ ނިޒާމެއް ކަމަށް ބުނެ ކުރާ ބަހުސްގެ އަޑެވެ. ގާނޫނުއަސާސީއަށް އިސްލާހު ގެނެސްގެން ވެރިކަމުގެ ނިޒާމު ބަދަލު ކުރުމަށް ވުރެ، ބޮޑެތި މުހިއްމު ބަދަލުތަކެއް ރާއްޖެއަށް ވަނީ މުހިއްމުވެފައެވެ.\nއެމްޑީޕީ، ޕާޓީއެއްގެ ގޮތުގައި ރަޖިސްޓްރީ ކުރި ފަހުން، ވޭތުވެދިޔަ 13 އަހަރު އެ ޕާޓީން އަޑު އުފުލަމުން ދިޔައީ އިސްލާހަަށެވެ. ބޭއިންސާފާއި އަނިޔާ ނައްތާލައި، އިންސާފާއި އަދުލުވެރިކަން ގާއިމު ކުރުމަށެވެ. ފުދުއްތެރިކަމާއި ދުޅަހެޔޮ މުޖުތަމައުއެއް ހޯދައި ދިނުމަށެވެ. އިސްލާހީ އެ މަސައްކަތުގައި މިއަދު އެ ވަނީ ބޭނުންވި ލަނޑުދަނޑިއަށް އެ ޕާޓީ ވާސިލުވެވިފައެވެ. ވެރިކަން ލިބިއްޖެއެވެ. މަޖިލީހުގެ ސާފު އަގުލަބިއްޔަތު ހޯދައިފިއެވެ.\nދެން އޮތީ ވައުދުތައް ފުއްދުމެވެ. އިންސާފު ގާއިމު ކުރުމެވެ. އަދުލުވެރި ދައުލަތެއް ބިނާކުރުމެވެ. ނުކުރެވި ހުރި ކަންކަން ކުރުމެވެ. ވައުދެއް ނުފުއްދި އޮތުމަށް ދައްކާނެ އިތުރު ބަހަނާއެއް އެމްޑީޕީއަށް ދެން ނެތެވެ.\nއެންމެ ހަރު އަޑުން، އެމްޑީޕީން އަޑު އުފުލަމުން ދިޔައީ ޖުޑީޝަރީ އިސްލާހު ކުރާ ވާހަކައެވެ. ފަނޑިޔާރުގެ ހަމަމަގަށް އެޅުވުމުގެ ވާހަކައެވެ. އެކަން ކުރަން ވެސް އެމްޑީޕީއަށް އިތުރަށް ބޭނުން ވަނީ އެންމެ ގޮނޑިއެކެވެ. އަދުލު އިންސާފާ ގުޅޭ ގޮތުން ގާނޫނުއަސާސީގެ ހަ ވަނަ ބާބުގައި ބުނެފައިވާ ކަންކަން އިސްލާހު ކުރާނަމަ، އެކަން ކުރަން ވެސް މަދުވަނީ އެންމެ މެމްބަރެކެވެ. ގާނޫނުއަސަސީގެ ހަތް ވަނަ ބާބުގެ 175 ވަނަ މާއްދާގައި ބުނާ ޖުޑީޝަލް ސާވިސް ކޮމިޝަން (ޖޭއެސްސީ) އެކުލެވިގެންވާ ގޮތް ބަދަލު ކުރެވޭ ވަރުގެ އަގުލަބިއްޔަތެއް ހޯދަން ވެސް މަދުވަނީ އެންމެ މެމްބަރެކެވެ.\nއާ މަޖިލީހުގެ މެމްބަރުން އަންނަ މަހުގެ 28 ވަނަ ދުވަހު ހުވާ ކުރުމާ އެކު، ޖޭއެސްސީގެ އަގުލަބިއްޔަތު ބޭނުންވާ ކޮޅަކަށް އަބުރާލެވިދާނެއެވެ. މަގާމުގެ ހައިސިއްޔަތުން، ޖޭއެސްސީއަށް އައްޔަން ކުރައްވާފައިވާ ބޭފުޅުން، މަޖިލީހުގެ ސިންޕަލް މެޖޯރިޓީއަކުން ބަދަލު ކުރެވިދާނެވެ. ނަމަވެސް އެއީ ވަގުތީ ހައްލެކެވެ.\nވަގުތީ ގޮތުން ޖޭއެސްސީގެ އަގުލަބިއްޔަތު ވަކިކޮޅަކަށް އަބުރާލުމަކީ ހައްލެއް ނޫނެވެ. އިސްލާހީ މަސައްކަތްތެރިން ބުނަމުން ދަނީ ފަނޑިޔާރުންނާމެދު ފިޔަވަޅު އެޅުމަށް ފަނޑިޔާރުން ޖޭއެސްސީގައި ތިބުމަކީ ހަމަޖެހޭ ކަމެއް ނޫން ކަމަށެވެ. ސުޕްރީމް ކޯޓާއި ހައި ކޯޓާއި ދަށު ކޯޓުގެ ތިން ފަނޑިޔާރުން މިހާރު ވެސް ޖޭއެސްސީގައި ތިއްބަވައެވެ.\nދާއިމީ ހައްލަކަށް ދާނަމަ، އެންމެ ފުރަތަމަ ވެސް ޖެހޭނީ ގާނޫނުއަސާސީ އިސްލާހު ކުރާށެވެ. ޖުޑީޝަރީ އެކުލެވިގެންވާ ގޮތް ތަރުތީބު ކުރާށެވެ. އެކަމުގައި ތެދު ނިޔަތަކާއި ރަނގަޅު މަގުސަދެއް އޮންނަންވާނެއެވެ. ދައުލަތުގެ ހުރިހާ ކަމަކަށް ވުރެ ބޮޑަށް ޖުޑީޝަރީ އިސްލާހު ކުރުން ހަމަ މުހިއްމު ވަނީ ސަބަބެއް ނެތިއެއް ނޫނެވެ.\nފައިސާ އާއި ނުފޫޒާއި އަމިއްލަ މަންފާއަށް ހުކުމްތައް ކުރެއްވި ކަމަށް ގާޒީން ވަނީ އެއްބަސްވެފައެވެ. އެބޭފުޅުން އަމިއްލައަށް ސޮައި އަޅައި، އިއުތިރާފުވެފައިވާ ބަޔާންތަކުގައި ބުނެފައި ވަނީ ވަކި މީހަކު ބުނީތީ، ވަކި ގޮތަކަށް ހުކުމްތައް ކުރެއްވި ކަމަށެވެ. ކަތި ވަޅިން ޅިޔަ އަޅައި، ކައްޓާއި މަހާ ވަކިކޮށް، ފުރާނަ ދުއްވާލި ގާތިލުންނަށް ގިސާސް ހިފުމަށް ހުރި ދޮރުތައް ބަންދުވެފައި ވަނީ ފަނޑިޔާރުގޭގައި އަދުލުވެރިކަމެއް ނެތުމުންނެވެ.\nއަދުލުވެރިކަމުގެ ސިފަ ނެތް ފާސިގަކު ފަނޑިޔާރުކަމުގައި ބައިންދައިގެން މި ދީބަށް ލިބޭނެ މޮޅެއް ނޯންނާއެވެ. ސިޔާސީ ވިސްނުމުން، ސިކުނޑި ކިލަނބުވެ، މޫރޫއަތްތެރިކަމުގެ ސިފަ ނެތް ގާޒީން ނިޔާ ކަނޑައަޅަން ކޯޓުތަކަށް އައްޔަން ކޮށްގެން ނުވާނެއެވެ. ގާޒީންނަކީ އާދައިގެ މީހުންނަށް ވުރެ ވެސް ބޮޑަށް ރިވެތި އަހްލާގީ މިންގަނޑުތަކާ އެއްގޮތްވާ ގޮތުގެ މަތިން އެބައިމީހުންގެ އަމަލާއި ބަސްމަގު ސީދާ ކުރުމުގެ މައްޗަށް އަބަދުމެ ފާރަވެރިވެ، ފަރުވާތެރިވެ، އެކަމަށް ސަމާލުވާންޖެހޭ އެކެވެ. އެފަދަ ބަޔަކު ހޯދުމުގެ ދަތުރު ފަށަންވީ ވަގުތު ޖެހިއްޖެއެވެ.\nނިޒާމުގެ ވާހަކަ ހުއްޓާލައި، ވެރިކަމުގެ ލައްޒަތުގެ ވާހަކަ ބާއްވައި، ޖުޑީޝަރީ އިސްލާހު ކުރުމަށް ބޭނުންވާ މަގަށް ރާއްޖެ އަނބުރާލަން ފަށާ ދަތުރަށް އިތުރަށް ބޭނުންވަނީ އެންމެ މީހެކެވެ. އެމްޑީޕީ ޕާލަމެންޓްރީ ގްރޫޕުގައި މިވަގުތު ތިއްބެވި 65 މެމްބަރުންގެ ފައުޖާ ގުޅޭނެ މެމްބަރެވެ. ކަސިޔާރު މަގުން ގެއްލިގެން ނުދާނެ މެމްބަރެކެވެ. ގާނޫނުއަސާސީ އިސްލާހު ކުރެވޭނީ އޭރުންނެވެ.\nއެންމެ ފަހުން އަޕްޑޭޓް ކުރީ:3ހަފްތާކުރިން | ރިވިއު ކުރީ: ޙުސައިން ޙަސަން


ޓީޗަރ ( ބިޒްނަސް ސްޓަޑީޒް)- ރ.ފައިނު ސްކޫލް\nޓީޗަރ ( ބިޒްނަސް ސްޓަޑީޒް)\nސީ.އެސް.11-2- ސީ.އެސް 15-5\nރ.ފައިނު ސްކޫލް / އެކަޑަމިކް ސެކްޝަން\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގނޑު ލެވެލް9ނުވަތަ އެއަށްވުރެ މަތީ ސަނަދެއް އޮތުން\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑު ލެވެލް7ނުވަތަ 8 ގެ ސަނަދެއް އޮތުން.\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑު ލެވެލް6ގެ ސަނަދެއް އޮތުން.\nކިޔަވައިދިނުމުގެ ރޮނގުން ޤައުމީ ސަނަދުތަކުގެ އޮނިގަނޑު ލެވެލް5ގެ ސަނަދެއް އޮތުން.\nހަވާލުކުރެވިފައިވާ މާއްދާ ނުވަތަ މާއްދާތައް މުޤައްރަރުގައިވާ މިންވަރަށް ދަރިވަރުންނަށް އުގަންނައިދިނުން\nފުރިހަމަ ކޮށްފައިވާ ސިވިލް ސަރވިސްގެ ވަޒީފާއަށް އެދޭ ފޯމު (މި ފޯމު ސިވިލް ސަރވިސް ކޮމިޝަނުގެ ވެބްސައިޓުން އަދި މިއިދާރާގެ ވެބްސައިޓުންނާއި ކައުންޓަރުން ލިބެންހުންނާނެއެވެ.)\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް، ނުވަތަ އައި.ޑީ ކާޑް ގެއްލިފައިވާނަމަ، އެފަރާތެއްގެ އުފަންދުވަހު ސެޓުފިކެޓް، ޕާސްޕޯޓް ނުވަތަ ޑްރައިވިންގ ލައިސަންސް.\nވަޒީފާއަށް އެދޭ ފޯމު ރ. ފައިނު ސްކޫލްގެ ކައުންޓަރުން ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ www.csc.gov.mv ވެބްސައިޓުން މި ފޯމު ޑައުންލޯޑް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 30 ނޮވެމްބަރ 2020 ވާ ހޯމަ ދުވަހުގެ 13:30 ގެ ކުރިން، ރ.ފައިނު ސްކޫލަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ.\nއީމެއިލް އެޑްރެހަކީ [email protected] އަދި [email protected] އެވެ.\nމި ވަޒީފާއަށް އެދި ހުށަހަޅާ، ޝަރުތު ހަމަވާ ފަރާތްތަކުގެ އަދަދު 10 އަށްވުރެ ގިނަނަމަ، ތައުލީމީ ފެންވަރާއި ތަޖުރިބާއަށް ބަލައި ވަޒީފާއަށް ކުރިމަތިލާފައިވާ ފަރާތްތަކުގެ ތެރެއިން އެންމެ މަތިން މާކްސްލިބޭ 10 ފަރާތް ޝޯޓްލިސްޓް ކުރެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނެ ތަން އިޢުލާނަށް މުއްދަތު ހަމަވާތާ ރަސްމީ 05 ދުވަސްތެރޭ އަންގާނެއެވެ. އަދި މިމަޤާމަށް ކުރިމަތިލާ ފަރާތްތަކުން، އެ މުއްދަތުގައި އިންޓަރވިއުއަށް ހާޟިރުވުމަށް ތައްޔާރުވެގެން ތިބުން އެދެމެވެ.\nމަހެއްގެ މައްޗަށް ދެވޭނެ އުޖޫރައިގެ މިންވަރު\nއޯ ލެވެލް ކޮލިފިކޭޝަން\nއޭ ލެވެލް ކޮލިފިކޭޝަން\nވަޒީފާ އަދާކުރަމުންދާ ފަރާތެއްނަމަ، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިއުތިރާޒެއް ނެތްކަމަށް، އެމުވައްޒަފު ވަޒީފާ އަދާކުރާ އޮފީހުގެ ލިޔުމެއް ވަޒީފާއަށް އެދޭ ފޯމާއެކު ހުށަހަޅަންވާނެއެވެ.\nވަޒީފާއަށް ކުރިމަތިލާ ފަރާތްތަކުން ހަށަހަޅާ ލިޔުންތަކަށް ޕޮއިންޓް ދެވޭނީ ހަމައެކަނި ވަޒީފާއަށް އެދޭ ފޯމުގައި ތައުލީމާއި ތަމްރީން އަދި ތަޖުރިބާގެ ބައިގައި ލިޔެ، ފޯމާއެކު ހަށަހަޅާފައިވާ ލިޔެކިޔުންތަކަށެވެ.\nމިއިއުލާނާއި ގުޅިގެން މިމަޤާމަށް ކުރިމަތިލާ ފަރާތްތަކުގެ ތެރެއިން ޝަރުތު ހަމަވާ ފަރާތްތަކާއި އިންޓަރވިއު ކުރުމަށްފަހު އެންމެ މަތިން މާކްސް ލިބޭ އަދި އެންމެ ޤާބިލްކަމަށް ފެންނަ ފަރާތަކަށް މިވަޒީފާ ހަމަޖައްސަވައި ދެވޭނެއެވެ.\nމި ވަޒީފާއަށް ހޮވޭ ފަރާތަކުން ވަޒިފާއަށް ހޮވުނުކަން އަންގާތާ5ދުވަސްތެރޭ ކުށުގެ ރެކޯޑް ފޯމް ފުރިހަމުކުރެއްވުމަށްފަހު މި މިނިސްޓްރީއަށް ހުށަހަޅުއްވަން ޖެހޭނެއެވެ.\nމި އިޢުލާނާ ގުޅިގެން މަޢުލޫމާތު ސާފުކުރުމަށް ގުޅާނީ 3341423/6580358 އަށެވެ. އީ-މެއިލް ކުރާނީ [email protected] ނުވަތަ [email protected] އަށެވެ.\nޕަބްލިޝްކުރި ތާރީޚު: 19 ނޮވެންބަރު 2020\nޕަބްލިޝްކުރި ގަޑި: 2116


Column Asdhandi: Raees Yameen aai Maumoon ge koalhun foarigadha hisabegga! | Mihaaru\nކޮލަމް އަސްދަނޑި: ޔާމީނާއި މައުމޫނުގެ ކޯޅުން ފޯރިގަދަ ހިސާބެއްގައި!\nރައީސް އަބްދުﷲ ޔާމީން (ވ) އާއި ކުރީގެ ރައީސް މައުމޫން ސަލާމްކުރައްވަނީ: ގުޅުން ރަނގަޅެއް ނޫން --ފޮޓޯ: ރައީސް އޮފީސް\n29 ޖޫން 2016\nމައުމޫން ފައުންޑޭޝަނުން މިދިޔަ ހަފުތާގެ ބުދަދުވަހުގެ ރޭ ބޭއްވި ރަމަޟާން މަސް އިހުޔާކުރުމުގެ ފޯރަމްގެ ތެރެއިން އެއް ބައެއްގެ ސަމާލުކަން ހުއްޓުނީ އޭގެ ކުރީ ރޭ ހޯމް މިނިސްޓަރުގެ މަގާމުން އިސްތިއުފާ ދެއްވި އުމަރު ނަސީރަށެވެ. ކުރީގެ ރައީސް އަދި ޕީޕީއެމްގެ ރައީސް މައުމޫން އަބްދުލް ގައްޔޫމްއާ ޖެހިގެން ވާތް ފަރާތުން ދެ ވަނަ އަށް އިންނެވީ އުމަރެވެ. އުމަރާއި މައުމޫނާ ދެމެދުގައި އިންނެވީ މައުމޫންގެ ދަރިކަލުން މުހައްމަދު ފާރިސް މައުމޫނެވެ.\nމި މަންޒަރު ބައެއް މީޑިއާތަކާއި ޝޯޝަލް މީޑިއާގައި އެ ރޭ އެނބުރެން ފެށީ ސަބަބުތަކެއް ނެތިއެއް ނޫނެވެ. އެ ރެއާ ހަމައަށް، މި ރޯދަމަހު މައުމޫން ފައުންޑޭޝަނުން ބޭއްވި ދެ ޖަލްސާގައި ވެސް އުމަރެއް ނެތެވެ. އެކަމަކު މަގާމުން އިސްތިއުފާ ދެއްވުމަށް ފަހު، އެ ފޯރަމްގައި އުމަރު ބައިވެރިވެވަޑައިގެން، މައުމޫނާއި ފާރިސްއާ އެހާ ގާތުގައި އިންނެވުމަކީ އުމަރު ދެއްވި މެސެޖެއް ކަމަށް ބެލެވެ އެވެ. އެ މެސެޖް ރައްދުވަނީ ރައީސް އަބްދުﷲ ޔާމީނަށް ނުވަތަ މި ސަރުކާރަށެވެ. ސަބަބަކީ ރައީސް ޔާމީނާއި މައުމޫނާ ދެ ބޭފުޅުންގެ ދެމެދުގައި މިހާރު ކަންކަން ގޯސްވެފައިވާ މިންވަރެވެ. ގުޅުން ހީނަރުވެފައިވާ މިންވަރެވެ. އުމަރު ވެސް މަގާމުން ކުއްލި ގޮތަކަށް އިސްތިއުފާ ދެއްވީ ރައީސް ޔާމީންއާ ދެމެދު އުފެދުނު ނުތަނަވަސްކަމެއްގެ ތެރެއިން ކަމަށް ވެ އެވެ. މި ނުތަނަސްކަމުގެ ތެރެއިން މައުމޫންގެ އަރިހުގައި އުމަރު ހުންނަވަނިކޮށް ފެނުމާއި އުމަރާ ގުޅޭ ގޮތުން މައުމޫން ދައްކަވާ ކޮންމެ ވާހަކައަކީ ސިޔާސީ ގޮތުން ރައީސް ޔާމީނަށް ރައްދުވާ މެސެޖެއް ވެސް މެ އެވެ.\nމައުމޫން ފައުންޑޭޝަނުން މިދިޔަ ހަފުތާގެ ބުދަދުވަހުގެ ރޭ ބޭއްވި ޖަލްސާގައި އުމަރު ބައިވެރިވެވަޑައިގަންނަވަނީ.\nއުމަރުގެ އިސްތިއުފާއާ ގުޅޭ ގޮތުން މައުމޫން ކުރެއްވި ޓްވީޓްގައި ވެސް ވަނީ އުމަރަށް ތާއީދު ކުރައްވައިފަ އެވެ. މައުމޫން ވިދާޅުވި ގޮތުގައި އުމަރަކީ ޝަރަފުވެރި، ނަޒާހަތްތެރި ބޭފުޅެކެވެ.\nއުމަރުގެ އިސްތިއުފާގެ އަނެއް ދުވަހު، އޭނާ އަށް މައުމޫން ތައުރީފު އޮއްސާލެއްވި އިރު، ހަމަ އެ ދުވަހު ރާއްޖޭގެ ނައިބު ރައީސް ކަމަށް ރައީސް ޔާމީން އައްޔަން ކުރެއްވި އަބްދުﷲ ޖިހާދަށް އެންމެ ކުޑަމިނުން މަރުހަބާއޭ ވެސް މައުމޫން ވިދާޅުވެފައެއް ނުވެ އެވެ. ކެބިނެޓާ އަލަށް ގުޅިވަޑައިގެންނެވި ދެ ބޭފުޅުންނަށް ވެސް މައުމޫންގެ ތައުރީފެއް، ނުވަތަ މަރުހަބާގެ ބަސްތަކެއް ނީވެ އެވެ. ސަރުކާރު ހިންގާ ޕާޓީގެ ރައީސް ކަމަށް ވީ ނަމަވެސް، ސަރުކާރުން ކުރާ އެއްވެސް ކަމަކާ އުފާފުޅުވެގެން، އެކަން ފަހަކަށް އައިސް މައުމޫން ފާހަގައެއް ނުކުރައްވަ އެވެ. ހުންނަވަނީ ހިމޭނުންނެވެ. އެއިން އެމަނިކުފާނު ދެއްވާ އެއް މެސެޖަކީ ކަންކަން ގޯސްކަމުން އެއްޗެކޭ ވިދާޅުވުމަށް ވުރެ ހަނުހުންނެވުން ރަނގަޅީ ކަމެވެ. ޕާޓީގެ ތެރެއިން ކަންކަން ހައްލުކުރައްވަން ސީދާ ރައީސް ޔާމީނާ މުއާމަލާތް ނުކުރައްވާ ކަމެއް ނޭނގެ އެވެ.\nޔަގީންވާ އެއް ކަމަކީ ރައީސް ޔާމީނާއި މައުމޫނާ ދެ ބޭފުޅުންގެ ގުޅުން ވަރަށް ބޮޑަށް ހީނަރުވެ، މައުމޫންގެ ބައެއް ސިޓީތަކަށް ރައީސް ޔާމީން ޖަވާބު ވެސް ނުދެއްވާ ކަމެވެ. މައުމޫންގެ ބައެއް އެސްއެމްއެސްތަކަށް ވެސް ރައީސް ޔާމީން އަޅާނުލައްވާ ކަމަށް ދެ ބޭފުޅުންގެ އަރިސް ބޭފުޅުން ވިދާޅުވެ އެވެ. މިކަން ރައީސް ޔާމީން މިހެން ކުރެއްވި ނަމަވެސް، މިދިޔަ ދުވަސްތަކުގައި ކަން ހިނގާފައިވާ ގޮތަށް ބަލާއިރު، މައުމޫން ދެކޮޅު ހެއްދެވި ކޮންމެ ކަމެއް ރައީސް ޔާމީންގެ "އަތަށް ވަނީ ގޮވައިފަ" އެވެ.\nކުރީގެ ރައީސް އަދި ޕީޕީއެމްގެ ރައީސް މައުމޫން ވާހަކަފުޅު ދައްކަވަނީ: ރައީސް ޔާމީނާ ދެ ބޭފުޅުންގެ ގުޅުން ވަނީ ވަރަށް ބޮޑަށް ހީނަރުވެފައި.---ފޮޓޯ: މުހައްމަދު ޝަރުހާން/މިހާރު\nއޭގެ ތެރެއިން ބައެއް ކަންކަން ފާހަގަކޮށްލާނަމެވެ؛ ޕްރޮސިކިއުޓަ ޖެނެރަލްގެ މަގާމަށް މުހުތާޒް މުހުސިންގެ ބަދަލުގައި މައުމޫން ބޭނުންފުޅުވީ، އެމަނިކުފާނަށް ބޮޑުބޭބެ ވިދާޅުވާ މައުމޫން ހަމީދު ގެންނެވުމަށެވެ. އެކަމަކު ރައީސް ޔާމީން އެކަމާ ސީދާ ދެކޮޅު ހައްދަވައި ޕީޖީގެ މަގާމަށް އައްޔަން ކުރެއްވި މުހުތާޒް މިހާރު ހުރީ ޖަލުގަ އެވެ. ޕީޖީކަމުން ވަކިކުރި ފަހުން، ރައީސް ޔާމީން ހައްޔަރުކުރަން ސައްހަ ނޫން ކޯޓު އަމުރެއް ނެރުނު މައްސަލައެއްގައި މުހުތާޒް ބެދުނީ އެވެ.\nނައިބު ރައީސް ކަމަށް އަހުމަދު އަދީބު ގެންނަން ވެސް މައުމޫން ދެކޮޅު ހެއްދެވި އެވެ. އެކަމަށް ބެއްލެވުމެއް ނެތި ނައިބު ރައީސް ކަމަށް އަދީބު އައްޔަން ކުރެއްވީ އެވެ. އާހިރުގައި ރައީސް ޔާމީން އަވަހާރަކޮށްލަން، ރިޔާސީ ލޯންޗްކޮޅުގައި އެއްޗެއް ގޮއްވާލި މައްސަލަ ސާބިތުވެ އަދީބު އެ ހުރީ ޖަލުގަ އެވެ.\nރާއްޖޭގެ ބައެއް ބިންތައް ދިގު މުއްދަތަކަށް މިލްކުކުރެވޭ ގޮތަށް ގާނޫނުއަސާސީ އަށް ގެނައި އިސްލާހާ ވެސް މައުމޫން ފާޅުގައި ދެކޮޅުހެއްދެވި އެވެ. އެއަށް ބެލުމެއް ނެތި އިސްލާހު ފާސްކުރީ އެވެ. އޭގެ ނަތީޖާ އަކީ އެތައް ބައެއްގެ ނަފްރަތު ސަރުކާރަށް އަމާޒުވުމެވެ.\nމަޖިލީހުގެ މާލިއްޔަތު ކޮމިޓީގެ މެމްބަރުން ބައްދަލުވުމުގައި: ބޮޑެތި ނިންމުންތަކާ ގުޅޭ ގޮތުން މައުމޫން ފާޅުކުރައްވާ ހިޔާލާއި ކަންކަން ކުރަން އަންގަވާ ގޮތާ ޕީޕީއެމްގެ މަޖިލިސް މެމްބަރުން ގިނަ ފަހަރު ދެކޮޅު ހައްދަވާ. ފޮޓޯ/ ނިޝާން އަލީ /މިހާރު\nމިހާރު އެންމެ ހޫނުވެގެން އުޅެނީ ޓޫރިޒަމްގެ ބޭނުންތަކަށް ރަށްރަށާއި ބިން އަދި ފަޅުތައް، އިއުލާންކުރުމަކާ ނުލައި ކުއްޔަށް ދޫކުރެވޭ ގޮތަށް ޓޫރިޒަމް ގާނޫނަށް ސަރުކާރުން ހުށަހެޅި އިސްލާހުގެ މައްސަލަ އެވެ. އެ އިސްލާހު އެގޮތަށް ފާސްކޮށްފި ނަމަ، ކޮރަޕްޝަނަށް މަގުފަހިވެދާނެތީ، އެއަށް ވޯޓު ނުދެއްވުމަށް ޕީޕީއެމްގެ ރައްޔިތުންގެ މަޖިލިހުގެ މެމްބަރުންގެ ކިބައިން މައުމޫން ވަނީ އެދިވަޑައިގެންފަ އެވެ. އެކަމަކު އެ މެމްބަރުން މައުމޫނަށް ގެންދަވަނީ ގޮންޖައްސަވަމުންނެވެ. އާ އިސްލާހަށް މައުމޫން ކިތަންމެ ދެކޮޅު ހެއްދެވިޔަސް ފާސްކުރާނެކަން ޔަގީނެވެ.\nރައީސް އަބްދުﷲ ޔާމީން (ވ)އާ ކުރީގެ ރައީސް މައުމޫން ސަލާމް ކުރައްވަނީ.---ފޮޓޯ: ރައީސް އޮފީސް\nކުރިއަށް އޮތް ރިޔާސީ އިންތިހާބު ކައިރިވާ ވަރަކަށް ރައީސް ޔާމީނާއި މައުމޫންގެ "ކޯޅުން" ބޮޑުވެ، ޕާޓީގެ އެތެރެ "ފަޅައިގެން" ހިނގައިދާނެ ކަމުގެ މަންޒަރު މިހާރު ދުރުދުރުން ފެންނަން ފަށައިފި އެވެ. އެކަން ދެން އެންމެ ބޮޑަށް ފެންނާނީ ޕްރައިމަރީއަކާ ނުލައި ރައީސް ޔާމީނަށް 2018ގެ ޕީޕީއެމްގެ ރިޔާސީ ޓިކެޓް ދިނުމާ މެދު ނިންމާ ގޮތަކުންނެވެ. ޕީޕީއެމްގެ ކައުންސިލްގެ މެޖޯރިޓީ އޮތީ ރައީސް ޔާމީންގެ އަތްޕުޅުގަ އެވެ. ޕްރައިމަރީއަކާ ނުލައި ރައީސް ޔާމީނަށް ޕާޓީގެ ޓިކެޓް ދޭން ކައުންސިލްގެ މެޖޯރިޓީ މެމްބަރުންގެ ހުށަހެޅުން އެޖެންޑާ ނުކުރައްވައި މައުމޫން މަޑުކުރައްވަނީ އެހެންވެ އެވެ. އެޖެންޑާ ކޮށްފި ނަމަ، މައުމޫންގެ ވިސްނުންފުޅާ ދެކޮޅަށް ކަންކަން ނިމި، ރައީސް ޔާމީނަށް ހުރިހާ ބާރެއް ލިބިވަޑައިގަންނަވާނެ އެވެ. ޕްރައިމަރީއަކަށް ނުގޮަސް ރައީސް ޔާމީން ޓިކެޓް ކާމިޔާބު ކުރައްވާނެ އެވެ.\nމައުމޫން މި މައްސަލަ އެޖެންޑާ ނުކުރައްވައިފި ނަމަ، އެނގިފައިވާ ގޮތުގައި ބައެއް މެމްބަރުން މިހާރު ތިއްބެވީ، އެމަނިކުފާނު ރަށުން ބޭރަށް ވަޑައިގަންނަވާ ވަގުތަކަށް ބަލަބަލަ އެވެ. މައުމޫން ބޭރަށް ވަޑައިގަންނަވާ ތަނުން ކައުންސިލް ބާއްވައި، ރައީސް ޔާމީން ބޭނުންފުޅުވާ ގޮތަށް، އެމަނިކުފާނަށް ޓިކެޓް ދޭން ފާސްކުރަން، ރައީސް ޔާމީނަށް އިހުލާސްތެރި ބޭފުޅުން ތިއްބެވީ ކެރިގެންނެވެ. ހަގީގަތަކީ، ޕީޕީއެމްގެ ކައުންސިލްގެ ރިޔާސަތުގައި މައުމޫން އިންނެވިޔަސް ހަގީގީ ބާރު އޮތީ ރައީސް ޔާމީންގެ އަތްޕުޅުގައި ކަމެވެ.\nއިންތިހާބު ކައިރިވާ ވަރަކަށް ބޮޑުމަންޒަރު ތިލަވަމުން ދާނެ އެވެ. ޑީއާރުޕީ އަހުމަދު ތަސްމީން އަލީއާ ހަވާލުކުރުމުން، ކުރިމަތިވި ކަންކަމާ އެކު، ޕީޕީއެމް އުފައްދަން މައުމޫން ކުރެއްވި ތަޖުރިބާއާ ހަމައަށް ވެސް ވަޑައިގަތުން ކައިރި އެވެ. ވެރިކަމުގައި ހުންނެވީ ރައީސް ޔާމީން ކަމަށް ވެފައި، ކޮންގްރެސްއެއް ބާއްވައިފި ނަމަ، ޕާޓީގެ އިސް މަގާމުތައް ރައީސް ޔާމީން ބޭނުންފުޅުވާ ބަޔަކަށް ލިބުމުގެ ފުރުސަތު އޮތުމުންނެވެ. އެ ހިސާބުން މައުމޫންގެ ބާރު ޕީޕީއެމްގެ މައްޗަކަށް ނޯންނާނެ އެވެ. މައުމޫނަށް އަނެއްކާވެސް ޕާޓީ ގެއްލޭނެ އެވެ. ޕީޕީއެމްގެ ސަރުކާރެއް މިހާރު އޮތަސް، އެ ސަރުކާރާ ޕީޕީއެމްއަކާ އެއްވެސް ގުޅުމެއް ނެތް ކަހަލަ އެވެ. ޕީޕީއެމް އޮފީސް ހުންނަނީ ނަމަކަށެވެ. ހުރިހާ ކަމެއް ކުރަނީ ރައީސް ޔާމީންގެ ކެމްޕެއިން އޮފީހުންނެވެ.\nމައުމޫނާ ނުލައި ރައީސް ޔާމީން 2018 ގެ އިންތިހާބު ކާމިޔާބުކުރެއްވޭނެތޯ ނުވަތަ ނޫންތޯ އަކީ ގިނަ ބަޔަކު އުފައްދާ ސުވާލެކެވެ. އެހާ ހިސާބުން ރައީސް ޔާމީންގެ ތާއީދު އޮތް މިންވަރު ވެސް ސާފުވާނެ އެވެ. އިންތިހާބުގައި މައުމޫން އަމަލު ކުރައްވާނީ ކޮން ގޮތަކަށް ބާވަ އެވެ؟ މައުމޫންގެ ފަހަތްޕުޅުގައި މިއަދު އުމަރު ހުންނެވުމުން ދޭހަވަނީ، މާޒީ ތަކުރާރުވާން އުޅޭކަމެވެ. މައުމޫންގެ ތާއީދާ އެކު އެހެން ކެންޑިޑޭޓަކު ނެރެފާނެ ބާވަ އެވެ؟ އުމަރު އެ ތައްޔާރުވަނީ އެއަށް ހެއްޔެވެ؟\nރައީސް މައުމޫން އަބްދުލްގައްޔޫމް ކޮލަމް ޕީޕީއެމް ރައީސް އަބްދުﷲ ޔާމީން އަސްދަނޑި\n60 ކޮމެންޓް, 307 ރިއެކްޝަންސް\nމައުމޫނު ގެ ހިއްވަރެއް ހުރިއްޔާ ދުންޔާ އާއި ގައްސާނު ލައްވާ އިސްތިއުފާ ދެއްވަބަލަ މުސްކުޅި ވިދުވަހު ދަރިން ވެސް ބަސް ގަބޫލު ނުކުރޭ ދުންޔާ އާއި ގައްސާނު ތިއްބެވީ ޔާމީން ފަހަތްޕުޅުގާ\nޕީޕީއެމް ގެ ބިއުޓިފުލް ވެރިކަން. ލިޓިލް ސިންގަޕޫގަ ކުރެވިއްޖެ. ދެން ފެންނާނީ ދެބުޅަލުގެ އަރާރުން.\nމިއަހަރުތެރޭ ލިބުނު އެއްމެ އުފާވެރި ޚަބަރު، ޝުކުރިއްޔާ ރ ޔާމީނު.\nއަހަރެމެން އަދިވެސް ތާޢީދު ކުރަނީ ރައީސް މައުމޫނަށް، ޔާމީނަކަށް ތާއީދެއް ނުކުރަން، ޔާމީނަށް ވޯޓުދިނީވެސް މައުމޫނުގެ އެދުމަށް، ޔާމީނަކަށް 2018 ކާމިޔާބެއް ނުވާނެ، ރައީސް މައުމޫނާއި ނުލާ ޔާމީނަކަށް 2018 ކާމިޔާބެއް ނުވާނެ، ޔާމީނު މިހާރު ތިހުރީ "ކާންދޭމީހާގެ އަތުގައި ދަތް އަޅަން ތައްޔާރަށް" ވެރިކަން ލިބުނީވެސް ރައީސް މައުމޫނުގެ ސަބަބަުން، ވެރިކަން ބީވެގެން ދާނީވެސް ރައީސް މައުމޫނުގެ ސަބަބަުން!! ރައްޔިތުން ތާޢީދު ކުރާ މީހެއްނޫން ޔާމީނަކީ!! އެކަމަކު އަދިވެސް ރައްޔިތުން މައުމޫނަށް ތާޢީދު ކުރޭ! މައުމޫނަކީ މިގައުމު ނުދެކޭ ފަދަ ހަރުދަނާ ޝަޙްސިއްޔަތެއް! އެތައްބަޔެއްގެ ލޯއްބާއި އިޙްތިރާމް ލިބިގެންވާ، ނަމޫނާ ރައީސެއް!!މަޑުމައިތިރި ދީންވެރި ބޭފުޅެއް،!!\nފޮނި ޓައްޕު ހަސަނު\nޔާމީނަކީ އެއްވެސް މީހެއް ނޫން. ވެރިކަން ލިބުމުން ވެރިކަން ހިންގާކަށް ނޭގުނު. ގިނަވަގުތު ހޭދަކުރީ ތާސް ކުޅުމުގައި. ޅަސޮރަކު ލައްވައި ބޮޑެތި ޖަރީމާތައް ހިންގީ. މިވަރުން ދާނަމަ މިރާއްޖޭގެ ރައްޔިތުންނަށް ދުވަހަކުވެސް ފޫނުބެއްދޭ ވަރުގެ ގެއްލުމާއި ކުރިމަތި ލާންޖެހޭނެ.\nޒެޑް ޕީޕީއެމް އަންނަނީބާ؟...\nހަގީގަތުގައި ޔާމީނު ވެރިކަން ކުރައްވަނީ ޕީޕީއެމްގެ ނަމުގައި، އެހެންކަމުން ރައީސް ޔާމީނުގެ ސަރުކާރުން ހިންގާ ކޮންމެ ނެއެދެވޭ ކަމެއްގެ ޒިންމާ ނަގަންޖެހޭނީ ޕީޕީއެމް އަދި ޕީޕީއެމްގެ ކައުންސިލް، ރައްޔިތުން ހިތްހަމަ ނުޖެހުން ފާޅުކުރާނީ ޕީޕީއެމަށް، ޕީޕީއެމްގެ ފުރަތަމަ ވެރިކަން މިގޮތަށް ދިޔައީމާ އަދި މައުމޫނު އިސްކޮށް ހުންނެވި ޕާޓީގެ ފަރާތުން ވެރިކަން ކުރައްވާ ރައީސަކުގެ ހާލަތު މިހާގޯސްވީމާ ދެން މައުމޫނުއަށް މަޖުބޫރުވަނީ އެއްޗެކޭ ނުބުނަން އެއީ އެއްޗެކޭ ބުނެފިއްޔާ މައުމޫނުއަށް އެނގޭނެ ޔާމީނު މައުމޫނުއަކަށް ނުބައްލަވާނެކަން، އެހެންވެ މައުމޫނުގެ ދަރިންތަށްވެސް ބެލެންސްކޮށްގެން ތިއްބަވަނީ، ހުރިހައިވެސް މައްސައަކީ ރައީސް ގެ އަނބިކަނބަލުން އެކަމަނާ ބޭނުންފުޅެއްނުވޭ މައުމޫނުގެ އާއިލާއި އެހާބޮޑަށް ކާރިވާން\nކޮންފޯރިއެއްތޯ ގަދަވާނީ ، ޕީޕީއެމް ކައުންސިލްއަކު ނޯންނާނެ މައުމޫންގެ އެއްވެސް ބާރެއް ، އަދި ޕާލިމެންޓްރީ ގްރޫޕްގައި ހުރީ ފާރިސްމައުމޫންއެކަނި ރައީސްމައުމޫން ބުނާގޮތެއްހަދާނެ ، ވީމާ ޕީޕީއެމްގެ ރައީސްކަމަކީވެސް ނަމެއްގައި ކޮށްފައިއޮތް ކަމެށް ، އަސްލުމައުމޫންއަކީ މިހާރު ޕީޕީއެމްގެ ދޮރުމަތީގައި އަޅާފައިއޮންނަ ފައިފޮހޭއެކޭ ދެންނެވެން އޮތީ ،\nމައޫނު އިޒް އަ މާސްޓަރ މައިންޑެޑް ވަން. ލެޓް އަސް ސީ ދަ ގޭމް.


Valencia balikoh EAgals2vana ah\nވެލެންސިއާ ބަލިކޮށް އީގަލްސް ދެ ވަނަ އަށް\nވެލެންސިއާގެ އަވީލޯގެ ބޯމަތިން އީގަލްސްގެ ހެލްމެޓް ބޮލުން ޖަހަން ތައްޔާރުވަނީ: އީގަލްސް މޮޅުވީ 2-1އިން. ފޮޓޯ: އަހުމަދު ޝުރާއު\nކުލަބު ވެލެންސިއާ 2-1އިން ބަލިކޮށް ކުލަބު އީގަލްސް އުރީދޫ ދިވެހި ޕްރެމިއާ ލީގުގެ ދެ ވަނަ މަގާމަށް ޖެހިލައިފި އެވެ.\nމި މެޗުގައި ފުރަތަމަ ލަނޑު ޖެހީ ވެލެންސިއާގެ ކެމަރޫން ފޯވަޑް ހަންސްލޭ އަވީލޯ އެވެ. އޭނާގެ މި ލަނޑަށް ފަހު ދެ ވަނަ ލަނޑެއް ޖަހަން ލިބުނު ފުރުސަތު ވެލެންސިއާ ކުޅުންތެރިން ފޮނުވާލުމުން ދިޔައީ ދަނޑި ކައިރިން ބޭރަށެވެ. ފުރަތަމަ ހާފުގައި އަކުރަމް އަބުދުލްގަނީ އަށް ހުސްކޮށް ލިބުނު ބޯޅަ ވެސް ޖެހީ ކީޕަރު ސުޖަން ޕެރޭރާގެ އަތަށެވެ.\nއީގަލްސްއިން ފުރަތަމަ ހާފު ނިމެން އުޅެނިކޮށް ހަމަހަމަކުރީ ކެޕްޓަން އިމްރާން ރަޝީދެވެ. އެ ޓީމު މޮޅުވި ލަނޑު ފަހު ހާފުގެ 84 ވަނަ މިނިޓްގައި ޖެހި އަހުމަދު ރިޒްވާނެވެ. ފަހު ހާފު ފަށައިގެން ވެސް ވެލެންސިއާ އަށް ލަނޑު ޖަހާން ހުސް ފުރުސަތެއް ލިބުނެވެ. އަރިމަތިން ހުސްކޮށް ލިބުމުން އަހުމަދު ރިލްވާން ޖެހި ބޯޅަ ޖޯލަށް ވަންނަނިކޮށް އީގަލްސް ކުޅުންތެރިއަކު ފައިން ޖެހުމުން ބޯޅަ ބޭރަށް ދިޔައީ ހުރަސް ދަނޑީގައި ޖެހިފަ އެވެ.\nމެޗު ފަށައިގެން ވެލެންސިއާގެ ކުޅުންތެރިން ވަރަށް ފޯރީގައި ކުޅެމުން ދިޔަ ނަމަވެސް ފުރަތަމަ 15 މިނިޓަށް ފަހު މެޗު ކޮންޓްރޯލް ކުރީ އީގަލްސް އެވެ. މެޗުން އީގަލްސް މޮޅުވުމުން އެ ޓީމަށް ޓޭބަލުގެ ދެ ވަނަ ލިބެނީ 17 ޕޮއިންޓާއެކުގަ އެވެ. މިއީ އެއްވަނާގައިވާ މާޒިޔާ އަށްވުރެ ތިން ޕޮއިންޓް މަދު އަދަދެކެވެ. ވެލެންސިއާ އަށް ލިބިފައިވަނީ 12 ޕޮއިންޓާއެކު ފަސް ވަނަ އެވެ.\nލީގުގައި މިރޭ ކުޅޭނީ ހަ ވަނާގައިވާ ނިއުރޭޑިއަންޓާއި ހަތަރުވަނާގައިވާ ޔުނައިޓެޑް ވިކްޓަރީ އެވެ. ނިއު އަށް 10 ޕޮއިންޓް ލިބިފައިވާއިރު ޔުނައިޓެޑް ވިކްޓަރީ އަށް ލިބިފައިވަނީ 13 ޕޮއިންޓެވެ.\nވެލެންސިއާ ދިވެހި ޕްރެމިއާ ލީގް